ทำไมต้องมีพระคัมภีร์

ทำไมคุณมัวเสียเวลาอ่านหนังสือที่เก่าแก่หลายพันปี ในเมื่อตามร้านขายหนังสือ แผงนิตยสาร และอินเตอร์เน็ต เต็มไปด้วยเอกสารใหม่ล่าสุดในหัวข้อต่างๆนานา? เหตุผลในการอ่านพระคัมภีร์แทบไม่มีที่สิ้นสุด ต่อไปนี้เป็นเหตุผลสุดยอดสิบประการ

1.พระคัมภีร์เป็นหนังสือขายดีที่สุดทั่วโลกเสมอมา

ไม่มีหนังสือเล่มอื่นใดที่มีคนอ่านมากกว่า มียอดขายมากกว่า หรือแปลเป็นภาษาต่างๆ มากกว่าพระคัมภีร์ พระคัมภีร์มียอดขายประมาณ 25 ถึง 100 ล้านฉบับทุกปี ซึ่งเป็นจำนวนมากกว่าหนังสืออื่นใดในโลก[1]

2. พระคัมภีร์เป็นจริง

มีต้นฉบับเป็นหลักฐานยืนยันมากกว่าวรรณคดีชิ้นเอกใดๆ รวมกันถึงสิบเรื่อง!

3. พระคัมภีร์พิเศษสุดเพราะมีความต่อเนื่อง

พระคัมภีร์ประกอบด้วยหนังสือ 66 ฉบับ ถูกเขียนขึ้นในระหว่างช่วงเวลามากกว่า 1,500 ปี โดยผู้ประพันธ์มากกว่า 40 คน จากวงสังคมทุกระดับชั้น รวมทั้งกษัตริย์ ชาวบ้าน นักปรัชญา ชาวประมง คนเลี้ยงแกะ ทหาร กวี รัฐบุรุษ และผู้รอบรู้ ซึ่งครอบคลุมหัวข้อต่างๆที่หลากหลาย ถึงกระนั้นก็ดี ตั้งแต่ต้นจนจบ ผู้ประพันธ์ก็กล่าวถึงเรื่องที่สอดคล้องกัน และต่อเนื่องกัน โดยมีเค้าโครงที่คลี่คลายเรื่องหนึ่ง คือความรักของพระเจ้าที่มีต่อมนุษย์

4. วิทยาศาสตร์ยืนยันบันทึกทางประวัติศาสตร์ของพระคัมภีร์

นักโบราณคดีผู้มีชื่อเสียงโด่งดัง ดร.เนลสัน กลูเอค กล่าวแถลงว่า "ความทรงจำทางประวัติศาสตร์ที่ถูกต้องอย่างเหลือเชื่อของพระคัมภีร์ มีหลักฐานยืนยันหลายครั้งหลายครา โดยการค้นพบทางด้านโบราณคดี ยังไม่มีการค้นพบครั้งใดที่ขัดแย้งข้ออ้างอิงในพระคัมภีร์แม้แต่ข้อเดียว"

5. พระคัมภีร์อยู่รอดมาได้

พระคัมภีร์ทนการโจมตีจากฝ่ายศัตรูอย่างที่ไม่มีหนังสืออื่นใดเทียบเท่า นับตั้งแต่กาลโบราณ เรื่อยมาจนถึงปัจจุบัน ทุกครั้งที่มีการพยายามทำลาย และถือว่าการปฏิบัติตามคำสอนในพระคัมภีร์เป็นสิ่งผิดกฎหมาย ก็มีแต่จะช่วยให้แพร่หลายไปรวดเร็วขึ้น ปัจจุบันมีพระคัมภีร์ทั้งเล่มในภาษาต่างๆ 451 ภาษา และมีภาษาอื่นๆบางส่วน 2,028 ภาษา[2]

6. พระคัมภีร์มีบางสิ่งสำหรับทุกคน

พระคัมภีร์เป็นหนังสือที่น่าอัศจรรย์ใจที่สุดในโลก มีทั้งเรื่องที่น่าตื่นตื่นใจ เรื่องความรัก บทโรแมนติค บทกวี คำพยากรณ์ ประวัติศาสตร์ เรื่องลึกลับ แผนคบคิด หลักจรรยา สติปัญญา แทบทุกสิ่งทุกอย่าง! ถ้าคุณชอบบทกวีไพเราะ ก็อ่านหนังสือเพลงสดุดี ถ้าคุณชอบสำนวนโวหารเผ็ดร้อน ก็อ่านบทผู้พยากรณ์ ถ้าคุณชอบการถกเถียงด้านปรัชญา คุณน่าจะชื่นชอบหนังสือโยบ หนังสือเพลงซาโลมอนมีข้อความที่ดูดดื่มและโรแมนติค นิยายวิทยาศาสตร์หรือ? เรื่องสุดยอดก็ยังเทียบไม่ได้กับคำบรรยายของพระเจ้าเองเกี่ยวกับอนาคต ซึ่งพระองค์ทำนายไว้ล่วงหน้าในหนังสือวิวรณ์ ถ้าคุณอยากอ่านเหตุการณ์มหัศจรรย์ ก็อ่านหนังสือพงศ์กษัตริย์ นักธุรกิจและผู้บริหารรับประโยชน์ได้จากหนังสือสุภาษิต ถ้าคุณต้องการคำแนะนำเรื่องการรับมือกับผู้คน และเข็มทิศคุณธรรมสำหรับชีวิต ขอให้ศึกษาพระกิตติคุณ พระคัมภีร์น่าตื่นตาตื่นใจและยอดเยี่ยมยิ่งกว่าวรรณกรรมใดๆของมนุษย์เสียอีก เพราะเป็นจริง!

7. พระคัมภีร์เผยให้เห็นอนาคต

พระคัมภีร์ไม่ใช่แค่หนังสือประวัติศาสตร์ แต่เป็นหนังสือข่าวด้วย ไม่เพียงบอกถึงเมื่อวานนี้ ทว่าบอกถึงวันนี้และอนาคตด้วย ประกอบด้วยคำพยากรณ์ที่เกิดขึ้นจริงตามนั้นแล้วนับร้อยๆเหตุการณ์ ซึ่งทำนายไว้อย่างถูกต้องแม่นยำถึงอนาคตของประเทศชาติต่างๆ ผู้คน เมือง และการมาของพระมาซีฮา รวมทั้งเหตุการณ์อื่นๆอีกมากมายที่ยังจะเกิดขึ้น ซึ่งเผยให้เห็นว่าพระเจ้ามีอะไรเตรียมไว้สำหรับคุณบ้าง นับจากนี้จนถึงชั่วนิรันดร์

8. พระคัมภีร์มีคำตอบต่อคำถามข้อใหญ่ที่สุดของชีวิต

ในหน้าต่างๆของพระคัมภีร์ คุณจะพบคำตอบว่าคุณมาจากไหน ทำไมจึงมาอยู่ที่นี่ การมอบความรัก การที่จะมีความสุข การมีชีวิตตลอดไป และอะไรอีกมากมาย!

9. พระคัมภีร์มีชีวิตชีวา!

ถึงแม้ว่าจะเขียนไว้นับพันๆปีมาแล้ว พระคัมภีร์สามารถพูดกับจิตใจคุณโดยตรงเป็นพิเศษ ทุกๆวัน เกี่ยวกับทุกๆปัญหา ปีแล้วปีเล่า

10. คุณรู้จักท่านผู้เขียนได้ ผ่านถ้อยคำในพระคัมภีร์

เหนือสิ่งอื่นใด พระคัมภีร์จะช่วยให้คุณมีสื่อสัมพันธ์ส่วนตัวที่น่าตื่นเต้นและเปี่ยมด้วยความรัก กับท่านผู้เขียน คือพระเจ้าแห่งความรัก พระผู้สร้างจักรวาล "ไม่มีใครเคยเห็นพระเจ้าในเวลาใดเลย"[3] แต่เรารู้จักพระองค์ได้ ผ่านพระคำของพระองค์

สัมผัสความตื่นเต้นจากการมีสื่อสัมพันธ์ส่วนตัวที่มีชีวิตชีวากับพระเจ้า ผู้ซึ่งรักคุณมากเหลือเกิน จนส่งพระบุตรของพระองค์เองมายังโลกนี้ เพื่อยอมตายแทนคุณ และมีสื่อสัมพันธ์กับพระผู้ช่วยให้รอด ผู้ซึ่งรักคุณมาก จนเต็มใจเสียค่าแลกเปลี่ยนสูงสุด เพื่อคุณจะได้มีชีวิตอยู่กับพระองค์ในสวรรค์ตลอดไป!

ถ้าคุณยังไม่ได้รับพระเยซูคริสต์เป็นพระผู้ช่วยให้รอด คุณก็ทำได้เดี๋ยวนี้เลย นี่จะเป็นจุดเริ่มต้นของสื่อสัมพันธ์ส่วนตัวกับพระเจ้า ผ่านพระเยซู พระบุตรของพระองค์ ซึ่งจะลึกซึ้งและงอกงาม เมื่อคุณอ่านพระคำของพระองค์ และติดต่อสื่อสารกับพระองค์ ผ่านการอธิษฐาน นี่เริ่มต้นด้วยการกล่าวคำอธิษฐานง่ายๆจากใจ ดังนี้

พระเยซูที่รัก ฉันเชื่อว่าพระองค์เป็นพระบุตรของพระเจ้า และพระองค์ตายเพื่อฉัน ฉันต้องการให้ความรักของพระองค์ชำระล้างฉันจากความผิดพลาดและการทำผิด ฉันขอเปิดใจให้พระองค์เข้ามา โปรดเข้ามาในชีวิตฉัน และมอบของขวัญฟรีคือชีวิตนิรันดร์ให้แก่ฉัน อาเมน

คำพยากรณ์ในพระคัมภีร์ที่เกิดขึ้นจริงตามนั้น พิสูจน์ให้เห็นว่าพระคัมภีร์คือพระคำที่ได้รับการดลใจของพระเจ้า

พระเยซูกล่าวว่า "บัดนี้เราได้บอกท่านก่อนที่เหตุการณ์นั้นจะเกิดขึ้น เพื่อว่าเมื่อเหตุการณ์นั้นเกิดขึ้นแล้ว ท่านจะได้เชื่อ"[4]

"จงเสาะหาและอ่านจากหนังสือของพระเยโฮวาห์ สัตว์เหล่านี้จะไม่ขาดไปสักอย่างเดียว ไม่มีตัวใดที่จะไม่มีคู่ เพราะหนังสือนั้นได้บัญชาจากปากของเราแล้ว และพระวิญญาณของพระองค์ได้รวบรวมไว้"[5]

คู่ของคำพยากรณ์ทุกข้อคือเหตุการณ์ที่เกิดขึ้นจริงตามนั้น มีคำพยากรณ์ในพระคัมภีร์หลายร้อยข้อ บางครั้งนับร้อยๆและแม้แต่นับพันๆปีล่วงหน้า ได้เกิดขึ้นจริงตามนั้น จนถึงรายละเอียดปลีกย่อย ส่วนที่ยังไม่เกิดขึ้นก็จะเกิดขึ้นตามนั้นแน่ๆ[6] สิ่งที่พระเจ้ากำหนดไว้และพยากรณ์ พระองค์จะทำตามนั้น พระองค์จะให้แน่ใจว่าคำพยากรณ์เกิดขึ้นตามนั้นทุกข้อ!

พระเจ้าต้องการให้เรารู้ว่าจะเกิดอะไรขึ้น เพราะพระองค์รักเรา ผู้ซึ่งเป็นลูกๆของพระองค์ พระองค์ไม่ต้องการให้เราหวาดกลัวหรือตกใจ เพราะเหตุการณ์ที่จะเกิดขึ้น พระองค์อยากให้เราเตรียมพร้อม โดยมีใจสงบและเปี่ยมด้วยศรัทธา อุ่นใจด้วยพระคำของพระองค์ เราไม่ควรที่จะไม่รู้เรื่องรู้ราว หรือคลำทางอยู่ในความมืด ทว่าเราเป็นลูกความสว่าง และสิ่งเหล่านี้จะไม่เกิดขึ้นกับเรา ดุจขโมยย่องเข้ามาตอนกลางคืน โดยไม่คาดหมายหรือไม่รู้ตัว[7] เราจะได้เตรียมความคิดจิตใจ จะสังเกตเหตุการณ์เหล่านี้เมื่อเกิดขึ้น และรู้ว่าควรคาดหมายอะไร เราจะเตรียมพร้อมตามนั้น ให้ดีที่สุดเท่าที่จะทำได้ โดยรู้ว่าพระเยซูและพระคำของพระองค์จะช่วยเราให้ผ่านพ้นไปได้!

นอกจากนี้ก็น่าตื่นเต้นที่จะศึกษาคำพยากรณ์ซึ่งเกิดขึ้นจริงตามนั้นแล้ว เพราะช่วยเสริมสร้างศรัทธา ให้รู้ว่าคำพยากรณ์อื่นๆเกี่ยวกับอนาคต จะเกิดขึ้นจริงตามนั้นด้วย อย่างถูกต้องแม่นยำและแน่นอนเช่นกัน — เดวิด บรานท์ เบิร์ก (ดี. บี. บี. ปี ค.ศ. 1919-1994)

[1] "Bible sells big..." ชิคาโกทริบูน 4 มิถุนายน ค.ศ. 2007
[2] United Bible Societies 31 ธันวาคม ค.ศ. 2008(http://www.biblesociety.org/index.php?id=22)
[3] ยอห์น 1:18
[4] ยอห์น 14:29
[5] อิสยาห์ 34:16
[6] ถ้าหากประสงค์ที่จะศึกษาคำพยากรณ์โดดเด่นที่สุดในพระคัมภีร์ ซึ่งเกิดขึ้นจริงตามนั้นแล้วบางส่วนโดยคร่าวๆ ขอให้ดู "คำพยากรณ์ในพระคัมภีร์ที่เกิดขึ้นจริงตามนั้นแล้ว" ในบทท้ายสุดของหนังสือเล่มนี้
[7] 1 เธสะโลนิกา 5:2-8

มีอะไรให้ฉันบ้าง?

การอ่านพระคำของพระเจ้าจะช่วยให้ชีวิตคุณดีขึ้นได้อย่างไร? คุณจะประหลาดใจ!

อาหารสำหรับพละกำลังและการเติบโตทางวิญญาณ

ดังที่ร่างกายต้องการอาหารเพื่อให้อยู่รอด และเติบโตแข็งแรง วิญญาณของคุณก็จำเป็นต้องได้รับการหล่อเลี้ยงทางวิญญาณจากพระคำของพระเจ้า คำอุปอุปไมยสั้นๆนี้กล่าวไว้ซ้ำแล้วซ้ำอีก ทั้งในพระคัมภีร์เก่าและพระคัมภีร์ใหม่

เมื่อพระเยซูกล่าวว่า "มีคำเขียนไว้ว่า 'มนุษย์จะบำรุงชีวิตด้วยอาหารสิ่งเดียวหามิได้ แต่บำรุงด้วยพระวจนะทุกคำซึ่งออกมาจากพระโอษฐ์ของพระเจ้า'" พระองค์เอ่ยอ้างคำของโมเสสในหนังสือพระราชบัญญัติ[1]

โยบป่าวประกาศในยามที่ทนทุกข์ว่า "ข้าถือว่าพระวจนะแห่งพระโอษฐ์ของพระองค์มีค่าสูงกว่าอาหารที่จำเป็น"[2]

อนึ่ง ในเพลงสดุดี 119 ซึ่งเป็นบทที่ยาวที่สุดในพระคัมภีร์ และล้วนเกี่ยวกับความสำคัญของพระคำ กษัตริย์เดวิดกล่าวต่อพระองค์ว่า "พระดำรัสของพระองค์นั้น ข้าพระองค์ชิมแล้วหวานจริงๆ หวานกว่าน้ำผึ้งเมื่อถึงปากข้าพระองค์!"[3]

ผู้พยากรณ์เยเรมีย์กล่าวว่า "เมื่อพบพระวจนะของพระองค์แล้ว ข้าพระองค์ก็กินเสีย พระวจนะของพระองค์เป็นความชื่นบานแก่ข้าพระองค์ และเป็นความปีติยินดีแห่งจิตใจของข้าพระองค์"[4]

อัครสาวกเปโตร เขียนถึงคริสเตียนใหม่ สั่งสอนเขาว่า "เช่นเดียวกับทารกแรกเกิด จงปรารถนาน้ำนมอันบริสุทธิ์แห่งพระวจนะ เพื่อจะทำให้ท่านทั้งหลายเติบโตขึ้น"[5]

มีสื่อสัมพันธ์ลึกซึ้งยิ่งขึ้นกับพระเยซูและพระเจ้า

เมื่อคุณรับพระเยซูไว้ในใจ คุณก็เริ่มต้นสื่อสัมพันธ์ที่แสนวิเศษและสมปรารถนากับพระองค์ พระองค์อยากเป็นเพื่อนชั้นยอดของคุณ เป็นที่ปรึกษา ครูสอน มัคคุเทศก์ และอะไรอีกมากมาย! วิธีที่จะรู้จักพระองค์ได้ดีขึ้น ก็คือผ่านพระคำของพระองค์ โดยเฉพาะพระกิตติคุณ ซึ่งเผยให้เห็นถึงสภาพ บุคลิก พลังอำนาจ และความรักของพระองค์

พระเจ้าต้องการให้สื่อสัมพันธ์ที่มีกับคุณเป็นการโต้ตอบ การให้และการรับ จากการอ่านพระคำ คุณจะพบไม่เพียงว่าพระเจ้ามีอะไรสำหรับคุณเท่านั้น ทว่าพระองค์ประสงค์อะไรจากคุณด้วย

นึกถึงพระคำของพระองค์ว่าเป็นดุจจดหมายรักส่วนตัว จากท่านผู้ที่รู้จักและห่วงใยคุณ ยิ่งกว่าใครอื่น เคยมีคนหนึ่งกล่าวไว้ว่า "เราเห็นหัตถ์ของพระองค์ในสิ่งสร้างสรรค์ แต่เราเห็นหัวใจพระองค์ในพระคำ"

ความจริงและอิสรภาพ

ดูเหมือนว่าทุกหนทุกแห่งที่เรามองไปในปัจจุบัน มีคนเสนอขาย "ความจริง" ในรูปหนังสือ โปรแกรม หรือผลิตภัณฑ์ คุณควรจะเชื่อใครล่ะ และจะต้องเสียค่าแลกเปลี่ยนเท่าไร?

พระเยซูมีบทความที่แท้จริง "ถ้าท่านดำรงอยู่ในคำของเรา" พระองค์สัญญาไว้ว่า "ท่านก็เป็นสาวกของเราอย่างแท้จริง ท่านจะรู้ความจริง และความจริงนั้นจะทำให้ท่านเป็นอิสระ"[6]

คุณอุ่นใจได้ว่าทุกสิ่งที่คุณอ่านในพระคัมภีร์คือความจริง เป็นความจริงล้วนๆ ไม่มีอะไรอื่น การอ่านคำสอนในพระคัมภีร์จนคุ้น คุณก็จะมีมาตรฐานให้ใช้วัดทุกสิ่ง พระวิญญาณของพระเจ้าจะช่วยคุณให้สังเกตว่าอะไรจริงอะไรเท็จ ผ่านพระคำของพระองค์

ศรัทธา

ศรัทธาไม่ใช่สิ่งที่พยายามมีได้ แต่มาจากการรับฟังหรือการอ่านพระคำของพระเจ้า[7] คุณมีศรัทธาเพราะคุณเปี่ยมด้วยพระคำของพระเจ้า ถ้าคุณอ่อนศรัทธา ก็เป็นเพราะว่าคุณอ่อนพระคำ แต่ยิ่งคุณอ่านและศึกษาพระคำ ด้วยความคิดจิตใจที่เปิดรับมากเท่าไร คุณก็จะมีศรัทธาเพิ่มพูนยิ่งขึ้นเท่านั้น นี่เป็นขั้นตอนอัตโนมัติ ที่ง่ายดายและแน่นอนมาก!

ความสุข

ความสุขแท้จริงมาจากการทำตามแบบอย่างที่เปี่ยมด้วยความรักของพระเยซู คุณรู้ว่าจะเป็นเช่นนั้นอย่างไรจากพระคำของพระองค์ พระเยซูกล่าวว่า "ถ้าท่านประพฤติตามบัญญัติของเรา ท่านก็จะยึดมั่นอยู่ในความรักของเรา เหมือนดังที่เราประพฤติตามพระบัญญัติของพระบิดา และยึดมั่นอยู่ในความรักของพระองค์ นี่คือสิ่งที่เราได้บอกแก่ท่านแล้ว เพื่อให้ความยินดีของเราดำรงอยู่ในท่าน และให้ความยินดีของท่านเต็มเปี่ยม"[8]

ความอิ่มเอิบใจและสันติสุข

จากการศึกษาพระคำของพระเจ้า คุณจะเข้าใจวิถีทางที่เปี่ยมด้วยความรักของพระองค์ นี่จะช่วยให้คุณมีศรัทธาว่าไม่ว่าสภาพการณ์ของคุณจะเป็นเช่นไรก็ตาม พระองค์เป็นผู้ควบคุม พระองค์นึกถึงผลประโยชน์ของคุณ "จงปรองดองกับพระเจ้า และอยู่อย่างสันติ ดังนั้นสิ่งที่ดีจะมาถึงท่าน"[9] จะมีสันติสุขอะไรยิ่งใหญ่กว่าการรู้ว่า "พระเจ้าทรงร่วมมือกับคนทั้งหลายที่รักพระองค์ ให้เกิดผลอันดีในทุกสิ่ง คือคนทั้งปวงที่พระองค์ได้ทรงเรียกตามพระประสงค์ของพระองค์"[10] เมื่อความผิดหวัง อุปสรรค และความปราชัย ทำให้คุณท้อแท้ ก็ใช้เวลาอ่านพระคำของพระเจ้าสักหน่อย นี่จะช่วยให้คุณเล็งเห็นสิ่งต่างๆในมุมมองที่ถูกต้อง

คำตอบต่อปัญหาและคำถามของคุณ

เมื่อคุณมีคำถาม พระองค์ก็มีคำตอบ เมื่อคุณมีปัญหา พระองค์ก็มีทางแก้ ล้วนแต่มีอยู่ในพระคำของพระองค์! จากการอ่านพระคำของพระองค์ที่บันทึกไว้ หรือรับฟังพระองค์บอกกล่าวกับหัวใจคุณเป็นส่วนตัว ในพระคำที่พระองค์บอกกล่าว คุณก็จะพบคำตอบต่อคำถามและปัญหาทุกอย่างที่เคยมี เมื่อคุณเผชิญหน้ากับปัญหาหรือการตัดสินใจที่ยากลำบาก ก็มองหาคำตอบจากสถานการณ์ที่คล้ายคลึงกันในพระคำ เมื่อคุ้นกับหลักการทางวิญญาณ สติปัญญาจากเบื้องบน และคำปรึกษาภาคปฏิบัติ ซึ่งอยู่ในพระคำที่เป็นลายลักษณ์อักษร คุณก็จะพบว่าพระองค์จะชี้ให้เห็นว่าควรนำมาปรับใช้กับคำถามและปัญหาที่เกิดขึ้นในชีวิตคุณเองอย่างไร พระคำของพระองค์จะเป็นดุจแสงสว่าง ส่องทางเบื้องหน้าคุณ[11]

ค้นพบความประสงค์ของพระเจ้า

พระเจ้ามีแผนการสำหรับชีวิตคุณ พระองค์รู้ว่าอะไรดีที่สุดสำหรับคุณ พระองค์เลือกสิ่งที่ดีที่สุดให้คุณเสมอ ดังนั้นถ้าคุณหัดให้พระองค์นำทางการตัดสินใจ ทุกสิ่งจะส่งผลยอดเยี่ยมในบั้นปลาย นี่ฟังดูง่ายพอ แต่คุณจะรู้ได้อย่างไรว่าอะไรคือสิ่งดีที่สุดของพระเจ้าสำหรับคุณ ในสถานการณ์ที่เฉพาะเจาะจง? คุณจะค้นพบ "ความประสงค์ของพระเจ้า" ได้อย่างไร?

พระคำคือความประสงค์ของพระเจ้าที่เผยให้เห็น เป็นสิ่งที่รู้แน่ และครบถ้วนสมบูรณ์ ดังนั้นเมื่อคุณเผชิญหน้ากับการตัดสินใจ ก็มองดูทุกสิ่งที่พระองค์กล่าวไว้ก่อนหน้านั้น และตัดสินใจตามแบบอย่างสถานการณ์ที่คล้ายคลึงกันในพระคำ หรือจากพื้นฐานหลักการในพระคำของพระเจ้า เมื่อพระองค์ชี้ให้คุณเห็นว่าควรทำอะไร จากพระคำของพระองค์เอง และคุณทำตาม คุณก็จะไม่ผิดพลาดหรอก ขอให้พระเจ้ากล่าวกับหัวใจคุณโดยตรงได้ด้วย และสำแดงให้คุณเห็นว่าพระองค์มีความประสงค์อะไรสำหรับคุณ ในสถานการณ์เฉพาะนั้นๆ[12]

พระคำของพระเจ้ามีพลังเปลี่ยนวิถีทางที่คุณเล็งเห็นปัญหาในชีวิตได้ด้วย นี่จะบันดาลให้คุณ "เปลี่ยนจิตใจเสียใหม่ เพื่อท่านจะได้ทราบพระประสงค์ของพระเจ้าว่าอะไรดี อะไรเป็นที่ชอบพระทัย และอะไรดียอดเยี่ยม"[13]

แบบอย่างในการดำเนินชีวิตตามพระเจ้า

พระคัมภีร์เปี่ยมด้วยเรื่องราวต่างๆ เกี่ยวกับชายหญิงที่เป็นคนธรรมดาสามัญ ผู้ซึ่งศรัทธาและความรักที่เขามีต่อพระเจ้า ช่วยให้เขาผ่านพ้นความยากลำบากมาได้ และช่วยให้เขาเป็นผู้ยิ่งใหญ่ในสายตาของพระองค์ คุณเรียนรู้และรับพละกำลังได้อย่างมาก จากตัวอย่างของเขา นอกจากนี้ก็มีเรื่องราวที่เสริมสร้างศรัทธาจำนวนมาก เกี่ยวกับความรักและความห่วงใยที่พระเจ้ามีต่อลูกๆของพระองค์ รวมทั้งการปกป้องคุ้มครอง และการที่พระองค์จัดหาปัจจัยให้เขาครบถ้วน รวมทั้งตัวอย่างของสิ่งที่ไม่ควรทำ และผลที่ตามมา จากการฝ่าฝืนหลักการทางวิญญาณของพระองค์ "บรรดาเหตุการณ์เหล่านี้จึงได้บังเกิดแก่เขาเพื่อเป็นตัวอย่าง และได้บันทึกไว้เพื่อเตือนสติเรา"[14] "เพราะว่าสิ่งที่เขียนไว้ในสมัยก่อนนั้น ก็เขียนไว้เพื่อสั่งสอนเรา เพื่อเราจะได้มีความหวัง โดยความเพียร และความชูใจ ด้วยข้อพระคัมภีร์"[15]

คำสัญญาและพลังของพระเจ้าที่มีพร้อมสรรพทุกเมื่อ

พระคัมภีร์เต็มไปด้วยคำสัญญาที่พระเจ้าให้ไว้กับมนุษย์ คำสัญญาที่พระองค์อยากให้เรานำมาปรับใช้ในทางปฏิบัติ คำสัญญาบางข้อนำมาใช้ได้ทั่วไป เช่น "ผู้ใดที่จะร้องออกพระนามขององค์พระผู้เป็นเจ้า ก็จะรอด"[16] เดิมทีบางข้อมอบให้แก่รายบุคคลหรือกลุ่มใดกลุ่มหนึ่ง เช่น "ถ้าท่านจะขอสิ่งใดในนามของเรา เราจะกระทำสิ่งนั้น"[17] เป็นคำสัญญาที่พระเยซูมอบให้แก่สาวกสิบสองคนในตอนแรก

แต่คำสัญญาของพระเจ้าไม่ได้มอบให้เพื่อเห็นแก่ผู้ฟังเดิมที แต่สำหรับใครก็ตามที่มีศรัทธามากพอที่จะเชื่อว่าพระเจ้าจะซื่อตรงกับพระคำของพระองค์ รวมทั้งคุณด้วย พระเจ้าหมายความตามที่สัญญาไว้ และพระองค์จะทำตามคำสัญญาของพระองค์ ตรงตามตัวหนังสือเลย ถ้าคุณจะเอื้อมมือมารับไว้ด้วยศรัทธา และเอ่ยอ้างด้วยใจแน่วแน่

เมื่อคุณคุ้นเคยยิ่งขึ้นกับพระคำของพระเจ้า คุณจะหัดสังเกตคำสัญญาของพระองค์ และเอ่ยอ้างเป็นของตัวเอง เมื่อคุณทำเช่นนั้น ก็แสดงให้เห็นว่าคุณมีศรัทธา เป็นการป่าวประกาศถึงความศรัทธา และความรู้ที่คุณมีในพระคำ ซึ่งทำให้พระเจ้าพอใจ และส่งพลังของพระองค์ไปปฏิบัติการ เพื่อตอบคำอธิษฐานของคุณ

(สำหรับตัวอย่างเพิ่มเติมถึงคำสัญญาที่พระเจ้ามอบไว้ให้คุณ กรุณาดูหัวข้อ  "ตัวอย่างคำสัญญาล้ำค่า" ในหนังสือเล่มนี้)

มีความรักมากขึ้น

เป็นการยากที่จะทำตามคำบัญชาของพระคริสต์ ที่ว่า "ให้รักเพื่อนบ้านเหมือนรักตัวเอง"[18] ในเมื่อเพื่อนบ้านหรือผู้ที่คุณติดต่อด้วยเป็นประจำ บางครั้งคือผู้ที่คุณเข้าด้วยได้ยากที่สุด เรื่องจะให้รักก็ยากยิ่งขึ้นอีก คุณจะขอ "คุณธรรมเยี่ยงคริสเตียน" ได้จากที่ไหน เพื่อมองข้ามเจ้านายที่ยกตนข่มท่าน เพื่อนร่วมงานที่ขี้อิจฉา งานเลี้ยงเสียงหนวกหูข้างบ้าน หรืออะไรที่แย่ยิ่งกว่านั้น และการที่จะรัก เหมือนที่พระเยซูรัก? นี่มีอยู่ในพระคำของพระเจ้าเท่านั้น! "บุคคลที่รักพระราชบัญญัติของพระองค์ มีสันติสุขใหญ่ยิ่ง ไม่มีสิ่งใดกระทำให้เขาสะดุด" หรือ "ไม่มีอะไรทำให้เขาขุ่นเคืองใจ" ดังที่กล่าวไว้ในพระคัมภีร์[19] เมื่อคุณอ่านและศึกษาพระคำของพระเจ้า คุณจะมีพระวิญญาณและความรักของพระองค์มากขึ้นเรื่อยๆ ซึ่งจะช่วยให้คุณมีความเข้าใจ ความเมตตากรุณา และความโอนอ่อนผ่อนปรนต่อผู้อื่นมากขึ้น

คนจำนวนมากดิ้นรนต่อสู้ในชีวิตโดยใช่เหตุ ในเมื่อการใช้เวลากับพระคำของพระเจ้าอีกสักหน่อย ก็จะนำมาซึ่งสันติสุข ศรัทธา และความสุขที่เขาแสวงหา

คุณเลี้ยงร่างกาย แต่ทว่าอดอยากทางวิญญาณหรือเปล่า?

คุณอาจเลี้ยงร่างกาย แต่สูญเสียดวงวิญญาณไป เหมือนชายในพระคัมภีร์ ผู้ซึ่งสะสมข้าวไว้เต็มยุ้งฉาง แต่พระเจ้าบอกเขาว่า "เจ้าคนโง่ ในคืนวันนี้ชีวิตของเจ้าจะต้องเรียกเอาไปจากเจ้า แล้วของซึ่งเจ้าได้รวบรวมไว้นั้น จะเป็นของใครเล่า?"[20]

การมีท้องอิ่ม มีเงินเต็มกระเป๋า และมีความรู้ท่วมหัว ไม่ช่วยให้หัวใจอิ่มเอิบ ถ้าคุณถือว่าความปรารถนาทางเนื้อหนังอยู่เหนือความจำเป็นทางวิญญาณ เมื่อนั้นคุณจะพบว่าไม่มีอะไรที่ให้ความพึงพอใจได้เลย คุณจะกลายเป็นเหมือนกวีผู้มีชื่อเสียงก้องโลก ลอร์ด ไบรอน เมื่อเขาหมดอาลัยตายอยาก ในยามที่มีชื่อเสียงสูงสุด "ข้าดื่มด่ำความสำราญใจทั้งสิ้น และชื่นชมความมีชื่อเสียงเรืองนาม แต่อนิจจา ข้ากลับสิ้นใจด้วยความกระหาย!"

เช่นเดียวกับที่คุณต้องทานอาหาร เพื่อให้มีกำลังวังชาทางร่างกาย คุณก็ต้องรับการหล่อเลี้ยงจากพระคำ เพื่อให้มีพละกำลังทางวิญญาณ คุณต้องหล่อเลี้ยงดวงจิต หาไม่แล้วคุณจะไม่มีวันพัฒนาหรือเติบโตอย่างเต็มที่ในทางวิญญาณ ถ้าคุณอยากเติบโตจริงๆในวิญญาณ คุณก็ต้องรับการหล่อเลี้ยงจากพระคำทุกวัน!

"ถึงแม้ว่ากายภายนอกของเรากำลังทรุดโทรมไป แต่จิตใจภายในนั้นก็ยังคงจำเริญขึ้นใหม่ทุกวัน"[21] ด้วยอาหารหล่อเลี้ยงที่ให้ชีวิต จากพระคำของพระองค์ แล้วคุณล่ะ? — ดี. บี. บี.

*

ถ้าคุณมีศรัทธาอยู่บานรากฐานความจริงที่มั่นคง คือพระคำของพระเจ้า ก็ไม่สำคัญหรอกว่าคุณรู้สึกเช่นไร พระคำของพระเจ้ายังคงมีประสิทธิภาพ และไม่เปลี่ยนแปลง ไม่ว่าคุณจะรู้สึกเช่นไร ศรัทธาที่คุณมีในพระคำต่างหากที่มีความหมาย นั่นจะช่วยคุณให้ผ่านพ้นยามที่ประสบเรื่องทุกข์ใจ หรือบททดสอบร้ายแรงไปได้ ดังเช่นเนื้อหาจากเพลงเก่าๆที่สอนในโรงเรียนวันอาทิตย์ เกี่ยวกับชายสามคนเดินบนกำแพง

บนกำแพงมีชายสามคนก้าวเดิน
ความรู้สึกชวนเชิญศรัทธากับความจริง
ความรู้สึกสะดุดล้มสุดประวิง
ดึงศรัทธาที่พักพิงหกล้มตาม
เหลือแต่ความจริงที่ยืนหยัด
แน่ชัดช่วยพยุงศรัทธาขึ้นมาได้
ศรัทธาพยุงความรู้สึกให้ก้าวไป
สามคนสุขใจก้าวเดินถึงปลายทาง

*

พระคำของพระเจ้าคือพื้นฐานความศรัทธา!

คุณมีศรัทธาได้อย่างไร? ศรัทธาเป็นของขวัญจากพระเจ้า ซึ่งมีไว้ให้คุณหรือใครก็ตามที่ต้องการ ปัญหาก็คือ ผู้คนมักจะไม่ต้องการศรัทธา จนกว่าจะจำเป็น แล้วทันใดนั้นเขาก็พบว่าเขาไม่มีศรัทธาที่จำเป็น เพราะเขาไม่มีพื้นฐานความศรัทธา หรือไม่ได้ไว้วางใจในพระคำของพระเจ้า เขาไม่มีพื้นฐาน ทั้งนี้ทั้งนั้น เขาจะมีศรัทธาได้อย่างไร ในสิ่งที่เขารู้น้อยมาก หรือไม่รู้เลย?

ดังที่อาคารดีๆมีรากฐานมั่นคง ศรัทธาก็ต้องมีพระคำ เพราะศรัทธาในพระเจ้าก่อร่างสร้างขึ้นบนพระคำของพระองค์ ดังนั้นถ้าคุณรู้สึกราวกับว่าอ่อนศรัทธา ก็มีทางแก้ง่ายๆ พระคำของพระเจ้าจะเพิ่มพูนศรัทธาให้แก่คุณ

ศรัทธาก่อเกิดและเพิ่มพูน จากการรับฟังพระคำของพระเจ้า เมื่อคุณอ่านและศึกษาพระคำอย่างสัตย์ซื่อ เมื่อคุณตั้งสมาธิในพระคำ รวมทั้งท่องจำ ทุกถ้อยคำก็จะเป็นแรงบันดาลใจ เสริมสร้างพละกำลัง และเพิ่มพูนศรัทธาให้คุณ เติมความคิดจิตใจด้วยข้อคิดในแง่บวก มอบกำลังใจ เสริมสร้างพละกำลัง และเสริมสร้างศรัทธา จากพระคำของพระองค์ ในไม่ช้าคุณก็จะทึ่งใจกับศรัทธาที่คุณมี คือศรัทธาที่แท้จริง ประเภทที่ทนการทดสอบใดๆก็ได้ ศรัทธาที่ทำมหัศจรรย์ และคงทนยั่งยืน ซึ่งก่อร่างสร้างบนพื้นฐานมั่นคงดุจศิลา จากความจริงของพระองค์! — ดี. บี. บี.

*

ชาร์ลส์ไม่เคยเลิกวิตกกังวล เขาวิตกกังวลทุกครั้งที่เขานึกถึงค่าเช่า เขาวิตกกังวลถึงความปลอดภัยของลูกๆ ทุกครั้งที่เขาส่งลูกไปโรงเรียน ความเป็นห่วงธุรกิจการทำให้เขารู้สึกพะอืดพะอม ถ้าเขาคิดว่าไม่มีอะไรต้องวิตกกังวล เขาก็กังวลว่าทำไมจึงเป็นเช่นนั้น!

วันหนึ่งเขาบอกเล่าความในใจต่อเพื่อนของเขา ชื่อบรูซ "ผมเลิกวิตกกังวลไม่ได้ มันบั่นทอนผมทั้งวันทั้งคืน ผมนอนไม่หลับเพราะกลัวว่าตอนเช้าจะเป็นเช่นไร ผมกลัดกลุ้มเกี่ยวกับเรื่องนั้นเรื่องนี้ตลอดทั้งวัน ผมหวังว่าน่าจะมียาแก้ความวิตกกังวล"

บรูซครุ่นคิดอยู่ชั่วขณะ แล้วพาชาร์ลส์ไปดูภาพเขียนขนาดใหญ่ที่แขวนอยู่บนผนังออฟฟิศของเขา ภาพเขียนเป็นภาพพายุกระหน่ำ ท้องฟ้ามึดครึ้ม มีพายุ ทุกอย่างเกี่ยวกับภาพนั้นดูซึมเศร้า รุนแรง และทำลายล้าง ยกเว้นอย่างเดียว ส่วนหน้าของภาพ มีดอกลิลลี่สีขาวซึ่งดูไม่สะทกสะท้านอะไรกับพายุ มันชูดอกด้วยความสงบอย่างสิ้นเชิง ไม่มีกลีบดอกร่วงไปแม้แต่กลีบเดียว เหตุผลไม่ประจักษ์ชัดในทันที แต่เมื่อชาร์ลส์สำรวจภาพใกล้ๆ เขาก็เห็นว่ามีโถแก้วครอบดอกลิลลี่เอาไว้ ซึ่งปกป้องจากพายุและฝนที่โหมกระหน่ำ

"นี่" บรูซกล่าว "คือการปกป้องด้วยศรัทธาที่มาจากพระคำของพระเจ้า มรสุมชีวิตอาจโหมกระหน่ำรอบข้างเรา ฝนอาจตกลงมาอย่างไม่ลืมหูลืมตา แต่เป็นเพราะสิ่งหนึ่ง เราจึงปลอดภัย คือศรัทธาที่มีในพระคำของพระเจ้า ถ้าดอกลิลลี่นี้มีตามองเห็นพายุ มีหูได้ยินเสียงลมและฝน มันก็ยังคงพักผ่อนได้อย่างสงบ โดยรู้ว่าพระเจ้าเป็นผู้ควบคุม ดอกลิลลี่ตามลำพังอาจกระจ้อยร่อยและบอบบาง แต่ก็มีสันติสุข เพราะมีโถแก้วปกป้องไว้จากอันตราย"

แล้วบรูซก็หยิบพระคัมภีร์ขึ้นมาจากโต๊ะทำงาน ยื่นให้ชาร์ลส์ "นี่คือแหล่งที่มาของความสงบ อ่านวันละสองสามนาที ในไม่ช้าคุณจะพบศรัทธาเป็นที่หลบภัย เมื่อมรสุมจากฝ่ายปรปักษ์และมรสุมชีวิตพัดกระหน่ำ ศรัทธาจะเตือนใจคุณว่าคุณอยู่ในอุ้งมือของพระเจ้า ผู้ห่วงใยและปกป้องคุ้มครองลูกๆของพระองค์ ด้วยความรัก"

*

ทำไมเสียเวลาไปกับทฤษฎีและข้อคิดของมนุษย์ ที่สลับซับซ้อนและสับสนวุ่นวาย ในเมื่อมีพระคัมภีร์ ซึ่งเรียบง่าย ตรงไปตรงมา และเข้าประเด็น? — ดี. บี. บี.

*

ชายหนุ่มคนหนึ่งไปเยี่ยมเพื่อนผู้อาวุโส ขณะที่เธอเตรียมชาอยู่ในครัว เขาหยิบพระคัมภีร์เล่มเก่าๆมาเปิดดู โดยไม่ได้คิดอะไร เขาสังเกตเห็นว่ามีอักษรสองตัวเขียนกำกับไว้ตรงช่องว่าง ท.พ. เมื่อเพื่อนกลับมา พร้อมน้ำชา เขาถามว่า "ผมเปิดดูพระคัมภีร์ของคุณป้า อักษรที่เขียนกำกับไว้หลายแห่ง มีความหมายว่าอะไรครับ? ตัว ท.พ. นี่ไงครับ ที่นี่ด้วย"

"อ้อ" เธอกล่าว "นั่นหมายความว่า 'ทดสอบและพิสูจน์แล้ว' ในยามที่จำเป็น ฉันก็เอ่ยอ้างคำสัญญาแต่ละข้อ ดุจคำสัญญาที่มอบไว้ให้กับฉันเอง เป็นข้อความที่ฉันทดสอบและพิสูจน์แล้วว่าได้ผลจริง" — เวอร์จิเนีย บรานท์ เบิร์ก (วี. บี. บี.) ปรับเปลี่ยน

*

พระคำของพระเจ้าและคำรับประกันของพระองค์ ไม่มีขีดจำกัด ไม่มีขอบเขต ไม่มีข้อแม้ นอกจากศรัทธาของเรา

*

คำสัญญาของพระเจ้าก็เหมือนชูชีพ ซึ่งช่วยกอบกู้ดวงวิญญาณไม่ให้จมลงไปในทะเลปัญหา

*

พระเจ้าไม่เคยสัญญาเกินกว่าที่พระองค์จะสามารถทำได้

*

คำสัญญาของพระเจ้าคือเงินสกุลสวรรค์ ถ้าคุณมีข้อพระคำเก็บไว้ในใจมากๆ คุณก็มั่งคั่งจริงๆ! คุณไปเบิกเงินสดจากธนาคารสวรรค์ และรับคำตอบได้!

*

คุณไม่ควรพยายามหาทางดำเนินชีวิตเอง เช่นเดียวกับที่คุณไม่ควรพยายามเดินทางโดยปราศจากแผนที่

*

ขณะที่เดินไปตามถนน คุณมองเห็นสิ่งรอบตัวได้ทีละชั่วขณะ แต่ถ้าคุณมองดูแผนที่ และมีศรัทธาในแผนที่ คุณก็มองเห็นได้ว่าถนนมาจากไหน ไม่ว่าคุณจะเริ่มต้นออกเดินทางจากจุดไหน ถึงแม้ว่าคุณไม่เคยไปยังจุดหมายปลายทาง หรือไม่เคยเดินทางบนถนนนั้นมาก่อน คุณก็รู้ได้ว่าถนนจะไปสิ้นสุดที่ไหน แต่ถ้าคุณไม่ใช้เวลาศึกษาแผนที่ คุณอาจเสียเวลาอย่างมาก หรืออาจถึงกับหมดโอกาสไปถึงจุดหมายปลายทางด้วยซ้ำ!

เช่นเดียวกับที่คุณต้องดูแผนที่ เชื่อว่าเป็นจริง และไปตามแผนที่ เพื่อให้ถึงจุดหมายปลายทาง ถ้าคุณจะอ่านพระคำของพระเจ้า เชื่อว่ามีไว้สำหรับคุณ และทำตาม คุณก็จะไปถึงสวรรค์ อย่างแน่นอน! ไม่มีพลาด!

ขอให้ติดตามพระคัมภีร์ ซึ่งเป็นหนังสือแผนที่ และคุณจะรู้ว่าคุณกำลังไปไหน พระเจ้าเล็งเห็นทุกสิ่ง! พระองค์ไม่เพียงรู้ว่าคุณอยู่ที่ไหนตอนนี้ และมาจากไหน พระองค์รู้อดีตของคุณ แต่พระองค์รู้ว่าคุณจะไปไหนด้วย! — ดี. บี. บี.

*

เคล็ดลับความสำเร็จ...

"ความปีติยินดีของผู้นั้นอยู่ในพระราชบัญญัติของพระเยโฮวาห์ เขาไตร่ตรองถึงพระราชบัญญัติของพระองค์ ทั้งกลางวันและกลางคืน เขาจะเป็นเช่นต้นไม้ที่ปลูกไว้ริมธารน้ำ ซึ่งเกิดผลตามฤดูกาล และใบก็จะไม่เหี่ยวแห้ง การทุกอย่างซึ่งเขากระทำก็จะจำเริญขึ้น" — เพลงสดุดี 1:2-3 (ดู โจชัว 1:8 ด้วย)

[1] มัทธิว 4:4; พระราชบัญญัติ 8:3
[2] โยบ 23:12
[3] เพลงสดุดี 119:103
[4] เยเรมีย์ 15:16
[5] 1 เปโตร 2:2
[6] ยอห์น 8:31-32
[7] โรม 10:17
[8] ยอห์น 15:10-11
[9] โยบ 22:21
[10] โรม 8:28
[11] เพลงสดุดี 119:105
[12] ถ้าหากประสงค์ที่จะศึกษาเพิ่มเติมว่าจะรับฟังจากพระเจ้าโดยตรงได้เองอย่างไร ขอให้อ่านเรื่อง รับฟังจากสวรรค์
[13] โรม 12:2
[14] 1 โครินธ์ 10:11
[15] โรม 15:4
[16] โยเอล 2:32; โรม 10:13
[17] ยอห์น 14:14
[18] มัทธิว 23:39
[19] เพลงสดุดี 119:165
[20] ลูกา 12:16-21
[21] 2 โครินธ์ 4:16

ขุมทรัพย์ใหม่และเก่า

นับจากเริ่มแรก พระเจ้าได้มอบข้อมูลพื้นฐานให้แก่ผู้คนของพระองค์ ซึ่งจำเป็นเพื่อเขาจะได้ดำเนินชีวิตอย่างมีความสุข และก่อเกิดผล พระองค์มอบให้มากขึ้นเรื่อยๆ เมื่อวันเวลาผ่านไป จนกระทั่งหลายร้อยปีก่อนที่พระเยซูจะมา พระองค์เริ่มบอกรายละเอียดเฉพาะเจาะจงต่อผู้พยากรณ์ของพระองค์มากขึ้น โดยคลี่คลายแผนการที่พระองค์มีไว้สำหรับมนุษย์ เมื่อพระเยซูมา พระองค์บอกอัครสาวกของพระองค์และเหล่าผู้มีความเชื่อรุ่นแรกๆเพิ่มเติมอีก ตลอดประวัติศาสตร์ พระเจ้าได้มอบข้อมูลและรายละเอียดเพิ่มเติมให้แก่ลูกๆของพระองค์ ตามที่จำเป็น ข้อมูลส่วนมากบันทึกไว้ในพระคัมภีร์ซึ่งเรามีอยู่ในปัจจุบัน

พระคัมภีร์บอกเราถึงหลักพื้นฐานของสิ่งที่เราต้องรู้ เพื่อให้ได้รับความรอด และเรื่องอื่นๆอีกมาก แต่ไม่ได้บอกทุกสิ่งแก่เรา อย่างไรก็ตาม บางคนยืนกรานว่ามีพระคัมภีร์ก็เพียงพอแล้ว พระคัมภีร์คือทุกอย่างที่มนุษย์จำเป็น และครั้งสุดท้ายที่พระเจ้าบอกกล่าว ก็คือตอนที่พระองค์กล่าวกับอัครสาวกยอห์น ที่เกาะปัตโมท เมื่อ 2,000 ปีมาแล้ว เมื่อยอห์นได้รับหนังสือวิวรณ์ หนังสือฉบับสุดท้ายในพระคัมภีร์ คนพวกนี้โต้แย้งว่าเราไม่ควรได้รับข้อมูลหรือคำแนะนำจากพระเจ้าเพิ่มเติมอีก พระเจ้าที่พูดไม่ได้อีก ก็คงเป็นพระเจ้าที่ตายไปแล้ว!

แต่พระองค์เป็นพระเจ้าผู้ทรงพระชนม์ พระองค์ยังคงบอกกล่าวกับลูกๆของพระองค์ ดังที่พระองค์ได้ทำตลอดทุกยุคทุกสมัย พระองค์มอบพระคำของพระองค์สำหรับปัจจุบันให้เรา เพราะพระองค์ต้องการแสดงให้เราเห็นว่าพระองค์ยังมีชีวิต สุขสบายดี และยังดำเนินการเพื่อเรา พระองค์อยากช่วยเราให้ผ่านพ้นปัญหาไปได้ พระองค์อยากแสดงให้เห็นว่าพระองค์มีความรักมหาศาลสำหรับเราทุกคนเป็นส่วนตัว พระองค์อยากช่วยเราให้นำผู้อื่นมาสู่พระองค์ พระองค์อยากเตรียมเราและชาวโลกให้พร้อมรับพระองค์กลับมาในไม่ช้านี้

พระคัมภีร์ใช้ได้ผลเป็นอย่างดี ในวันนี้เหมือนที่เคยเป็นมา นี่คือพื้นฐานความศรัทธาของเรา แต่หลายสิ่งหลายอย่างเปลี่ยนไป นับตั้งแต่สมัยพระคัมภีร์ นั่นเป็นอีกเหตุผลหนึ่งว่าทำไมเราจึงต้องมีข่าวสารล่าสุดจากพระองค์ ซึ่งได้รับผ่านคำพยากรณ์ หรือรูปแบบอื่น จากนิมิตหมายโดยตรง ซึ่งเป็นการที่พระองค์มอบข้อมูล คำแนะนำ และกำลังใจเพิ่มเติม ให้แก่ลูกๆของพระองค์ในปัจจุบัน

พระคัมภีร์ไม่ใช่พระคำฉบับเดียวของพระเจ้า พระองค์บอกกล่าวกับลูกๆของพระองค์นับไม่ถ้วน ตลอดยุคสมัย บางส่วนก็มีบันทึกและสงวนรักษาไว้เป็นลายลักษณ์อักษร ซึ่งได้รับแรงดลใจจากพระองค์ พอๆกับที่มีบันทึกไว้ในพระคัมภีร์ พระองค์ยังคงทุ่มเทพระคำสดๆร้อนๆให้เรา พระองค์มอบ "ขุมทรัพย์ใหม่และเก่า" แก่เรา![1]

แต่คุณรู้ได้อย่างไรว่าข้อเขียนใดของคริสเตียนคนอื่นๆได้รับการดลใจจากพระเจ้าจริง และข้อเขียนใดเป็นความคิดหรือการตีความหมายผิดๆของเขาเอง? คุณนำข้อเขียนดังกล่าวมาวัดกับพระคัมภีร์ได้ ข้อพระคัมภีร์คือเครื่องตัดสินเด็ดขาด ซึ่งคุณใช้วัดสิ่งที่กล่าวไว้ มองหาแบบอย่างในข้อพระคัมภีร์ ตรวจสอบกับตัวกำหนดมาตรฐาน คือพระคัมภีร์ ข้อเขียนที่ได้รับการดลใจจากเบื้องบน จะสอดคล้องกับพระคำของพระเจ้าในพระคัมภีร์ คุณจะไม่พบอะไรที่ขัดกับหลักการพื้นฐานในพระคัมภีร์ ข้อเขียนใหม่อาจประกอบด้วยรายละเอียดที่ไม่มีในพระคัมภีร์ รายละเอียดซึ่งช่วยเติมช่องว่างและให้ภาพที่ครบถ้วน แต่จะไม่มีอะไรขัดกับที่กล่าวไว้ในพระคัมภีร์

อีกวิธีหนึ่งในการตัดสินระดับแรงบันดาลใจจากข้อเขียนของคริสเตียนคนอื่น ก็คือผลกระทบที่เคยมีหรือกำลังมีต่อชาวโลก และผลกระทบที่มีต่อคุณ[2] ขอให้ดูว่าช่วยกระจายพระกิตติคุณ และชนะใจผู้คนมาสู่พระเยซูไหม? ช่วยให้คุณสัมผัสความรักของพระเจ้าหรือเปล่า? ช่วยเสริมสร้างศรัทธาของคุณไหม? นำมาซึ่งผลของพระวิญญาณบริสุทธิ์ ได้แก่ ความรัก ความยินดี สันติสุข ความอดกลั้น ความดีงาม ศรัทธา ความอ่อนโยน ความเจียมตน ความพอประมาณ[3] ในชีวิตผู้คน รวมทั้งคุณเองหรือเปล่า?

ถ้าคุณอธิษฐานและหมายพึ่งพระองค์ พระองค์จะชี้ให้เห็นว่าอะไรควรค่าที่จะอ่าน พระองค์จะช่วยคุณให้มีวิจารณญาณว่าอะไรจริง อะไรคือหลักคำสอนเท็จ หรือข้อคิดของมนุษย์ซึ่งไม่สอดคล้องกับของพระองค์

พระคำของพระเจ้าเหมือนกับสร้อยไข่มุกที่งดงาม!

พระคำของพระเจ้าคือแหล่งสติปัญญาและความรู้ที่ไม่มีวันหมดสิ้นอย่างแน่นอน ซึ่งคุณค้นพบขุมทรัพย์ใหม่และเก่าได้ตลอดเวลา คุณอ่านได้นับพันครั้ง ผู้ที่อ่านบ่อยที่สุดก็จะพบความน่าอัศจรรย์ใจใหม่ในนั้นแน่นอน แต่ละครั้งที่เราศึกษาพระคำ เราก็ได้รับความจริงที่หาค่ามิได้มาเต็มกอบเต็มกำ!

ทว่าไข่มุกแห่งความรู้จะไม่มีความหมายอะไร ถ้าปราศจากพระวิญญาณบริสุทธิ์ ไม่ว่าคุณจะศึกษามากแค่ไหน ก็ต้องอาศัยพระวิญญาณของพระเจ้า และหัตถ์ของพระเจ้าที่จะร้อยไข่มุกจากพระคำของพระองค์ไว้ ตามลำดับที่ถูกต้องเหมาะสม โดยแยกแยะ และจัดให้เกิดประโยชน์ เป็นสร้อยความจริงที่งดงามและแสนวิเศษ ในลำดับที่ถูกต้อง ตามตำแหน่ง ขนาด ความสำคัญ และความงาม เพื่อประดับความคิดจิตใจคุณ นี่คือข้อแตกต่างระหว่างความรู้และสติปัญญา สติปัญญาคือการรู้ว่าจะใช้สิ่งที่รู้แล้วอย่างไร ในกรณีนี้ คือการทราบว่าจะใช้ความรู้ที่มาจากพระคำของพระเจ้าให้เป็นประโยชน์อย่างไร

ดังนั้นอย่าละเลยความงาม ความอุดม และขุมทรัพย์ จากพระคำของพระเจ้า ขอสติปัญญาจากพระเจ้า "ปัญญาคือสิ่งสำคัญที่สุด ฉะนั้นจงขอปัญญา แม้เจ้าจะได้อะไรก็ตาม จงรับความเข้าใจไว้"[4] เพราะดียิ่งกว่าทองคำ![5] — ดี. บี. บี.

*

พระคำของพระเจ้าคือความจริงที่ทรงพลังที่สุดในโลก!

ปากกามีพลังยิ่งกว่าดาบ! ผู้คนของพระเจ้าแทบไม่เคยปกครองจักรวรรดิ แต่เขาพิชิตโลกของมนุษย์ด้วยถ้อยคำ ศรัทธาของเขา และแนวคิดที่กุมความคิดจิตใจและวิญญาณ ทั้งปลดปล่อยให้เขาเป็นอิสระตลอดไป! อาณาจักรอมตะของพระเจ้าที่ประกอบด้วยพระคำที่มีชีวิตและความรักของพระองค์ พิชิตโลกที่ประกอบด้วยวิญญาณอมตะของมนุษย์ ซึ่งยิ่งใหญ่กว่า ยั่งยืนกว่า และมีความสุขมากกว่าหลายเท่า เมื่อเทียบกับจักรวรรดิโลกของมนุษย์ที่ประกอบด้วยดาบ พระคำของผู้พยากรณ์ของพระเจ้าข้ามยุคสมัย และกระจายไปทั่วโลก โดยเปลี่ยนแนวทางประเทศชาติต่างๆ ถ้อยคำจากอุดมการณ์ของเขาได้เปลี่ยนหัวใจมนุษย์ และมอบความหวังให้เขาสำหรับโลกที่ดีขึ้น! พระคัมภีร์ได้ก่อร่างสร้างจักรวรรดิคริสเตียนที่ยิ่งใหญ่ขึ้นมา และมอบความรักของพระเจ้าผ่านพระเยซูคริสต์แก่โลกที่จวนสิ้นใจ เพราะกระหายความรักของพระองค์! พระคำของพระองค์คือวิญญาณและชีวิต[6] ถ้าปราศจากพระคำ ทุกสิ่งก็ไร้ชีวิตโดยสิ้นเชิง[7]

พระคำของพระเจ้าคืออาวุธที่ทรงพลังที่สุดในโลก ส่งผลยิ่งกว่าระเบิดปรมาณู! เปลี่ยนจิตใจได้ ยังไม่มีระเบิดใดทำเช่นนั้นได้ พระคำเปลี่ยนความคิดได้ ยังไม่มีกระสุนจำนวนเท่าใดทำเช่นนั้นได้ พระคำของพระเจ้าก่อให้เกิดการปฏิวัติจริงๆ เพราะเปลี่ยนจิตใจมนุษย์ได้! — ดี. บี. บี.

*

พระคำของพระเจ้าในร่างมนุษย์

"เมื่อเริ่มแรกนั้นพระวาทะทรงเป็นอยู่แล้ว พระวาทะทรงอยู่กับพระเจ้า และพระวาทะทรงเป็นพระเจ้า เมื่อเริ่มแรกนั้นพระองค์ทรงอยู่กับพระเจ้า พระองค์ทรงสร้างสิ่งทั้งปวงขึ้นมา ในบรรดาสิ่งที่เป็นขึ้นมานั้น ไม่มีสักสิ่งเดียวที่ได้มา นอกเหนือพระองค์ ในพระองค์มีชีวิต และชีวิตนั้นเป็นความสว่างของมนุษย์ทั้งปวง ความสว่างนั้นส่องเข้ามาในความมืด และความมืดหาได้เข้าใจความสว่างไม่

เป็นความสว่างแท้จริง ซึ่งส่องสว่างแก่ทุกคนที่เข้ามาในโลก พระองค์ทรงอยู่ในโลก และพระองค์ได้ทรงสร้างโลก แต่โลกหาได้รู้จักพระองค์ไม่ พระองค์ได้เสด็จมายังพวกของพระองค์ และพวกของพระองค์นั้นหาได้ต้อนรับพระองค์ไม่ ส่วนบรรดาผู้ที่ต้อนรับพระองค์ พระองค์ทรงประทานอำนาจให้เป็นพระบุตรของพระเจ้า คือคนทั้งหลายที่เชื่อในพระนามของพระองค์ ซึ่งมิได้เกิดจากเลือดหรือความประสงค์ของเนื้อหนัง หรือความประสงค์ของมนุษย์ แต่เกิดจากพระเจ้า พระวาทะได้ทรงสภาพของเนื้อหนัง และทรงอยู่ท่ามกลางเรา (เราได้เห็นสง่าราศีของพระองค์ คือสง่าราศีอันสมกับพระบุตรองค์เดียวที่บังเกิดจากพระบิดา) บริบูรณ์ด้วยพระคุณและความจริง"— ยอห์น 1:1-5,9-14

[1] มัทธิว 13:52
[2] มัทธิว 7:15-20 ในเรื่องผล
[3] กาลาเทีย 5:22-23
[4] สุภาษิต 4:7
[5] สุภาษิต 16:16
[6] ยอห์น 6:63
[7] เพลงสดุดี 33:6; ฮีบรู 11:3

การรับประโยชน์สูงสุดจากสิ่งที่อ่าน...

สื่อเชื่อมโยงกับพระวิญญาณบริสุทธิ์ คุณไม่มีวันเข้าใจความจริงที่ลึกซึ้งจากพระคำ ด้วยความคิดทางเนื้อหนัง "มนุษย์ธรรมดาจะรับสิ่งเหล่านั้นซึ่งเป็นของพระวิญญาณแห่งพระเจ้าไม่ได้ เพราะเขาเห็นว่าเป็นสิ่งโง่เขลา และเขาไม่สามารถเข้าใจได้ เพราะว่าจะเข้าใจสิ่งเหล่านั้นได้ ก็ต้องสังเกตด้วยจิตวิญญาณ"[1] แต่พระเจ้าเผยให้คุณเห็นได้ ผ่านพระวิญญาณบริสุทธิ์ของพระองค์ ถ้าคุณขอพระองค์ อันที่จริงแล้ว นี่เป็นวัตถุประสงค์หลักอย่างหนึ่งของพระวิญญาณบริสุทธิ์ เพื่อช่วยชี้แนะและนำทางเราในพระคำของพระองค์ พระเยซูอธิบายต่อสาวกของพระองค์ก่อนหน้าที่จะถูกตรึงกางเขนไม่นานนัก ว่า "พระองค์ผู้ปลอบใจนั้นคือพระวิญญาณบริสุทธิ์ ผู้ซึ่งพระบิดาจะทรงใช้มาในนามของเรา พระองค์นั้นจะทรงสอนท่านทุกสิ่ง และจะให้ท่านระลึกถึงทุกสิ่งที่เรากล่าวไว้แก่ท่านแล้ว"[2] "พระองค์จะนำท่านไปสู่ความจริงทั้งมวล"[3]

ถ้าคุณได้รับการเติมให้เต็มเปี่ยมด้วยพระวิญญาณบริสุทธิ์ คำสัญญาเหล่านนั้นมีไว้สำหรับคุณด้วย! ถ้าคุณยังไม่ได้รับการเติมให้เปี่ยมด้วยพระวิญญาณ คุณก็ทำได้!

ทุกคนที่รับพระเยซูไว้ ก็ได้รับพระวิญญาณบริสุทธิ์ส่วนหนึ่ง แต่การเติมให้ท่วมท้นด้วยพระวิญญาณบริสุทธิ์ ซึ่งพระคัมภีร์เรียกว่า "การรับบัพติศมา" จากพระวิญญาณบริสุทธิ์ มักจะเป็นประสบการณ์ที่เกิดขึ้นภายหลัง ถ้าคุณอยากได้รับการเติมเต็มด้วยพระวิญญาณบริสุทธิ์ เพียงอธิษฐานขอพระองค์ "ถ้าท่าน...รู้จักให้ของดีแก่บุตรของตน ยิ่งกว่านั้นสักเท่าใด พระบิดาของท่านผู้ทรงสถิตในสวรรค์ จะทรงประทานพระวิญญาณบริสุทธิ์แก่ผู้ที่ขอต่อพระองค์!"[4]

คุณจะทึ่งใจในความแตกต่างที่เกิดขึ้น! ข้อความในพระคัมภีร์บางตอนที่เคยดูเหมือนว่าเหนือล้ำความเข้าใจ ทันใดนั้นก็ฟังดูเข้าใจ แล้วข้อความที่คุณคิดว่าเข้าใจแล้ว ก็จะมีความหมายใหม่ขึ้นมา

(ถ้าหากประสงค์ข้อมูลเพิ่มเติมเรื่องพระวิญญาณบริสุทธิ์ และทุกอย่างที่พระองค์ทำเพื่อคุณและทำผ่านคุณได้ ขอให้อ่าน "ของประทานจากพระเจ้า"หนังสืออีกเล่มหนึ่งในชุดนี้)

เปิดตาทางวิญญาณ

เมื่อสาวกของพระเยซูถามว่าทำไมพระองค์จึงสอนเขาเป็นคำอุปมาอุปไมย ซึ่งดูเหมือนว่าคนส่วนใหญ่ไม่เข้าใจ พระองค์ตอบว่า "เพราะข้อลึกลับของอาณาจักรแห่งสวรรค์ ทรงโปรดให้ท่านรู้ได้ แต่คนเหล่านั้นไม่โปรดให้รู้ ... ฉะนั้นเราจึงกล่าวแก่เขาเป็นคำอุปมา เพราะว่าถึงเขาเห็นก็เหมือนไม่เห็น ถึงได้ยินก็เหมือนไม่ได้ยิน และไม่เข้าใจ ... แต่ตาของท่านก็เป็นสุขเพราะได้เห็น และหูของท่านก็เป็นสุขเพราะได้ยิน"[5] คุณต้องอธิษฐาน เหมือนที่กษัตริย์เดวิดอธิษฐาน ขอพระองค์เปิดตาทางวิญญาณ ให้คุณเข้าใจความจริงในพระคำของพระเจ้ามากขึ้น "ขอเบิกตาข้าพระองค์ เพื่อข้าจะได้เห็นสิ่งมหัศจรรย์จากพระบัญญัติของพระองค์"[6]

กลับไปเรียน

เวลาอ่านพระคำที่มีความหมาย ไม่ใช่แค่เวลาอ่าน แต่เป็นเวลาศึกษาและรับฟังพระเจ้าด้วย การที่จะให้พระคำย่อย ซึมซับ และรับผลประโยชน์อย่างเต็มที่ คุณก็ต้องหยุดเพื่อตรึกตรอง และนำมาปรับใช้กับสถานการณ์ส่วนตัว โดยถามว่า "นั่นเป็นจริงแค่ไหน?" ไม่ใช่ด้วยทรรศนะที่สงสัยข้องใจ ทว่าเปี่ยมด้วยศรัทธา โดยรู้ว่าคุณเรียนรู้บทเรียนได้มากยิ่งขึ้นอีก ถ้าคุณสืบเสาะและค้นคว้าให้ลึกซึ้งยิ่งขึ้น

"จงหมั่นศึกษาค้นคว้าเพื่อสำแดงตนเองให้เป็นที่ชอบพระทัยพระเจ้า เป็นคนงานที่ไม่ต้องละอาย แยกแยะพระวจนะแห่งความจริงนั้นได้อย่างถูกต้อง"[7] หรือ "ศึกษาเพื่อสำแดงตนให้เป็นที่ชอบพระทัยพระเจ้า" ดังข้อความในพระคัมภีร์ เพราะว่าต้องอาศัยการหมั่นศึกษาจริงๆ!

ขอพระองค์ช่วยคุณให้เป็นเหมือนคริสเตียนสมัยแรกๆในเบเรีย ซึ่งอัครสาวเปาโลชมเชยว่า "ค้นดูพระคัมภีร์ทุกวัน หวังจะรู้ว่าข้อความเหล่านั้นจะจริงดังกล่าวหรือไม่"[8]

ควรจะทานอะไร นมหรือเนื้อ?

อย่าคาดหวังว่าจะเข้าใจทุกสิ่งในพระคัมภีร์ ครั้งแรกที่อ่าน ไม่เป็นเช่นนั้นหรอก เช่นเดียวกับที่ทารกแรกเกิดย่อยและดูดซึมอาหารที่ผู้ปกครองและพี่ๆทานกันไม่ได้ คริสเตียนผู้บังเกิดใหม่ก็ยังไม่พร้อมรับ "เนื้อหาหนัก" ในพระคำของพระเจ้าเช่นกัน "อาหารแข็งนั้นเป็นอาหารสำหรับผู้ใหญ่"[9] "เช่นเดียวกับทารกแรกเกิด จงปรารถนาน้ำนมอันบริสุทธิ์แห่งพระวจนะ เพื่อจะทำให้ท่านเติบโตขึ้น"[10]

ถ้ามีอะไรที่คุณไม่เข้าใจ ก็เก็บไว้ก่อนด้วยศรัทธา คอยให้พระองค์คลี่คลายและเผยให้เข้าใจในภายหลัง พระเยซูถึงกับบอกสาวกผู้ซึ่งพระองค์อยู่ด้วย โดยที่สอนเขาทั้งวันทั้งคืน เป็นเวลาสามปี ว่า "เรายังมีอีกหลายสิ่งที่จะบอกท่าน แต่เดี๋ยวนี้ท่านยังรับไว้ไม่ได้"[11]

(ถ้าหากประสงค์ที่จะศึกษาประเด็นนี้เพิ่มเติม ขอให้อ่านตอน "เริ่มต้นที่ไหน" ในเรื่องชุดนี้)

"หิวกระหาย"ต่อไป

ส่วนมากแล้วขึ้นอยู่กับว่าคุณปรารถนาที่จะรับฟังพระคำของพระองค์แค่ไหน และคุณเปิดใจรับแค่ไหนต่อสิ่งที่พระองค์กล่าว พระเยซูสัญญาว่า "บุคคลผู้ใดหิวกระหายความชอบธรรม ผู้นั้นเป็นสุข เพราะว่าเขาจะได้อิ่มบริบูรณ์"[12] แต่พระคัมภีร์เตือนด้วยว่าผู้ที่ "มั่งคั่ง" คือผู้ที่เต็มไปด้วยความคิด แผนการ หรือสิ่งที่เขาถือว่าเป็นความชอบธรรม ก็จะจากไปมือเปล่า[13]

บ่งบอกเฉพาะเจาะจง

อธิษฐานขอให้พระองค์ชี้นำคุณไปสู่ข้อพระคำหรือข้อความที่มีคำตอบเฉพาะเจาะจง ต่อปัญหาหรือคำถามเฉพาะเจาะจงที่มีอยู่ "จงขอแล้วจะได้ จงหาแล้วจะพบ จงเคาะแล้วจะเปิดให้แก่ท่าน เพราะว่าทุกคนที่ขอก็ได้รับ คนที่แสวงหาก็พบ และคนที่เคาะก็จะเปิดให้เขา"[14] นั่นเป็นคำสัญญา!

เสียงจากพระคำ

ทันทีที่คุณหันไปจดจ่อที่พระคำซึ่งเป็นลายลักษณ์อักษรของพระเจ้า คุณก็อยู่ในสภาพที่เต็มใจรับฟังพระองค์ พระองค์ก็จะเริ่มกล่าวกับคุณโดยตรง ด้วยการช่วยให้คุณนำสิ่งที่อ่านมาปรับใช้เป็นส่วนตัว คุณอ่านพระคำข้อหนึ่งหลายครั้ง โดยไม่มีความหมายพิเศษอะไร แต่เมื่อพระวิญญาณบริสุทธิ์ช่วยคุณให้นำมาปรับใช้กับสถานการณ์ของคุณ และพระคำมีชีวิตชีวาขึ้นมา! นี่คือสิ่งที่รู้จักกันว่าเสียงจากพระคำ

พระเจ้ากล่าวกับคุณได้ทุกเมื่ออย่างแน่นอน โดยถ่ายทอดจากความคิดของพระองค์มาสู่ความคิดของคุณ อย่างไรก็ตาม คุณคงพบว่าบ่อยครั้งพระองค์จะทำเช่นนั้น โดยให้คุณนึกถึงข้อพระคำที่เหมาะสม ซึ่งคุณเคยอ่านหรือท่องจำมาก่อน พระองค์จะให้คุณนึกถึงข้อพระคำที่เหมาะสม ในเวลาที่เหมาะสม นี่ก็เป็นเสียงจากพระคำด้วย อีกนัยหนึ่ง คุณไม่ต้องอ่านพระคำอยู่ พระเจ้าถึงจะกล่าวกับคุณได้

เพียงขอให้พระองค์กล่าวกับคุณ รับฟังด้วยหูทางวิญญาณ ต่อสิ่งที่พระองค์บอกกล่าว ถึงแม้คุณคิดว่าคุณไม่รู้พระคัมภีร์ดีนัก หรือไม่รู้ว่าจะเริ่มค้นหาคำตอบที่จำเป็นจากที่ไหน พระเจ้ารู้พระคัมภีร์ของพระองค์ดี พระองค์รู้ว่ามีความจำเป็นอะไรบ้างในทุกสถานการณ์ พระองค์ให้คุณระลึกถึงสิ่งที่คุณแทบจำไม่ได้ว่าเคยอ่าน อย่างไรก็ตาม ช่วยได้ถ้าหากมีข้อมูลที่เหมาะสมบันทึกอยู่ในความทรงจำ ให้มากที่สุดเท่าที่จะเป็นได้ ทุกครั้งที่คุณอ่านหรือท่องจำ คุณก็เพิ่มข้อมูลเข้าไปในหน่วยบันทึกพระคำ

(ถ้าหากประสงค์รายละเอียดเพิ่มเติมเรื่องการรับฟังจากพระเจ้าโดยตรง ขอให้อ่าน การรับฟังจากสวรรค์ อีกเรื่องหนึ่งในชุดนี้)

ยิ่งคุณเริ่มรักพระคำของพระองค์ปานดวงใจมากเท่าไร ยิ่งคุณอ่านและศึกษาพระคำมากเท่าไร คุณก็จะเติบโตเป็นผู้ใหญ่มากขึ้นเท่านั้น โดยพบว่าพระเจ้ากล่าวกับคุณได้อย่างเสียงดังฟังชัดและเหนือธรรมชาติ ผ่านการอ่านพระคำของพระองค์! — ดี.บี.บี

*

พระคำคือเคล็ดลับนำไปสู่ชัยชนะ ความสำเร็จ หรือความล้มเหลว! สุดแล้วแต่ว่าคุณปฏิบัติต่อพระคำอย่างไร สุดแล้วแต่ว่าคุณดำเนินชีวิตในพระคำ และดำเนินชีวิตตามพระคำ หรือว่าพยายามดำเนินไปโดยปราศจากพระคำ — ดี.บี.บี.

*

พระเจ้าเรียกพระบุตรของพระองค์ว่าพระคำ คือพระคำที่พระองค์มอบให้เรา [15] อะไรคือพระคำ? พระคำคือสื่อในการติดต่อพูดคุย ถ่ายทอดความ และสื่อความหมาย พระเจ้าอยากแสดงให้ชาวโลกเห็นความรักของพระองค์ พระองค์จึงทำอะไร? คุณมองไม่เห็นความรัก คุณมองไม่เห็นพระเจ้า พระองค์จึงส่งพระคำของพระองค์มา ในตัวพระเยซู พระองค์บ่งบอกความรักของพระองค์ในพระเยซู พระองค์สื่อความหมายผ่านพระเยซู พระเยซูกล่าวถึงความรักของพระเจ้า พระองค์แสดงออกถึงความรักของพระเจ้า พระองค์เป็นสัญลักษณ์แทนความรักของพระเจ้า พระองค์สะท้อนให้เห็นความรักของพระเจ้า พระเยซูเป็นข่าวสารจากความรักของพระเจ้าที่มีต่อเรา! — ดี.บี.บี.

*

ในตึกศาลฎีกาที่สวิสเซอร์แลนด์ มีภาพวาดขนาดใหญ่แขวนไว้ เขียนโดย พอล โรเบิร์ต ชื่อ ความยุติธรรมชี้นำผู้พิพากษา ส่วนหน้าเป็นภาพคู่กรณีต่างๆ ภรรยาปรักปรำสามี สถาปนิกปรักปรำผู้ก่อสร้าง และอื่นๆ เหนือกลุ่มคนมีผู้พิพากษาชาวสวิสหลายท่าน พวกเขาจะตัดสินคดีต่างๆอย่างถูกต้องได้อย่างไร?

คำตอบของศิลปินก็ง่ายๆ คือความยุติธรรม ซึ่งมักจะวาดเป็นภาพที่มีผ้าผูกตา ถือดาบชูขึ้นข้างบน แต่คราวนี้ไม่มีผ้าผูกตา และดาบชี้ลงมายังหนังสือที่มีข้อความว่า "พระคำของพระเจ้า"

[1] 1 โครินธ์ 2:9-14
[2] ยอห์น 14:26
[3] ยอห์น 16:13
[4] ลูกา 11:13
[5] มัทธิว 13:10-16
[6] เพลงสดุดี 119:18 ดู เอเฟซัส 1:17-18 ด้วย
[7] 2 ทิโมธี 2:15
[8] กิจการ 17:11
[9] ฮีบรู 5:14
[10] 1 เปโตร 2:2
[11] ยอห์น 16:12
[12] มัทธิว 5:6
[13] ลูกา 1:53
[14] มัทธิว 7:7-8
[15] ยอห์น 1:1-14

เคล็ดลับแนวปฏิบัติ

คู่มือศึกษาพระคัมภีร์ คำอธิบายพระคัมภีร์ และวรรณกรรมคริสเตียนอื่นๆ

คุณครูที่ดีเป็นการเรียนทางลัด ตัวอย่างชั้นยอดเรื่องนี้พบได้ในเรื่องราวของฟิลิปกับขันทีชาวเอธิโอเปีย ซึ่งกล่าวไว้ในหนังสือกิจการบทที่แปด

เมื่อเดินทางจากเยรูซาเล็มไปยังกาซ่า ฟิลิปผู้เป็นมัคนายกของกลุ่มผู้มีความเชื่อรุ่นแรก พบกับขันทีซึ่ง"เป็นข้าราชการของพระนางคานดาสี พระราชินีของชาวเอธิโอเปีย" ขันทีนั่งอ่านหนังสืออิสยาห์บนรถม้า ฟิลิปถามเขาว่าเข้าใจที่อ่านไหม "ถ้าไม่มีใครอธิบาย จะเข้าใจได้อย่างไร" ขันทีตอบ ปรากฏว่าขันทีอ่านหนังสืออิสยาห์บทที่ 53 ซึ่งประกอบด้วยคำพยากรณ์เฉพาะเจาะจงหลายข้อ เกี่ยวกับการมาครั้งแรกของพระมาซีฮา อันเป็นคำพยากรณ์ที่เกิดขึ้นจริงตามนั้นในพระเยซู จนถึงรายละเอียดปลีกย่อยที่สุด! ดังนั้นฟิลิป "จึงเริ่มเล่าตามพระคัมภีร์ข้อนั้น ชี้แจงถึงข่าวสารเรื่องพระเยซู" ยังผลให้ชายผู้นั้นรับพระเยซูไว้เป็นพระผู้ช่วยให้รอด[1] ฟิลิปเป็นครูสอนที่ดี!

ดรรชนีพระคัมภีร์ดีๆจะช่วยให้หาข้อพระคำได้อย่างรวดเร็ว เป็นขนาดปานกลางที่เหมาะ โปรแกรมพระคัมภีร์สำหรับคอมพิวเตอร์ส่วนใหญ่มีดรรชนีอยู่ในตัว ซึ่งยอดเยี่ยม

วรรณกรรมคริสเตียนอื่นๆ ก็ควรค่าต่อการอ่านด้วย ได้แก่เรื่องราวสักขีพยานถึงความศรัทธาและพลังของพระเจ้า บทกลอนที่ให้แรงบันดาลใจ เกร็ดสั้นๆ นิยายที่ส่งเสริมความศรัทธาและ

คุณค่าคริสเตียน ชีวประวัติคริสเตียนผู้อุทิศตน ฯลฯ

เริ่มต้นที่ไหน

พระคัมภีร์เป็นหนังสือเล่มหนึ่งที่คุณไม่ควรเริ่มอ่านจากหน้าแรก แต่น่าเสียดายที่ว่าคนส่วนใหญ่ทำเช่นนั้น เขาสับสนเมื่อมาถึงหนังสือกันดารวิถีหรือพระราชบัญญัติ เขาหมดความสนใจและเลิกอ่าน ก่อนที่จะถึงส่วนสำคัญที่สุด

ขอให้เริ่มอ่านพระคัมภีร์จากหนังสือสี่ฉบับแรกในพระคัมภีร์ใหม่ ได้แก่พระกิตติคุณมัทธิว มาระโก ลูกา และยอห์น ซึ่งบอกเล่าเรื่องราวชีวิตและการงานของพระเยซู พระกิตติคุณยอห์นคงเหมาะที่สุดที่จะอ่านก่อน เพราะประกอบด้วยถ้อยคำของพระเยซู คุณอาจอ่านพระกิตติคุณทั้งหมด หรืออ่านบางส่วน มากกว่าหนึ่งครั้ง ก่อนที่จะอ่านฉบับอื่น

หนังสือกิจการก็สำคัญ เพราะไม่เพียงบอกเล่าถึงเหตุการณ์สำคัญส่วนมากของคริสเตียนรุ่นแรก ทว่าเป็นพิมพ์เขียวสำหรับการดำเนินชีวิตเยี่ยงคริสเตียน และการประกาศพระกิตติคุณในปัจจุบันด้วย

พระคัมภีร์ใหม่ส่วนที่เหลือ ได้แก่ สารต่างๆ และหนังสือวิวรณ์ อาจเข้าใจได้ยากในตอนแรก แต่ถ้าคุณอธิษฐานขอให้พระวิญญาณบิรสุทธิ์ชี้แนะและนำทาง[2] คุณจะพบข้อความยอดเยี่ยมจำนวนมาก และคำสัญญาที่ทรงพลัง[3] อย่าพลาด 1 โครินธ์ 13 ซึ่งเป็นบทเรื่องความรัก!

ในพระคัมภีร์เดิม หนังสือเพลงสดุดี เป็นแหล่งที่มาของแรงบันดาลใจและการปลอบโยนต่อผู้คนหลายล้าน หลายพันปีมาแล้ว หนังสือสุภาษิตมอบสติปัญญาและอาหารความคิดให้อย่างมาก เรื่องราวและเหตุการณ์น่าตื่นตาตื่นใจ เต็มไปด้วยบทเรียน เกี่ยวกับพลังมหัศจรรย์ของพระเจ้า หาอ่านได้จากหนังสือต่างๆในพระคัมภีร์เดิม ซึ่งคงใช้เวลาระยะหนึ่งกว่าจะอ่านจบทั้งหมด แต่อย่ามัวติดอยู่กับคำแนะนำและพิธิการโดยละเอียดในหนังสือเลวีนิติ หรือเรื่องวงศ์วานยาวเหยียดในหนังสือกันดารวิถี และหนังสือพงศาวดารฉบับที่ 1 ถ้าข้อความใดไม่น่าสนใจ ก็ข้ามไปอ่านข้ออื่นที่น่าสนใจ

มารีและมาธาเป็นพี่สาวของลาซารัส (ชายผู้ที่พระเยซูชุบชีวิตขึ้นมาจากความตาย) เป็นเพื่อนสนิทและผู้ติดตามของพระเยซู สองคนบ่งบอกถึงความรักที่มีต่อพระองค์ต่างๆกัน ครั้งหนึ่งเมื่อพระเยซูสอนอยู่ในบ้านของเธอทั้งสอง มาธา "ยุ่งกับการปรนนิบัติ" แต่มารี "นั่งแทบเท้าพระเยซู ฟังถ้อยคำของพระองค์"

เมื่อมาธาร้องทุกข์กับพระเยซูว่าน้องสาวควรจะมาช่วยเธอ พระเยซูตอบว่า "มาธา มาธาเอ๋ย เธอกระวนกระวายและร้อนใจกับหลายสิ่งนัก"[4] พระองค์บอกเธอในแง่ที่ว่า มารีทำถูกแล้วที่ถือว่าพระคำมาก่อน พระเยซูซาบซึ้งใจที่มาธาปรนนิบัติรับใช้ แต่พระองค์รู้ว่าความจำเป็นทางวิญญาณของเธอสำคัญกว่าความจำเป็นทางวัตถุของพระองค์

*

มาธาสาละวนอยู่ในครัว  เธอมัวปรนนิบัติรับใช้ท่าน
ด้วยความรักจึงง่วนกับการงาน  ทำอาหารรีบเร่งไม่ว่างวาย
ส่วนมารีนั่งจับจ้องไม่คลาดครา  เธอใฝ่หาหมายดื่มด่ำด้วยกระหาย
ข้อสำคัญอันดับหนึ่งคือเจ้านาย  ไม่เสื่อมคลายรักท่านใส่ใจฟัง

ขอให้เป็นเช่นมารีผู้เลือกท่าน  ด้วยเธอนั้นเฝ้ารอคอยไม่ประวิง
รับพลังจากท่านไว้ได้พักพิง  ไม่ละทิ้งสายตาไปแห่งหนใด
ยามถึงเวลากายใจพร้อม  ขอนอบน้อมเทิดทูนท่านสุดใจ
ด้วยความยินดีขอถวายงานรับใช้  ฟังท่านไซร้แล้วจึงลงมือทำ
— โลอิส เรย์โนลด์ คาร์เพ็นเทอร์

*

วงจรชีวิต

"เพราะฝนและหิมะตกลงมาจากฟากฟ้า โดยไม่หวนกลับขึ้นไป ทว่ามอบความชุ่มชื้นแก่แผ่นดินโลก บันดาลให้เกิดดอกออกผล เอื้ออำนวยเมล็ดแก่ผู้หว่านและจัดหาอาหารให้แก่ผู้กินฉันใด ถ้อยคำซึ่งออกจากปากของเราก็จะไม่หวนกลับมาเปล่าๆ แต่จะส่งผลตามที่เรามุ่งหมายไว้ โดยบันดาลให้สิ่งที่เราใช้ไปทำจำเริญขึ้นฉันนั้น" — อิสยาห์ 55:10-11

*

คำเตือน! กรุณาอ่านคู่มือจากผู้ผลิต ก่อนใช้งาน!

ผู้มีเชาวน์ปัญญามักจะศึกษาคำแนะนำอย่างถี่ถ้วน เกี่ยวกับเครื่องจักรราคาแพง ก่อนที่จะพยายามใช้งาน ซึ่งยังผลให้เขาประหยัดเวลา หลีกเลี่ยงความยุ่งยาก และความเสียหายถาวรที่อาจเกิดขึ้นต่ออุปกรณ์ แต่ผู้ที่ใจร้อน จึงไม่ได้อ่านคู่มือก่อน หรือผู้ที่คิดว่าเขารู้วิธีใช้งานแล้ว หรือผู้ที่ไม่ยอมรับว่าเขาต้องได้รับความช่วยเหลือจากคู่มือที่มีคำแนะนำ ก็มักจะประสบแต่ปัญหายุ่งยาก!

ทำไมต้องดิ้นรนกับชีวิตโดยใช่เหตุ ในเมื่อพระผู้สร้างคุณขึ้นมา ท่านผู้ผลิตคือพระเจ้า ได้ให้คนของพระองค์เขียนหนังสือคู่มือเอาไว้ พร้อมด้วยแผนผังที่แน่นอน และรายละเอียดเฉพาะเจาะจง สำหรับภารกิจสลับซับซ้อนในการดำเนินชีวิต รวมทั้งการควบคุมดูแลร่างกาย ความคิดและวิญญาณ คุณคงเสียเวลาอย่างมาก และก่อให้เกิดความเสียหายมากมายแก่ตัวเอง รวมทั้งคนอื่นๆ เพราะว่าคุณไม่ใช้เวลาอ่านคู่มือก่อน เพื่อหัดควบคุมดูแลดวงวิญญาณของคุณให้ถูกวิธี เพื่อรักษาไว้ให้พระองค์ใช้ประโยชน์ และไม่ใช้ไปในทางที่ผิด โดยที่ให้ไปถึงสวรรค์ด้วยความปลอดภัยในที่สุด! อย่าเสี่ยง! อ่านคู่มือและทำตาม! — ดี.บี.บี.

ควรจะอ่านเมื่อไร

คุณจะหาเวลาอ่านพระคำได้ที่ไหนในตารางที่แสนยุ่งแต่ละวัน แม้แต่สองสามนาที ตอนนี้แหละเป็นโอกาสที่คุณจะทดสอบพระเจ้า โดยทดสอบคำสัญญาของพระองค์ข้อนี้ ว่า "ท่านจงแสวงหาอาณาจักรของพระเจ้า และความชอบธรรมของพระองค์ก่อน แล้วพระองค์จะทรงเพิ่มเติมสิ่งทั้งปวงให้แก่ท่าน"[5]

ในทางกลับกัน ถ้าคุณมัวง่วนกับเรื่องอื่นๆซึ่งคุณคิดว่าเร่งด่วนหรือสำคัญกว่า คุณจึงไม่มีเวลาสำหรับพระคำของพระเจ้า สิ่งต่างๆก็จะผิดไปแน่นอน

ขอให้ถือว่าพระคำมาก่อน พระองค์จะให้เวลาคุณเสมอ เพื่อทำสิ่งอื่นๆที่คุณจำเป็นต้องทำ วิธีหนึ่งที่พระองค์คงจะทำก็คือ ช่วยให้คุณทำบางสิ่งได้ดีขึ้น โดยใช้เวลาน้อยลง ในไม่ช้าคุณจะพบว่าการถือว่าพระองค์และพระคำมาก่อน ช่วยแก้ปัญหาได้ ไม่ใช่เฉพาะเรื่องที่ว่าจะหาเวลาจากไหน แต่ปัญหาอื่นๆอีกมากมายด้วย นี่ช่วยสร้างสถานการณ์ที่จะได้รับชัยชนะในทุกๆด้าน! เมื่อคุณเห็นข้อแตกต่างในความสัมพันธ์ที่คุณมีกับพระองค์ และในชีวิตคุณโดยทั่วไป คุณก็จะฉงนใจว่าเหตุใดคุณถึงอยู่ไปได้โดยปราศจากพระคำ!

เวลาที่เหมาะที่สุดสำหรับอ่านพระคำก็คือ เมื่อคุณอยู่ในสภาพเหมาะที่สุด โดยตั้งใจได้อย่างเต็มที่ สำหรับคนส่วนใหญ่ก็เป็นแรกตื่นนอนตอนเช้า ก่อนที่วันนั้นจะเริ่มยุ่ง เมื่อต้องรับผิดชอบหน้าที่การงานอื่นๆ ก็ยากขึ้นที่จะปลีกเวลาจากวันที่เร่งรีบ เพื่อมาตั้งใจซึมซับพระคำของพระเจ้าอย่างเต็มที่

ถ้าคุณทำไม่ได้ในตอนเริ่มต้นวันนั้นๆ ก็หาเวลาที่ทำได้ บางทีอาจเป็นทันทีที่คุณไปถึงที่ทำงาน หรือแม้แต่ขณะที่เดินทาง ถ้าคนอื่นขับรถ หรือถ้าคุณเป็นคุณแม่ที่มีงานยุ่ง ก็พยายามอ่านพระคำทันทีที่ส่งลูกๆไปโรงเรียนแล้ว หรือตอนที่ลูกน้อยนอนงีบช่วงเช้า สำหรับช่วงเวลาที่คุณอยากฟังคนอื่นอ่านมากกว่าอ่านเอง ก็มีพระคัมภีร์ที่บันทึกเทปหรือซีดีจัดจำหน่ายตามร้านขายหนังสือคริสเตียนส่วนใหญ่ หรือคุณอัดข้อความโปรดจากพระคัมภีร์ใส่เทปไว้ฟังเองก็ได้

ถ้าเป็นไปไม่ได้ที่จะจัดเวลาช่วงยาวๆ ก็ลองหาเวลาช่วงละ 10 หรือ 15 นาที สักสองสามช่วง คุณอ่านพระคำตอนพักดื่มกาแฟก็ได้ หรือใช้ช่วงหนึ่งตอนพักทานอาหารกลางวัน คุณจะประหลาดใจว่าช่วงที่เหลือของวันนั้นจะดีขึ้นอีกหลายเท่า และคนที่คุณทำงานด้วยก็จะมีวันที่สุขสดชื่นเช่นกัน ช่วงเย็นก็เป็นเวลาเหมาะด้วย โดยเฉพาะการอ่านพระคำร่วมกับสมาชิกในครอบครัว ชั่วระยะสั้นๆตอนทานอาหารค่ำ อ่านเรื่องราวที่ยกชูจิตใจในพระคัมภีร์กับเด็กๆ ก่อนเข้านอน ฟังพระคำก่อนเข้านอนในชั่วขณะเงียบๆ (ไม่ว่าคุณจะเลือกช่วงเวลาใดเพื่ออ่านพระคำกับครอบครัวคุณ ก็จะช่วยให้คุณใกล้ชิดกันยิ่งขึ้น อย่างไม่มีอะไรอื่นทำได้) การอ่านพระคำสักสองสามนาทีก่อนเข้านอน จะช่วยให้จิตใจสงบ หลังจากที่ทำงานยุ่งทั้งวัน "ฝากภาระของท่านไว้กับพระเยโฮวาห์"[6] แล้วคุณจะนอนหลับสบายขึ้น

เมื่อคุณหาเวลาที่ใช้ได้ผลสำหรับคุณ ก็ทำเช่นนั้นทุกวัน จนกว่าจะกลายเป็นนิสัย

วางแผนการอ่าน

มีส่วนช่วยได้เสมอที่จะตั้งเป้าหมายและวางแผนให้บรรลุผล แต่ขอให้แน่ใจว่าตั้งเป้าหมายที่เป็นจริง เริ่มต้นด้วยบางสิ่งที่คุณรู้ว่าทำได้ เช่น ใช้เวลาอ่านพระคำสัก 10 หรือ 15 นาทีในแต่ละวัน และทำเช่นนั้นหนึ่งสัปดาห์ พอทำได้แล้ว ก็เพิ่มเวลาอ่านเป็น 20 หรือ 30 นาทีแต่ละวัน หรืออาจพยายามอ่านพระกิตติคุณหนึ่งฉบับต่อสัปดาห์ และอ่านให้จบทั้งสี่ฉบับในหนึ่งเดือน หรืออาจอ่านหัวข้อที่เกี่ยวข้องกับคุณ เช่น ความวิตกกังวล สื่อสัมพันธ์กับผู้อื่น การปลอบโยนในยามที่ประสบความสูญเสีย ฯลฯ

การวางแผนและมีกิจวัตรประจำก็ช่วยได้ แต่บางวันจะมีอะไรอื่นซึ่งนอกเหนือจากที่วางแผนไว้ว่าจะอ่าน ซึ่งจะให้ประโยชน์ต่อคุณมากกว่า ขอให้อธิษฐานก่อนอ่าน จนเป็นนิสัย เพื่อว่าถ้าหากพระองค์อยากให้คุณงดการอ่านตามที่วางแผนไว้ล่วงหน้าในวันนั้น เพื่ออ่านอย่างอื่น พระองค์จะได้มีโอกาสชี้ให้คุณเห็น

ขอให้เพิ่มรสชาติการอ่าน โดยอ่านจากหนังสือต่างๆในพระคัมภีร์ หรือเอกสารสำหรับเวลาอุทิศตนต่อพระเจ้า ซึ่งมีหลากหลาย วันหนึ่งคุณอาจอ่านบทเพลงสดุดี วันถัดไปอ่านสองสามบทจากพระกิตติคุณฉบับหนึ่ง วันถัดไปอ่านข้อความสั้นๆสองสามข้อจากหนังสือในช่วงเวลาอุทิศตนต่อพระเจ้า เช่น พลังประจำวัน หรือ จากพระเยซูด้วยความรัก หรือคุณอาจทำตามแผนคล้ายๆกัน ในช่วงเวลาที่ยาวกว่า เช่น ใช้เวลาหนึ่งสัปดาห์เพื่ออ่านหนังสือพระกิตติคุณ สัปดาห์ถัดไปศึกษาหัวข้อพื้นฐานเกี่ยวกับความเลื่อมใสศรัทธาของคริสเตียน

คุณภาพไม่ใช่ปริมาณ

ไม่เหมือนกับอะไรอื่นส่วนใหญ่ที่คุณอ่าน ไม่ว่าจะเป็นการรับข้อมูลข่าวสาร การพักผ่อนหย่อนใจ หรือการทำงาน พระคำของพระเจ้าหล่อเลี้ยงจิตวิญญาณคุณ เช่นเดียวกับที่ต้องอาศัยเวลาในการย่อยและดูดซึมอาหาร ก็ต้องอาศัยเวลาเพื่อรับผลประโยชน์จากพระคำอย่างเต็มที่ คุณจะไม่ได้รับจากการอ่านผ่านๆ หรือการอ่านเร็วๆ

ขอให้อ่านช้าๆอย่างละเอียด ใช้เวลานึกคิดและอธิษฐานเกี่ยวกับสิ่งที่อ่าน ถ้าคุณพบว่าไม่เข้าใจหรือจำสิ่งที่เพิ่งอ่านไม่ได้ ขอให้ค่อยๆอ่าน ถึงแม้ว่าคุณอ่านแค่พระคำข้อเดียว หรือข้อความสั้นๆ แต่ค้นพบความจริงใหม่ๆบางอย่าง หรือถ้าคุณรู้สึกถึงสันติสุข การปลอบโยน และการที่พระเจ้าสถิตอยู่ด้วย หรือมีอะไรบางอย่างช่วยให้คุณนึกคิดอย่างลึกซึ้ง ถ้ามีอะไรกระตุ้นให้คุณดำเนินการในแง่บวก เมื่อนั้นเวลาที่คุณอ่านพระคำก็จะบรรลุผลสำเร็จ

อย่างไรก็ตาม อย่าคาดหมายว่าจะรู้สึก "ตื่นเต้น" ทางวิญญาณ หรือค้นพบอะไรใหม่ๆที่ใหญ่หลวง ทุกครั้งที่อ่านพระคำ จะมีบางครั้งที่คุณไม่รู้สึกอะไรเลย นั่นไม่ได้หมายความว่าคุณควรเลิกอ่าน หรือว่าเวลาพระคำของคุณไม่มีประสิทธิภาพ การทานอาหารช่วยเสริมสร้างร่างกายฉันใด ไม่ว่าคุณจะรู้สึกแข็งแรงทันทีหรือไม่ การอ่านพระคำก็เสริมสร้างวิญญาณของคุณฉันนั้น ไม่ว่าคุณจะรู้สึกถึงผลกระทบในทันทีหรือไม่

จำกัดสิ่งรบกวน

ขอให้พยายามหาที่เงียบๆ ซึ่งไม่มีอะไรมาขัดจังหวะ ถ้าคุณหัดนึกคิดว่าช่วงเวลานี้คือการนัดหมายประจำวันกับพระองค์ ซึ่งสำคัญพอๆกับการนัดหมายทางธุรกิจ หรือกิจกรรมอื่นใด คุณก็คงจะไม่ให้อะไรอื่นมารบกวน ติดป้าย "ห้ามรบกวน" ไว้ที่ประตู ยกหูโทรศัพท์ออกจากเครื่อง หรือขอให้เลขาฯช่วยรับโทรศัพท์ที่เข้ามา ให้เด็กๆง่วนกับกิจกรรมบางอย่าง ซึ่งคุณรู้ว่าจะกุมความสนใจเขาไว้ และเขาทำได้เองอย่างปลอดภัยสักสองสามนาที

ก่อนที่จะเริ่มอ่านพระคำ ก็อธิษฐานขอให้ความคิดปลอดโปร่จากเรื่องที่จะทำให้ไขว้เขว แม้แต่วันที่มีงานยุ่ง หรือมีลางอยู่เบื้องหน้าว่าจะเกิดปัญหาใหญ่ พระเยซูก็จะช่วยคุณให้ปัดความกังวลไว้ก่อนชั่วคราว เพื่อจดจ่อกับสิ่งที่คุณอ่าน

อ่านที่ไหน

บางแห่งก็เหมาะกว่าอย่างเห็นได้ชัด สำหรับการอ่านพระคำ ม้านั่งในสวนสาธารณะคงไม่ค่อยสบายเท่าไร แต่เก้าอี้นวมอาจสบายเกินไป บางคนตื่นขึ้น พลิกตัวไปเปิดไฟ และมีเวลาอ่านพระคำที่ก่อเกิดผล ตอนแรกตื่นนอน บางคนตื่น พลิกตัวไปเปิดไฟ แล้วกลับไปนอน ขอให้ดูว่าอะไรได้ผลสำหรับคุณ

"อุ่นเครื่อง" โดยสรรเสริญพระองค์

กษัตริย์เดวิดผู้เขียนหนังสือเพลงสดุดีกล่าวว่า "จงเข้ามาเฝ้าพระองค์ด้วยการร้องเพลง... และเข้าบริเวณพระนิเวศของพระองค์ด้วยการสรรเสริญ จงถวายโมทนาขอบพระคุณพระองค์ จงถวายสาธุการแด่พระนามของพระองค์"[7] ขอให้ใช้เวลาสองสามนาที ก่อนเริ่มอ่านพระคำ ขอบคุณพระเจ้าสำหรับความดีงามและพรของพระองค์ นี่จะช่วยสร้างบรรยากาศ และปิดกั้นความคิดจากเรื่องอื่นๆ ขอให้นึกถึงสิ่งดีๆในชีวิตคุณ และกล่าวขอบคุณพระเจ้าสำหรับสิ่งเหล่านั้น

ท่องจำพระคำ

"เหตุฉะนั้นท่านจงจดจำถ้อยคำเหล่านี้ของข้าพเจ้าไว้ในจิตในใจท่าน"[8] วิธีที่ดีที่สุดในการจดจำข้อพระคำสำคัญที่สุดซึ่งอ่านพบ ก็คือการท่องจำ ข้อที่คุณท่องจำจะกลายเป็นส่วนหนึ่งของคุณ ซึ่งจะช่วยเสริมสร้างศรัทธา และติดตัวคุณไปตลอดชีวิต แล้วพระวิญญาณบริสุทธิ์ก็จะช่วยให้จดจำได้ง่าย ในยามที่จะเป็นกุญแจไขไปสู่สถานการณ์หรือปัญหาที่ประสบ การเอ่ยอ้างข้อพระคำในการอธิษฐาน ก็จะกลายเป็นนิสัย

การท่องจำข้อพระคำที่สำคัญ รวมทั้งรู้ข้ออ้างอิงของแต่ละข้อ (หรืออย่างน้อยก็รู้ว่าอยู่ในหนังสือฉบับใดและบทไหนในพระคัมภีร์) จะพิสูจน์ให้เห็นว่าเป็นประโยชน์ เมื่อคุณบอกเล่าพระคำกับคนอื่นที่จำเป็นต้องได้รับความจริงและคำตอบของพระเจ้า ถ้าคุณเป็นนักเรียนที่ดี ผู้ศึกษาพระคำ คุณจะกลายเป็นครูที่ดี ผู้สอนพระคำด้วย

เมื่อนึกถึงการท่องจำพระคัมภีร์บางส่วน อาจดูน่าท้อใจในตอนแรก แต่ไม่นานนักคุณก็จะคล่อง เริ่มด้วยการอ่าน แล้วอ่านข้อที่คุณอยากท่องจำซ้ำอีก หลังจากนั้นก็พยายามท่องซ้ำทั้งหมดหรือบางส่วน โดยไม่ดูจากข้อความดังกล่าว คุณอาจคัดใส่สมุดโน้ตหรือพิมพ์เข้าเครื่อง แล้วพิมพ์ออกมาดู เพื่อคุณจะได้มีไว้หยิบมาทบทวนได้ง่ายๆในภายหลัง

ท่องพระคำข้อนี้สักหนึ่งหรือสองนาที วันละหลายๆครั้ง จนกระทั่งท่องได้โดยไม่ต้องดู คุณอาจต้องท่องได้ตอนเย็นวันแรกเลย หรืออาจใช้เวลานานกว่า แล้วก็เลือกท่องจำอีกข้อหนึ่ง เพื่อไม่ให้ลืมข้อที่ท่องได้แล้ว ทบทวนแต่ละข้ออย่างน้อยวันละสองครั้ง หนึ่งหรือสองสัปดาห์ถัดไป แล้วก็ทบทวนบ่อยน้อยลง เมื่อคุณจำได้แม่นแล้ว การทบทวนข้อที่จำได้แล้วเป็นประจำ ก็สำคัญมาก เพื่อช่วยให้จำได้ต่อไป อะไรก็ตามที่คุณท่องจำ ไม่ว่าจะเร็วหรือช้า ก็จะส่งผลคุ้มค่าในไม่ช้า

ถ้าคุณคิดว่าคุณท่องจำพระคำไม่ได้ ก็อาจช่วยได้ ถ้าคุณตระหนักว่าคุณท่องจำหลายข้อความได้แล้ว อย่างน้อยคุณก็ท่องได้แล้วหนึ่งภาษา ท่องสูตรคูณ จำเบอร์โทรศัพท์ ที่อยู่ วันเกิด ฯลฯ การท่องซ้ำคือกฎการท่องจำ ถ้าคุณได้ยินหรืออ่านอะไรบ่อยมากพอ คุณก็จะจำได้

เติมความคิดจิตใจด้วยความจริงที่ดีของพระเจ้า!

พระองค์ได้มอบคอมพิวเตอร์ยอดเยี่ยมที่สุดเท่าที่เคยสร้างขึ้นมาให้แก่คุณ ได้แก่สมองของคุณนั่นเอง แต่ก็ขึ้นอยู่กับคุณว่าจะเติมข้อมูลข่าวสารอย่างไร คุณต้องเติมด้วยบางสิ่ง ไม่ว่าจะดีหรือเลว คุณมีปฏิกิริยาตอบรับตามที่สมองกำหนดไว้ ในทางใดทางหนึ่ง ตามที่คุณได้เรียนรู้หรือมีประสบการณ์ ดังนั้นก็ไม่มีอะไรบรรลุผลที่สำคัญกว่าการท่องจำพระคำของพระเจ้า

พระเจ้าเป็นดุจศูนย์คอมพิวเตอร์ใหญ่ คุณเชื่อมโยงกับพระองค์ได้ ด้วยพลังของพระองค์ และพระวิญญาณของพระองค์ พระองค์มอบข้อมูลข่าวสาร สติปัญญาทั้งสิ้น และคำตอบทุกอย่างที่จำเป็น พระองค์จะส่งไปยังคอมพิวเตอร์น้อยๆของคุณ เมื่อใดที่คุณสั่งโปรแกรมให้เชื่อมต่ออย่างถูกต้อง

เมื่อคุณเติมเต็มความคิดจิตใจ ด้วยพระคำของพระเจ้า และเพียงแต่เป็นเครื่องมือที่ยินยอมอ่อนน้อม เมื่อนั้นพระองค์ก็จะนั่งลงที่แท่นพิมพ์ และรับข้อมูลข่าวสารจากคอมพิวเตอร์ของคุณได้ตามที่ต้องการ เพราะชิปความจำในหัวคุณจะมีข้อมูลทั้งหมด มากเท่าที่คุณสั่งโปรแกรมให้บันทึกไว้! — ดี.บี.บี.

*

วิเศษไม่ใช่หรือที่มีพระคำของพระเจ้าเป็นกำลังใจ ขอให้ซึมซับไว้จนทั่วขุมขน เพราะพระคำของพระองค์ โดยพระวิญญาณ ในความรักของพระองค์ จะช่วยให้คุณแข็งแกร่ง! — ดี.บี.บี.

*

วันหนึ่งข้างหน้าพระคำของพระเจ้าที่คุณอาจมีเหลืออยู่ก็คือ พระคำที่คุณปลูกฝังไว้ในใจคุณ! — ดี.บี.บี.

*

ซูซานนาหาเวลาจากไหนทุกๆวัน เพื่ออ่านพระคำของพระเจ้า เธอมีลูก 17 คน ทว่าด้วยทางใดทางหนึ่ง เธอใช้เวลาหนึ่งชั่วโมงอ่านพระคำและอธิษฐานเผื่อลูกๆทุกวัน เห็นได้ชัดว่าเธอถือว่านี่คือสิ่งสำคัญอันดับแรก แล้วก็ส่งผลคุ้มค่า โดยเฉพาะในการที่บุตรสองคนของเธอ คือ จอห์นและชาร์ลส์ บรรลุผลเพื่อพระองค์ เมื่อเขาโตขึ้น จอห์น เวสลี่ย์ นำการฟื้นฟูทางศาสนาซึ่งกระจายตัวไปทั่วอังกฤษและเวลส์ ทั้งยังก่อตั้งโบสถ์เมโธดิสต์ น้องชายคือชาร์ลส์ เป็นนักเทศน์ผู้ลือชื่อเช่นกัน และเขียนบทเพลงสรรเสริญกว่า 6,000 เพลง

*

เป็นของคุณ จริงแท้แน่นอน ตลอดไป

"พระสัญญาอันดีทั้งสิ้นของพระองค์ ไม่ล้มเหลวสักคำเดียว" — 1 พงศ์กษัตริย์ 8:56

"ข้าแต่พระเยโฮวาห์ พระวจนะของพระองค์ฝังแน่นอยู่ในสวรรค์เป็นนิจ" — เพลงสดุดี 119:89

"ตั้งแต่แรกพระวจนะของพระองค์คือความจริง และคำตัดสินอันชอบธรรมของพระองค์ทุกข้อดำรงอยู่เป็นนิจ" — เพลงสดุดี 119:160

"ต้นหญ้าเหี่ยวแห้ง ดอกไม้ก็ร่วงโรยไป แต่พระวจนะพระเจ้าของเรา จะยั่งยืนอยู่เป็นนิจ" — อิสยาห์ 40:8

"ฟ้าและดินจะล่วงไป แต่คำของเราจะสูญหายไป หามิได้เลย" — มัทธิว 24:35

"จะฝ่าฝืนพระคัมภีร์ไม่ได้" — ยอห์น 10:35

"พระวจนะขององค์พระผู้เป็นเจ้ายั่งยืนอยู่เป็นนิจ" — 1 เปโตร 1:25

[1] กิจการ 8:26-39
[2] ยอห์น 16:13
[3] 2 เปโตร 1:4
[4] ลูกา 10:38-42
[5] มัทธิว 6:33
[6] เพลงสดุดี 55:22
[7] เพลงสดุดี 100:2,4
[8] พระราชบัญญัติ 11:18

อุปสรรคขัดขวางการรับผลประโยชน์จากพระคำ

เราไม่ได้ต่อสู้กับเลือดเนื้อ แต่ต่อสู้กับศักดิเทพผู้ครองพิภพ ในโมหะความมืดแห่งโลกนี้ ต่อสู้กับเหล่าวิญญาณที่ชั่วในฟ้าอากาศ[1]

ไม่ว่าคุณจะตระหนักหรือไม่ ขุมกำลังทางวิญญาณพยายามชักจูงคุณตลอดเวลา ผ่านความนึกคิดของคุณ จอมปีศาจกับสมุนของมัน ไม่มีพลังมากเท่ากับพระเจ้าและทูตสวรรค์ของพระองค์ แต่พวกมันมีจริง และทำงานแข็งขัน ทำไมพวกมันจึงพยายามอย่างหนักที่จะแทรกเข้ามาสู่ความนึกคิดของคุณ? เพราะถ้ามันชักจูงความนึกคิดของคุณได้ มันก็มีแรงชักจูต่อการกระทำของคุณ

ในข้อความเดียวกับข้อพระคำข้างต้น อัครสาวกเปาโลอธิบายว่าจะยืนหยัดด้วยใจมั่นคงต่อต้านการโจมตีจากจอมปีศาจได้อย่างไร ก็ด้วยการสวมยุทธภัณฑ์ทางวิญญาณของพระเจ้า แล้วท่านอธิบายถึงยุทธภัณฑ์ โดยเปรียบเทียบกับยุทธภัณฑ์ที่ทหารโรมันสมัยนั้นสวมใส่ "จงรับยุทธภัณฑ์ทั้งชุดของพระเจ้า เพื่อท่านจะได้ต่อต้านวันอันชั่วร้ายนั้น เมื่อเสร็จแล้วจะยืนมั่น เหตุฉะนั้นท่านจงยืนมั่น เอาความจริงคาดเอว เอาความชอบธรรมเป็นทับทรวงเครื่องป้องกันอก และเอาข่าวประเสริฐแห่งสันติสุข ซึ่งเป็นเหตุให้เกิดความพรั่งพร้อม มาสวมเป็นรองเท้า พร้อมกับสิ่งทั้งหมดนี้ จงเอาความเชื่อเป็นโล่ ด้วยโล่นั้นท่านจะได้ดับลูกศรเพลิงของผู้ชั่วร้ายนั้นเสีย จงเอาความรอดเป็นหมวกเหล็กป้องกันศีรษะ และจงถือพระแสงของพระวิญญาณ คือพระวจนะของพระเจ้า[2]

ยุทธภัณฑ์หกอย่างที่ระบุไว้ มีอย่างเดียวที่เป็นอาวุธรุกไล่ "พระแสงของพระวิญญาณ คือพระวจนะของพระเจ้า" ดังนั้นคุณคิดว่าฝ่ายปรปักษ์ทางวิญญาณของคุณจะทำอะไรเป็นสิ่งแรก? ปลดอาวุธคุณยังไงล่ะ! ถ้ามันทำให้คุณวางดาบลงได้ คุณก็ไม่เพียงแต่ไม่เป็นภัยคุกคามต่อมันหรือแผนของมันอีกต่อไปเท่านั้น แต่คุณกลายเป็นเหยื่อที่มันเล่นงานได้ง่ายขึ้นด้วย นั่นเป็นเหตุผลเพียงพอที่จะให้ความสำคัญต่อเวลาอ่านพระคำ ชีวิตทางวิญญาณของคุณต้องพึ่งพาพระคำ!

พระคัมภีร์บอกเราด้วยว่าเราไม่ควรเพิกเฉยต่อกลอุบายของจอมปีศาจ[3] การได้รับคำเตือนล่วงหน้าก็เหมือนกับการติดอาวุธไว้ ถ้าคุณตระหนักถึงกลยุทธทั่วไปที่สุดของจอมปีศาจ คุณก็จะสังเกตได้ง่ายขึ้น และตอบโต้เมื่อมันใช้เล่นงานคุณ ซึ่งมันจะทำแน่ๆ! ต่อไปนี้คือข้อควรระวังสี่ประการ

ขาดสมาธิ

คุณเคยอ่านอะไรจบไหม ไม่ว่าจะเป็นหนังสือ บทความ รายงาน หรืออะไรก็ตาม แล้วตระหนักว่าคุณแทบจำอะไรที่อ่านไม่ได้? คุณคงอ่านเนื้อหาหลายร้อยหลายพันคำแค่ผ่านๆ แต่จำอะไรไม่ได้เลย เพราะคุณไม่มีสมาธิจริงๆ ถ้าเป็นแค่นิตยสารหรือนิยาย ก็คงไม่มีการสูญเสียมากมายอะไร แต่ถ้าเป็นพระคำของพระเจ้า คุณก็พลาดอะไรไปจริงๆ!

กุญแจสำคัญในการฟันฝ่ากับดักของจอมปีศาจเช่นนี้ ก็คืออธิษฐานก่อนอ่าน ขอพระเจ้าเปิดตาทางวิญญาณ และช่วยคุณให้ตื่นตัว อธิษฐานขอให้ความจริงของพระองค์ซึมซับ และกลายเป็นส่วนหนึ่งในใจคุณ เมื่อคุณอ่าน ก็พยายามตั้งใจต่อต้านสิ่งที่ทำให้ไขว้เขว และฝึกความคิดให้นึกถึงสิ่งที่อ่าน บางคนพบด้วยว่ามีส่วนช่วยได้ถ้าอ่านเสียงดัง ขีดเส้นใต้ หรือทำเครื่องหมายเน้นประเด็นสำคัญ ในขณะที่อ่าน หรือจดข้อพระคำสำคัญๆใส่สมุดโน้ต

ทำส่วนของคุณ แล้วคุณจะทึ่งใจว่าพระองค์จะช่วยคุณให้ได้รับมากแค่ไหนจากพระคำที่อ่าน

ความยุ่ง

อย่าแปลกใจที่ทุกครั้งคุณนั่งอ่านพระคำสักครู่ แล้วความคิดของคุณก็ท่วมท้นด้วยสิ่งต่างๆที่คุณน่าจะทำ โดยวางแผนว่าคุณจะทำอาหารอะไรมื้อเย็น หรือว่าจะทำอะไรพรุ่งนี้ คุณต้องโทรศัพท์ที่ลืมโทรตอนเช้า และจัดการธุระที่คั่งค้าง กว่าจะรู้ตัว คุณก็มัวแต่ทำอะไรต่ออะไร จนลืมเวลาที่ควรจะใช้กับพระองค์และพระคำ คุณติดกับดักอีกอย่างหนึ่งของจอมปีศาจ คือความยุ่งนั่นเอง!

แน่นอนว่าอะไรหลายอย่างที่คุณนึกว่ามีความสำคัญ และต้องจัดการดูแล ทว่าไม่ใช่ในช่วงเวลาอ่านพระคำ มีสมุดโน้ตและปากกาไว้ใกล้มือ เมื่อนึกถึงอะไรที่ต้องจัดการดูแลในภายหลัง ก็จดไว้ และไม่ต้องกังวลว่าจะลืมอีก แล้วคุณก็จะตั้งใจอ่านพระคำได้อย่างเต็มที่

ความสงสัยข้องใจ

ในยุควิทยาศาสตร์และเทคโนโลยี หลายคนคิดว่าเห็นแล้วถึงเชื่อ เขาถือว่าไม่เป็นความจริง จนกว่าจะมีข้อพิสูจน์ทางวิชาการแล้ว ทว่านั่นตรงข้ามอย่างลิบลับกับเส้นทางของศรัทธา ศรัทธาเชื่อแล้วถึงเห็น ก่อนอื่นคุณต้องยอมรับไว้ด้วยศรัทธา เพียงเพราะพระเจ้าบอกว่าเป็นเช่นนั้น แล้วคุณจะเข้าใจ หรือ"เล็งเห็น" นี่คือประเด็นที่เซนต์ออกัสตินบ่งบอกไว้อย่างแน่ชัด (354-430 ปีก่อน ค.ศ.) เมื่อเขาบอกว่า "ความเข้าใจคือบำเหน็จรางวัลของความศรัทธา ฉะนั้นอย่าแสวงหาความเข้าใจเพื่อจะได้เชื่อ แต่ขอให้เชื่อเพื่อจะได้เข้าใจ"

แล้วคุณเอาศรัทธามาจากไหนตั้งแต่แรก? พระคัมภีร์บอกเราว่าศรัทธามาจากการรับฟังพระคำของพระเจ้า[4] "การรับฟัง" ในที่นี้หมายความว่าไม่เพียงแต่อ่านหรือรับฟังพระคำ ทว่ารับไว้ และซึมซับ จนกลายเป็นส่วนหนึ่งในใจคุณ ยิ่งคุณรับพระคำไว้มากเท่าไร ศรัทธาของคุณก็จะเพิ่มพูนมากขึ้นเท่านั้น

แต่บางคนไม่เคยพบความศรัทธา เพราะเขาไม่อ่านพระคำในกรอบความคิดที่ถูกต้อง ผู้ที่อ่านด้วยทรรศนะที่สงสัย จะพบข้อผิด ไม่ใช่ศรัทธา นอกจากนี้เขาไม่ตระหนักด้วยว่าจอมปีศาจอยู่เบื้องหลังความสงสัย กลอุบายของมันเช่นนี้ย้อนหลังไปถึงสมัยสวนเอเดน เมื่อซาตานล่อใจอีฟให้กินผลไม้ต้องห้าม เธอจึงไม่เชื่อฟังพระเจ้า ก่อนอื่นมันต้องให้เธอสงสัยพระคำของพระเจ้า มันจึงถามคำถามที่ฟังดูบริสุทธิ์ว่า "พระเจ้ากล่าวเช่นนั้นจริงๆหรือ...?"[5] คุณอย่าหลงกลเช่นเดียวกัน!

ทรรศนะในโลกรอบข้างที่ผิดแบบอย่างของพระเจ้า

คุณสังเกตไหมว่าสังคมที่ "รู้แจ้งเห็นจริง" ที่สุด ในประเทศซึ่งพัฒนาตัวมากที่สุด ดูเหมือนจะคิดว่าเขาไปได้สวย โดยที่ไม่ต้องมีพระเจ้า? นับจากตำราเรียน เรื่อยไปจนถึงจอภาพยนตร์ พระองค์เป็นที่เยาะเย้ยถากถางมากขึ้นเรื่อยๆ ส่วนผู้ที่เชื่อตามพระคำ และนำมาเป็นแบบอย่างในชีวิต บ่อยครั้งก็ถูกวาดภาพว่าเป็นพวกคลั่งศาสนา หรืออย่างน้อยก็เป็นพวกที่ค่อนข้างแปลก แต่เพียงเพราะว่าคนส่วนใหญ่เป็นพวกที่ชอบเย้ยหยัน ก็ไม่ได้หมายความว่าเขาเป็นฝ่ายถูก "ประตูใหญ่และทางกว้างนั้นนำไปถึงความพินาศ" พระเยซูบอกว่า "คนที่เข้าไปทางนั้นก็มีมาก เพราะว่าประตูซึ่งนำไปสู่ชีวิตนั้นคับแคบ ผู้ที่หาพบก็มีน้อย"[6] อย่าให้คนอื่นที่ไม่เชื่อและมีทรรศนะที่ผิดแบบอย่างของพระเจ้า ขัดขวางคุณจากการค้นพบทางแคบๆนั้น!

ร่ำร้องให้รับฟังทุกค่ำเช้า  ถ้อยคำจากพระเจ้ามอบชีวี
ขอได้ยลคุณความงามความดี  พระคำนี้ช่างแสนล้ำเลิศจริง
พระคำให้ชีวิตให้ความงาม  เพิ่มพูนความศรัทธาอันใหญ่ยิ่ง
แสนวิเศษเลิศล้ำได้พักพิง  ขอแอบอิงในใจทุกวันคืน
— ฟิลิป พี. บลิส

*

ถ้อยคำในพระคัมภีร์คือถ้อยคำที่ประกอบด้วยชีวิต! ถ้าผมท้อแท้หรือเหนื่อยใจ หรือว่าจอมปีศาจทำให้ผมท้อใจ หรือหมดกำลังวังชา ผมก็พบพละกำลังและการอวยพร ในพระคำของพระเจ้า

ถ้าหากใครยุ่งยากใจ ท้อแท้ และรู้สึกพ่ายแพ้ เพียงแต่ตระหนักว่าเขาจะพบความช่วยเหลือ และการปลอบโยนที่จำเป็นในพระคัมภีร์ ก็คงจะแตกต่างไปลิบลับเลย พระคัมภีร์จะช่วยแก้ปัญหาได้มากมาย! ถ้าหากชนชาติต่างๆจะดำเนินชีวิตตามมาตรฐานในพระคัมภีร์ ก็คงจะแตกต่างไปมากทีเดียว!

ชีวิตนับไม่ถ้วนเปลี่ยนแปลงไปอย่างสิ้นเชิง จากการอ่านพระคำของพระเจ้า บ้างก็ทะยานจากก้นบึ้งขึ้นไปสู่จุดสูงสุด มีชีวิตและพลังในพระคำของพระเจ้าโดยแท้!

บางคนทราบข้อนี้ดี ทว่าเขาละเลยที่จะอ่าน แล้วเขากลับสงสัยว่าเหตุใดจึงหดหู่ใจ และขาดความอดทน เยี่ยงคริสเตียน เขาให้เวลากับเรื่องอื่นๆที่เขาถือว่าสำคัญ ทว่าแค่เวลาเล็กๆน้อยๆ ไม่กี่นาที ซึ่งมอบให้กับการอ่านพระคำ คงจะช่วยให้วันนั้นแสนวิเศษ และช่วยแก้ปัญหาอย่างง่ายดายยิ่งขึ้น — วี. บี. บี.

*

พระคัมภีร์ประกอบด้วยความนึกคิดของพระเจ้า สภาพของมนุษย์ หนทางไปสู่ความรอด และความสุขของผู้มีความเชื่อ หลักความเชื่อของพระคัมภีร์ศักดิ์สิทธิ์ คำสอนในนั้นมีข้อผูกมัด ประวัติศาสตร์เป็นจริง คำตัดสินในนั้นไม่เปลี่ยนแปลง ขอให้อ่านเพื่อจะได้มีปัญญา ขอให้เชื่อเพื่อจะได้ปลอดภัย ขอให้นำไปปฏิบัติเพื่อจะได้บริสุทธิ์ พระคัมภีร์ประกอบด้วยแสงสว่างส่องทาง เป็นอาหารหล่อเลี้ยง เป็นการปลอบโยนให้ใจชื้น เป็นแผนที่สำหรับนักเดินทาง เป็นไม้เท้าสำหรับผู้แสวงบุญ เป็นคำปลอบโยนสำหรับนักบิน เป็นดาบสำหรับทหาร เป็นคุณสมบัติของคริสเตียน ในพระคัมภีร์ประตูสวรรค์จะเปิดออก ส่วนประตูนรกจะปิดตาย พระคริสต์คือหัวข้อสำคัญ ส่วนเป้าหมายคือการถวายสง่าราศีแด่พระเจ้า! เป็นดุจขุมทรัพย์ และสุขภาพต่อดวงจิต เป็นแม่น้ำแห่งความสำราญใจ มอบให้แก่คุณในชีวิตนี้ และจะเปิดออกเมื่อถึงการพิพากษา ซึ่งกำหนดไว้ชั่วนิรันดร์!

[1] เอเฟซัส 6:12
[2] เอเฟซัส 6:13-17
[3] 2 โครินธ์ 2:11
[4] โรม 10:17
[5] ปฐมกาล 3:1-6
[6] มัทธิว 7:13-14

ดำเนินชีวิตตามพระคำ

การที่จะเติบโตในฐานะคริสเตียน คุณต้องนำสิ่งที่คุณอ่านในพระคำมาถือปฏิบัติ โดยเชื่อตามที่พระเจ้ากล่าว และทำตามที่พระองค์บอก "ถ้าท่านรู้ดังนี้แล้ว" พระเยซูกล่าว "และท่านประพฤติตาม ท่านก็เป็นสุข"[1]

เมื่อคุณอ่านถึงการที่พระเยซูมอบความรัก และคำนึงถึงมนุษย์ทุกคน ขอพระองค์ช่วยให้คุณเป็นเหมือนพระองค์ในแง่นั้น แล้วพระองค์ก็จะช่วย

เมื่อคุณอ่านถึงการที่พระเยซูถ่อมตนรับใช้ผู้ที่พระองค์นำมาสู่อาณาจักรสวรรค์ และพระองค์กล่าวว่า "เราได้วางแบบอย่างแก่ท่านแล้ว เพื่อให้ท่านทำเหมือนดังที่เราได้ทำแก่ท่าน"[2] ขอให้เชื่อว่าพระองค์กล่าวกับคุณ ขอให้กลายเป็น "ผู้รับใช้ของคนทั้งปวง" และคุณจะเป็นผู้ยิ่งใหญ่ในสายตาของพระองค์[3]

เมื่อคุณอ่านข้อความที่ว่า "เราขอสิ่งใดก็ตาม เราก็จะได้สิ่งนั้นจากพระองค์ เพราะเราประพฤติตามพระบัญญัติของพระองค์ และปฏิบัติสิ่งเหล่านั้นซึ่งเป็นที่พอพระทัยในสายพระเนตรของพระองค์"[4] ก็ขอให้เชื่อฟังอย่างสุดความสามารถ และทำให้พระองค์พอใจ แล้วดูพระองค์ตอบคำอธิษฐานของคุณอย่างแสนวิเศษ

เมื่อคุณอ่านพบว่าการให้นำมาซึ่งความสุขยิ่งกว่าการรับ[5] ก็เสียสละตัวเองและมอบวัตถุสิ่งของให้ผู้อื่นที่ขัดสน แล้วดูพระเจ้ามอบคืนให้คุณหลายเท่าทวีคูณ[6]

เมื่อพระเยซูกล่าวว่า "พระบิดาของเราทรงใช้เรามาฉันใด เราก็ใช้ท่านไปฉันนั้น"[7] ให้พระองค์ใช้คุณเพื่อมอบข่าวประเสริฐเรื่องความรอดผ่านพระเยซูกับผู้อื่น แล้วดูพระองค์เปลี่ยนชีวิตต่อหน้าต่อตาคุณ

ท่านจงเป็นคนที่ประพฤติตามพระวจนะ ไม่ใช่เป็นแต่เพียงผู้ฟังเท่านั้น ซึ่งเป็นการล่อลวงตนเอง เพราะว่าถ้าผู้ใดฟังพระวจนะ และไม่ได้ประพฤติตาม ผู้นั้นก็เป็นเหมือนคนที่ดูหน้าของตัวในกระจกเงา ด้วยว่าคนนั้นแลดูตัวเองแล้วไปเสีย ทันใดนั้นก็ลืมว่าตัวเป็นอย่างไร ฝ่ายผู้ใดที่พิจารณาดูในพระราชบัญญัติแห่งเสรีภาพอันดีเลิศ และดำรงอยู่ในพระราชบัญญัติ ผู้นั้นไม่ได้เป็นผู้ฟังแล้วหลงลืม แต่เป็นคนประพฤติตาม คนนั้นจะได้ความสุขในการของตน — ยากอบ 1:22-25

*

คุณอาจอ่านพระคำนานับประการ แต่ถ้าพระคำไม่มีชีวิตขึ้นมาด้วยพระวิญญาณ ก็จะไม่ส่งผลอะไร! คุณอาจเอ่ยอ้างทุกถ้อยคำได้ถูกต้องตามพระคัมภีร์ แต่ถ้าคุณไม่ดำเนินชีวิตตามนั้นด้วยความรัก ก็จะไม่เกิดผลดีอันใด — มาเรีย เดวิด

*

รักผู้ประพันธ์ รักหนังสือ

มีหญิงสาวอ่านหนังสือเล่มหนึ่ง และบอกเพื่อนว่าเป็นหนังสือที่น่าเบื่อที่สุดเท่าที่เคยอ่านมา อีกไม่นานหลังจากนั้น เธอพบชายหนุ่มซึ่งเธอตกหลุมรักทันที

ค่ำวันหนึ่งเธอบอกเขาว่า "ฉันมีหนังสือที่เก็บไว้ เขียนโดยคนที่มีชื่อเหมือนคุณ นี่เป็นเหตุบังเอิญหรือเปล่า?"

"ไม่ใช่หรอกครับ" เขาตอบ "ผมเขียนหนังสือเล่มนั้น"

หญิงสาวนั่งอ่านหนังสือเล่มนั้นใหม่เกือบทั้งคืน คราวนี้เธอคิดว่าเป็นหนังสือน่าสนใจที่สุดเท่าที่เคยอ่านมา! อะไรก่อให้เกิดความแตกต่าง? เพราะว่าตอนนี้เธอได้รู้จักและรักผู้เขียน — ดร. โฮเวิร์ด ดับบลิว โป๊ป ปรับเปลี่ยน

[1] ยอห์น 13:17
[2] ยอห์น 13:15
[3] มาระโก 10:42-44
[4] 1 ยอห์น 3:22
[5] กิจการ 20:35
[6] ลูกา 6:38
[7] ยอห์น 20:21

กระจายพระคำ!

ถ้าคุณต้องการเห็นพระคำมีชีวิตขึ้นมาจริงๆ ขอให้บอกเล่ากับผู้อื่น! เมื่อคุณเห็นพระคำสัมผัสและเปลี่ยนชีวิตคนอื่น ดังที่ส่งผลต่อชีวิตคุณ เมื่อคุณเห็นพระองค์สะท้อนพระองค์เองให้ประจักษ์ชัดต่อเขา ผ่านพระคำของพระองค์ เหมือนที่พระองค์ได้ทำต่อคุณ ศรัทธาของคุณก็จะเพิ่มพูนยิ่งขึ้น

คุณคงไม่ตระหนักว่าคุณเรียนรู้จากพระคำมากแค่ไหน ขณะที่คุณอ่าน หรือแม้แต่ในยามที่คุณพยายามนำมาปรับใช้กับชีวิตคุณเอง แต่คุณจะทึ่งใจอย่างที่สุดกับสติปัญญาและการหยั่งรู้ที่คุณได้รับจากพระคำ เมื่อคุณเริ่มนำมาใช้ เพื่อช่วยเหลือผู้อื่นกับปัญหาของเขา และชี้เขาไปยังท่านผู้มีคำตอบ คือพระเยซู! ขอพระเยซูช่วยให้คุณนึกถึงสิ่งที่จะช่วยเขาได้มากที่สุด โดยพระวิญญาณ และพระองค์จะทำเช่นนั้น[1]

กุญแจสำคัญในการบอกเล่าความศรัทธากับผู้อื่นอย่างประสบผลสำเร็จ คือการอยู่ใกล้ชิดพระเยซู คุณทำเช่นนั้นโดยใช้เวลากับพระองค์ในการอธิษฐาน โดยเติมจิตใจด้วยพระคำ แล้วก็ทำสุดความสามารถเพื่อเชื่อฟัง และทำให้พระองค์พอใจ ดังที่พระเยซูกล่าวว่า "คนดีก็ย่อมเอาของดีออกจากคลังดีแห่งใจของตน และคนชั่วก็ย่อมเอาของชั่วออกจากคลังชั่วแห่งใจของตน ด้วยใจเต็มด้วยอะไร ปากก็พูดออกมาอย่างนั้น"[2] เติมจิตใจของคุณ และคุณจะไม่มีปัญหาที่ไม่รู้ว่าจะพูดอะไร ยิ่งคุณดื่มด่ำพระคำไว้มากเท่าไร คุณก็จะทุ่มเทให้ผู้อื่นได้ง่ายขึ้น โดยที่เป็นเรื่องปกติธรรมดามากขึ้น

ถ้าตอนแรกคุณรู้สึกอายหรือขวยเขิน ในการบอกเล่าพระคำกับผู้อื่น ต่อไปนี้เป็นคำสัญญาที่ดีให้เอ่ยอ้าง "ข้าจะพูดถึงพระโอวาทของพระองค์... และจะไม่ขายหน้า"[3] อธิษฐานขอความช่วยเหลือจากพระองค์ และลองดู เอ่ยอ้าง "พลังจากพระวิญญาณบริสุทธิ์"![4] พูดคุยกับผู้อื่นเกี่ยวกับพระเยซูและพระคำ แล้วเฝ้าดูพระองค์ทำการน่าอัศจรรย์ใจ! ยิ่งคุณทำเช่นนั้นมากเท่าไร และเห็นพระองค์ดำเนินงานมากขึ้น ก็จะง่ายขึ้นเท่านั้น

เมื่อคนอื่นเห็นคุณกระจายพระคำออกไป เมื่อเขาเห็นข้อแตกต่างที่ก่อให้เกิดผลแสนวิเศษในชีวิตคุณและชีวิตเขา เขาก็จะอยากทำเช่นเดียวกัน ในไม่ช้าเขาจะกระจายพระคำของพระเจ้าไปสู่ผู้อื่น แล้วคุณจะเป็นส่วนหนึ่งในปฏิกิริยาลูกโซ่ที่แสนวิเศษ ซึ่งเริ่มต้นเมื่อพระเยซูมอบหมายสาวกรุ่นแรกของพระองค์ว่า "ท่านจงออกไปทั่วโลก ประกาศข่าวประเสริฐแก่มนุษย์ทุกคน"[5] พระองค์มุ่งหมายที่จะพิชิตโลกด้วยความรักของพระองค์ ด้วยหัวใจทีละดวง และแผนการของพระองค์ก็เรียบง่าย คือการสอนคนอื่นให้สอนคนอื่นต่อๆไป ดังที่อัครสาวกเปาโลเขียนไว้ว่า "จงมอบคำสอนเหล่านั้นซึ่งท่านได้ยินจากข้าพเจ้าต่อหน้าพยานหลายคนไว้กับคนที่สัตย์ซื่อที่จะสามารถสอนคนอื่นได้ด้วย"[6]

"บุคคลที่รดน้ำ เขาเองจะได้รับการรดน้ำ"[7] เมื่อคุณมอบให้ จากสิ่งที่คุณได้รับจากพระเจ้า พระองค์ก็จะมอบให้มากขึ้น ข้อความครึ่งแรกของพระคำข้อนั้นสัญญาไว้ว่า "บุคคลที่ใจกว้างขวางย่อมได้รับความมั่งคั่ง" ยิ่งคุณกระจายพระคำออกไปมากเท่าไร คุณก็ยิ่งได้รับพรจากพระองค์มากขึ้นเท่านั้น ที่นี่และเดี๋ยวนี้ รวมทั้งเมื่อคุณไปถึงสวรรค์ในวันหนึ่งข้างหน้า พระเยซูจะอวยพรให้คุณมีสื่อสัมพันธ์ที่ใกล้ชิดกับพระองค์อย่างลึกซึ้งมากขึ้น ผู้ที่คุณนำมาสู่พระองค์จะสำนึกในบุญคุณของคุณไปชั่วนิรันดร์ คุณจะฉายแสงเป็นพิเศษในสวรรค์ พระองค์สัญญาว่า "บรรดาคนที่มีปัญญาจะส่องแสงเหมือนแสงจากฟากฟ้า และบรรดาผู้ที่ให้คนเป็นอันมากหันมาสู่ความชอบธรรม จะส่องแสงอย่างดวงดาวเป็นนิจ"[8]

พระเจ้าได้อวยพรคุณด้วยชีวิต ความรัก ความจริง และกุญแจไขไปสู่ปัจจัยอย่างครบถ้วน ผ่านพระคำของพระองค์ แต่พระองค์ไม่ต้องการหยุดแค่นั้น "ท่านได้รับเปล่าๆ ก็จงให้เปล่าๆ"[9] ขอให้มอบต่อๆไป!

ลองคิดดู

พระคำมีชีวิต พระคำกล่าวกับข้าพเจ้า พระคำมีเท้าวิ่งตามข้าพเจ้า มีมือกุมข้าพเจ้าไว้ — มาร์ติน ลูเธอร์

*

ผู้คนต้องมีมาตรฐานให้ดำเนินชีวิต นี่คือสิ่งที่พระเจ้ามอบให้เรา! ถ้าคุณไม่รู้ว่าจะทำอะไร ถ้าคุณไม่อาจตัดสินใจว่าอะไรถูก หันไปหาพระคัมภีร์ ซึ่งจะช่วยชี้ทุกลู่ทางให้กระจ่าง ให้พระคำครอบครองใจคุณ และชี้นำเท้าของคุณ! — วี.บี.บี.

*

คำตอบที่เราพบในพระคำ ไม่รวดเร็วหรือง่ายดายเสมอไป แต่อันที่จริงแล้วเป็นคำตอบเดียวที่จริงแท้

*

เราควรจะเชื่อและเข้าใจพระคัมภีร์อย่างแจ่มแจ้ง ตามความหมายในข้อความนั้นๆ เพราะผมไม่อาจหว่านล้อมให้ตัวเองเชื่อได้ว่า หนังสือซึ่งมุ่งหมายไว้ให้เป็นคำแนะนำ และช่วยให้ชาวโลกกลับใจ ควรจะครอบคลุมความหมายแท้จริงไว้อย่างเร้นลับและน่ากังขา โดยที่ไม่มีใครเข้าใจ นอกจากนักวิจารณ์และนักปรัชญา — ดานิเอล เวบสเตอร์

*

บางคนชอบวิจารณ์ทุกสิ่งทุกอย่าง บ้างก็รับไว้ทั้งหมด ส่วนผู้มีปัญญาหยั่งทุกสิ่งจากพระคำ

*

ไม่มีอะไรสำคัญต่อชีวิตทางวิญญาณของคุณยิ่งกว่าพระคำ

*

การอ่านพระคำโดยไม่คิดคำนึง ก็เหมือนการทานอาหารโดยไม่ย่อย

*

สิ่งที่ก่อให้เกิดความแตกต่าง ไม่ใช่ว่าคุณสำรวจพระคัมภีร์อย่างละเอียดถี่ถ้วนสักกี่ครั้ง ทว่าพระคัมภีร์สำรวจคุณอย่างละเอียดถี่ถ้วนสักกี่ครั้งต่างหาก — ยิปซี สมิธ

*

เคล็ดลับของพลังทางวิญญาณ ชัยชนะ การฟันฝ่า การก่อเกิดผล ไฟ ชีวิต แสงสว่าง และทุกสิ่งทุกอย่าง คือพระคำ! — ดี.บี.บี.

*

คุณอาจไม่เข้าใจทุกสิ่งที่คุณอ่านในพระคำ แต่คุณเชื่อฟังในส่วนที่คุณเข้าใจได้

*

นอกเหนือจากความรอดที่ชำระล้างครั้งเดียวเสร็จ คุณก็ต้องชำระล้าบาปเป็นประจำทุกวันด้วยพระคำ[10]

*

เรื่องราวของพระองค์สร้างประวัติศาสตร์ พระคำและปฏิกิริยาที่มนุษย์มีต่อพระคำ เปลี่ยนแนวทางเหตุการณ์โลก

*

พระคำพบเจอเราในที่ซึ่งเราอยู่ ถ้าเรายินยอม พระคำก็จะพาเราไปยังที่ซึ่งเราควรไป

*

คุณเชื่อพระคำของพระเจ้ามากเท่าที่คุณทำตามที่พระคำกล่าว!

*

มนุษย์ไม่ได้ปฏิเสธพระคัมภีร์ เพราะว่าข้อความในพระคัมภีร์ขัดแย้งกันเอง แต่เพราะว่าพระคัมภีร์ขัดแย้งเขาต่างหาก

[1] ยอห์น 14:26
[2] ลูกา 6:45
[3] เพลงสดุดี 119:46
[4] กิจการ 1:8
[5] มาระโก 16:15
[6] 2 ทิโมธี 2:2
[7] สุภาษิต 11:25
[8] ดาเนียล 12:3
[9] มาระโก 10:8
[10] เพลงสดุดี 119:9; ยอห์น 15:3; เอเฟซัส 5:25-26

ภาคผนวก

พระคัมภีร์คืออะไร?

คำว่า Bible มาจากคำภาษากรีก biblion หมายถึง "หนังสือ" แต่พระคัมภีร์เป็นยิ่งกว่าแค่หนังสือ ทว่าเป็น "พระคำของพระเจ้า" เป็นพื้นฐานความศรัทธาและการดำเนินชีวิตของคริสเตียน ซึ่งเผยพระเจ้าให้เราเห็น และบอกเราถึงแผนการเบื้องต้นของพระเจ้าสำหรับมนุษย์ พระคัมภีร์ประกอบด้วยความจริงและคำแนะนำที่ไม่มีอะไรเปรียบได้ ทว่าเหนือล้ำยิ่งกว่านั้นอีก! พระคำคือจิตวิญญาณและชีวิต[1] เราสามารถมีส่วนในการรับพลังจากเบื้องบนผ่านพระคำ โดยการทำตามพระเจ้ามากขึ้น และเป็นเหมือนพระเยซูมากขึ้น[2]

อันที่จริงแล้วพระคัมภีร์รวบรวมหนังสือไว้ 66 ฉบับด้วยกัน เป็นบันทึกข่าวสารจากพระเจ้า กล่าวกับบุคคลประมาณ 40 คน ซึ่งพระองค์เลือกให้เป็นกระบอกเสียงของพระองค์ ถึงแม้ว่ามนุษย์เป็นผู้บันทึกพระคัมภีร์ไว้ แต่เขียนพระเจ้าเป็นผู้บันดาลใจให้เขาเขียน[3]

พระคำ "ทรงสภาพเป็นเนื้อหนัง" ในพระเยซู[4]

พระคัมภีร์ประกอบด้วยส่วนสำคัญสองส่วน พระคัมภีร์เดิมและพระคัมภีร์ใหม่ (ในกรณีนี้หมายถึง "สนธิสัญญา" หรือ "ข้อตกลง" ดังนั้นพระคัมภีร์เดิมและพระคัมภีร์ใหม่ ก็ถือได้ว่าเป็นข้อตกลงเก่าและใหม่ ระหว่างพระเจ้ากับมนุษย์)

วันที่หนังสือ 39 ฉบับในพระคัมภีร์เดิมแรกบันทึกไว้ ไม่เป็นที่ทราบแน่นอน แต่โดยทั่วไปแล้วนักวิชาการเห็นพ้องว่าบันทึกไว้ในช่วงประมาณ 1,000 ปี จากศตวรรษที่ 14 ถึง 4 ศตวรรษก่อนคริสตศักราช เขียนไว้เป็นภาษาฮีบรู ยกเว้นข้อความบางส่วนในหนังสือดาเนียล ซึ่งเขียนเป็นภาษาอราเมอิก พระคัมภีร์เดิมช่วยปูทางให้พระคัมภีร์ใหม่ ซึ่งเริ่มต้นด้วยการมาของพระเยซู

หนังสือ 27 ฉบับ ในพระคัมภีร์ใหม่ เขียนขึ้นในช่วง 100 ปี เป็นภาษากรีก บอกเล่าถึงเรื่องราวชีวิตและการงานของพระเยซู รวมทั้งการขยายตัวของกลุ่มผู้มีความเชื่อสมัยแรก และมอบหลักพื้นฐานความเชื่อของคริสเตียน

ในสนธิสัญญาเดิมพระเจ้าสัญญาว่าจะอวยพรชนชาติอิสราเอล ถ้าเขาจะนมัสการพระองค์ผู้เดียว และปกครองโดยพระบัญญัติของพระองค์ ซึ่งพระองค์มอบให้ผ่านโมเสส ประมาณ 1300 ปีก่อนคริสตศักราช พระเยซูประกาศสนธิสัญญาใหม่ต่อสาวกของพระองค์ ตอนอาหารค่ำมื้อสุดท้าย ในคืนก่อนที่พระองค์จะสิ้นชีวิต ขณะที่พระองค์ส่งถ้วยไวน์ไปรอบๆ พระองค์บอกเขาว่าไวน์เป็นสัญลักษณ์ "ถ้วยนี้เป็นพันธสัญญาใหม่โดยโลหิตของเรา ซึ่งหลั่งเพื่อท่านทั้งหลาย"[5]

เป็นเวลา 600 ปีกว่า ก่อนที่พระเยซูจะประสูติ ผู้พยากรณ์เยเรมีย์มองเห็นล่วงหน้า ถึงวันที่พระเจ้าจะทำสัญญาใหม่กับผู้คนของพระองค์ ภายใต้สัญญาใหม่นี้ พระเจ้าจะจารึกบัญญัติของพระองค์ไว้ในหัวใจผู้คน แทนที่จะจารึกไว้บนศิลา[6] พระเยซูกล่าวว่าสัญญาฉบับที่สองคือผลที่เกิดขึ้น ตามคำสัญญาในฉบับแรก[7]

การเรียบเรียงพระคัมภีร์เดิมในพระคัมภีร์ของคริสเตียน ได้รับสืบทอดมาจากคำแปลภาษากรีกในพระคัมภีร์เก่า ก่อนสมัยคริสเตียน ซึ่งเรียกว่า Septuagint แบ่งเป็นสี่ส่วน ได้แก่ หนังสือประวัติศาสตร์ (หนังสือห้าฉบับของโมเสส [เป็นที่รู้จักด้วยว่า Pentateuch] รวมทั้งหนังสือประวัติศาสตร์อื่นๆอีกสิบสองฉบับ (นับจากโยชูวาเรื่อยไปจนถึงเอสเธอร์) หนังสือบทกวี (นับจากโยบไปเรื่อยจนถึงเพลงซาโลมอน) และผู้พยากรณ์ (นับจากอิสยาห์เรื่อยไปจนถึงมาลาคี) โดยทั่วไปก็เรียงตามลำดับไว้ แต่มีบางส่วนที่คาบเกี่ยวกัน

พระคัมภีร์ใหม่ประกอบด้วยหนังสือบรรยายห้าฉบับ ได้แก่พระกิตติคุณสี่ฉบับ และกิจการของอัครสาวก พระกิตติคุณเกี่ยวข้องกับหน้าที่การงาน ความตาย และการฟื้นคืนชีพของพระเยซู หนังสือกิจการบอกเล่าถึงเหตุการณ์สำคัญบางอย่างของกลุ่มผู้มีความเชื่อสมัยแรก ในช่วง 30 ปีถัดไป และค่อนข้างจะต่อเนื่องกับพระกิตติคุณ

มีจดหมายหรือสารยี่สิบฉบับ ติดตามด้วยคำบรรยายทางประวัติศาสตร์ จดหมายสิบสามฉบับเขียนไว้อย่างชัดเจนโดยอัครสาวกเปาโล ส่วนแปดฉบับที่เหลือเขียนโดยอัครสาวกคนอื่นๆ หรือบุคคลอื่นที่เกี่ยวข้องอย่างใกล้ชิดกับอัครสาวก ในหนังสือฉบับสุดท้ายของพระคัมภีร์ใหม่ คือหนังสือวิวรณ์ อัครสาวกยอห์นเล่าเรื่องนิมิตในคำพยากรณ์เกี่ยวกับกาลอวสาน และการกลับมาอย่างมีชัยของพระเยซู

ครั้งแรกที่กล่าวไว้ในพระคัมภีร์ ถึงการที่มีใครบันทึกอะไรไว้ ก็คือตอนที่พระเจ้าบอกโมเสสว่า "จงเขียนข้อความต่อไปนี้ไว้ในหนังสือเพื่อเป็นที่ระลึก"[8] เรื่องราวของบรรพบุรุษในหนังสือปฐมกาล ได้บอกเล่าจากปากต่อๆกันมาหลายชั่วอายุคนก่อนหน้านี้ ข่าวสารจากผู้พยากรณ์มอบให้จากการบอกกล่าว ก่อนที่จะเขียนบันทึกไว้ คำบรรยายถึงชีวิตและการงานของพระเยซู มีคำบอกกล่าวครั้งแล้วครั้งเล่าตลอดระยะเวลาหลายปี ก่อนที่จะมีคนเขียนบันทึกไว้ ไม่เคยมีการค้นพบเอกสารต้นฉบับของพระคัมภีร์ แต่มีเอกสารโบราณจำนวนมาก รวมทั้งสำเนาหลายชุดของข้อความบางส่วน คำแปลพระคัมภีร์ในปัจจุบันมีพื้นฐานมาจากสำเนาเหล่านั้น

[1] ยอห์น 6:63
[2] 2 เปโตร 1:4
[3] 2 ทิโมธี 3:16; 1 เธสะโลนิกา 2:13; ฮีบรู 1:1-2; 2 เปโตร 1:21
[4] ยอห์น 1:14
[5] ลูกา 22:20; ยอห์น 1:17
[6] เยเรมีย์ 31:31-34
[7] มัทธิว 5:17
[8] อพยพ 17:14

สรุปพระคัมภีร์เบื้องต้นโดยสังเขป

หนังสือ 66 ฉบับในพระคัมภีร์ บันทึกไว้โดยบุคคลประมาณ 40 คน ในช่วงเวลา 1,500 ปี (14 ศตวรรษก่อนคริสตศักราช ถึงศตวรรษแรกของคริสตศักราช) ซึ่งสรุปไว้โดยสังเขปดังต่อไปนี้ แสดงให้เห็นว่าหนังสือในพระคัมภีร์ (ซึ่งแจกแจงตามลำดับที่มีอยู่ในพระคัมภีร์) จัดประเภทไว้ดังต่อไปนี้

พระคัมภีร์เดิม

มี 39 ฉบับ (เขียนขึ้นในช่วง 1,000 ปี ศตวรรษที่ 14  ถึง 4 ศตวรรษก่อนคริสตศักราช)

ประวัติศาสตร์

Pentateuch (ซึ่งเป็นที่รู้จักกันด้วย ในชื่อว่า Torah คือหนังสือของโมเสส หรือหนังสือพระบัญญัติ)
1.ปฐมกาล
2.อพยพ
3.เลวินิติ
4.กันดารวิถี
5.พระบัญญัติ

ประวัติศาสตร์ฉบับอื่นๆ
6.โยชูวา
7.ผู้วินิฉัย
8.นางรูธ
9.1 ซามูเอล
10. 2 ซามูเอล
11.1 พงศ์กษัตริย์
12. 2 พงศ์กษัตริย์
13.1 พงศาวดาร
14. 2 พงศาวดาร
15. เอสรา
16. เนหะมีย์
17. เอสเธอร์

บทกวี
18. โยบ
19. เพลงสดุดี
20. สุภาษิต
21. ปัญญาจารย์
22. เพลงซาโลมอน

คำพยากรณ์

ผู้พยากรณ์คนสำคัญ
23. อิสยาห์
24. เยเรมีย์
25. เพลงคร่ำครวญ
26. เอเสเคียล
27. ดาเนียล

ผู้พยากรณ์อันดับรอง
28. โฮเซยา
29. โยเอล
30. อาโมส
31. โอบาดีย์
32. โยนาห์
33. มีคาห์
34. นาฮูม
35. ฮาบากุก
36. เศฟันยาห์
37. ฮักกัย
38. เศคาริยาห์
39. มาลาคี

พระคัมภีร์ใหม่
มี 27 ฉบับ (เขียนในช่วงศตวรรษแรกของคริสตศักราช)

หนังสือบรรยาย
พระกิตติคุณ
1. มัทธิว
2. มาระโก
3. ลูกา
4. ยอห์น

ประวัติศาสตร์
5. กิจการของอัครสาวก

สาร
6. โรม
7. 1 โครินธ์
8. 2 โครินธ์
9. กาลาเทีย
10. เอเฟซัส
11. ฟิลิปปี
12.  โคโลสี
13. 1 เธสะโลนิกา
14. 2 เธสะโลนิกา
15. 1 ทิโมธี
16. 2 ทิโมธี
17. ติทัส
18. ฟิเลโมน
19. ฮีบรู
20. ยากอบ
21. 1 เปโตร
22. 2 เปโตร
23. 1 ยอห์น
24. 2 ยอห์น
25. 3 ยอห์น
26.ยูดาส

คำพยากรณ์
27. วิวรณ์

ตัวอย่าง "คำสัญญาที่ล้ำค่า"

ต่อไปนี้เป็นคำสัญญาบางส่วนที่พระเจ้ามอบให้คุณ มีอีกหลายร้อยข้อที่ครอบคลุมไว้โดยตรง หรือโดยทางอ้อม เกี่ยวกับปัญหาทุกอย่างที่คุณเคยประสบในชีวิต เมื่อคุณศึกษาพระคัมภีร์ ขอให้ดูว่ามีอีกสักกี่ข้อที่คุณหาพบ ทำเครื่องหมายกำกับหรือจดบันทึกไว้ เพื่อคุณจะได้มีไว้เมื่อจำเป็น

ขอให้ระลึกว่าคำสัญญาของพระเจ้าคือสัญญา ซึ่งส่วนใหญ่แล้วมีเงื่อนไขกำกับไว้ ขอให้ใช้เวลาชั่วครู่นึกคิดถึงแต่ละข้อ ในแง่ว่าอะไรคือส่วนของพระเจ้า และส่วนของคุณ (รายการต่อไปนี้ ระบุเฉพาะส่วนที่เกี่ยวโยงที่สุดในข้อพระคำ เพื่อเน้นคำสัญญา)

ความรอดชั่วนิรันดร์

"ผู้ที่เชื่อในพระบุตรมีชีวิตนิรันดร์" — ยอห์น 3:36

"สารพัดที่พระบิดาทรงประทานแก่เราจะมาสู่เรา และผู้ที่มาหาเรา เราก็จะไม่ทิ้งเขาเลย" — ยอห์น 6:37

"เราเป็นเหตุให้คนทั้งปวงฟื้นชีพและมีชีวิต ผู้ที่เชื่อในเรานั้น ถึงแม้ว่าเขาตายแล้ว ก็ยังจะมีชีวิตอีก" — ยอห์น 11:25

"จงเชื่อในพระเยซูคริสต์เจ้าด้วยความไว้วางใจ และท่านจะรอด" — กิจการ 16:31

พระวิญญาณบริสุทธิ์

"ถ้าท่านเอง...ยังรู้จักให้ของดีแก่บุตรของตน ยิ่งกว่านั้นสักเท่าใด พระบิดาของท่านผู้ทรงสถิตในสวรรค์ จะทรงประทานพระวิญญาณบริสุทธิ์แก่ผู้ที่ขอต่อพระองค์!" — ลูกา 11:13

"การที่เรา[พระเยซู]จากไปนั้นก็เพื่อประโยชน์ของท่าน เพราะถ้าเราไม่ไป พระองค์ผู้ปลอบประโลมใจ[พระวิญญาณบริสุทธิ์]ก็จะไม่เสด็จมาหาท่าน แต่ถ้าเราไปแล้ว เราก็จะส่งพระองค์มาหาท่าน" — ยอห์น 16:7

"พระเจ้าตรัสว่า 'ต่อมาในวันสุดท้าย เราจะเทพระวิญญาณของเราลงมาสู่คนทั้งปวง บุตรชายบุตรสาวของท่านจะพยากรณ์ คนหนุ่มของท่านจะเห็นนิมิต และคนแก่จะฝันเห็น'" — กิจการ 2:17

ตอบคำอธิษฐาน

"จงทูลเรา และเราจะตอบเจ้า เราจะสำแดงสิ่งที่ใหญ่ยิ่ง และที่มีอำนาจมหาศาล ซึ่งเจ้าไม่รู้นั้นให้แก่เจ้า" — เยเรมีย์ 3:33

"ถ้าท่านดำรงอยู่ในเรา และถ้อยคำของเราฝังอยู่ในท่านแล้ว ท่านจะขอสิ่งใดซึ่งท่านปรารถนา ท่านก็จะได้สิ่งนั้น" — ยอห์น 15:7

"นี่คือความมั่นใจที่เรามีต่อพระองค์ คือถ้าเราทูลขอสิ่งใดตามพระประสงค์ของพระองค์ พระองค์ก็ทรงโปรดฟังเรา ถ้าเรารู้ว่าพระองค์ทรงโปรดฟังเรา เมื่อเราทูลขอสิ่งใดๆ เราก็รู้ว่าเราได้รับตามที่เราทูลขอจากพระองค์นั้น" — 1 ยอห์น 5:14-15

ความรักของพระเจ้า

"ข้าพเจ้าเชื่อมั่นว่าแม้ความตาย หรือชีวิต หรือทูตสวรรค์ หรือผู้มีบรรดาศักดิ์ หรือฤทธิ์เดชทั้งหลาย หรือสิ่งซึ่งมีอยู่ในปัจจุบันนี้ หรือสิ่งซึ่งจะมีในภายหน้า หรือความสูง หรือความลึก หรือสิ่งอื่นใดๆที่ได้ทรงสร้างแล้วนั้น จะไม่สามารถกระทำให้เราทั้งหลายขาดจากความรักของพระเจ้า ซึ่งมีอยู่ในพระเยซูคริสต์ องค์พระผู้เป็นเจ้าของเรา" — โรม 8:38-39

"จงเข้ามาใกล้พระเจ้า และพระองค์จะสถิตอยู่ใกล้ท่าน" — ยากอบ 4:8

"ท่านที่รัก ขอให้เรารักซึ่งกันและกัน เพราะว่าความรักมาจากพระเจ้า และทุกคนที่รักก็บังเกิดจากพระเจ้า และรู้จักพระเจ้า ผู้ที่ไม่รักก็ไม่รู้จักพระเจ้า เพราะว่าพระเจ้าทรงเป็นความรัก" — 1 ยอห์น 4:7-8

"ในข้อนี้แหละเป็นความรัก มิใช่ที่เรารักพระเจ้า แต่ที่พระองค์ทรงรักเรา และทรงใช้พระบุตรของพระองค์ให้เป็นผู้ลบล้างพระอาชญาที่ตกกับเรา เพราะบาปของเรา" — 1 ยอห์น 4:10

ฟันฝ่าจุดอ่อนส่วนตัว

"ถ้าผู้ใดอยู่ในพระคริสต์ ผู้นั้นก็เป็นคนที่ถูกสร้างใหม่แล้ว สิ่งเก่าๆก็ล่วงไป ดูเถิด สิ่งสารพัดกลายเป็นสิ่งใหม่ทั้งนั้น" — 2 โครินธ์ 5:17

"ข้าพเจ้ากระทำทุกสิ่งได้โดยพระคริสต์ ผู้ทรงเสริมกำลังข้าพเจ้า" — ฟิลิปปี 4:13

"เราจะให้จิตใจเดียวแก่เขา และเราจะบรรจุจิตวิญญาณใหม่ไว้ในเขา เราจะนำใจหินออกไปเสียจากเนื้อหนังของเขา และจะให้ใจอ่อนโยนแก่เขา" — เอเสเคียล 11:19

การให้

"ฝ่ายท่านเมื่อทำทาน อย่าให้มือซ้ายรู้การซึ่งมือขวากระทำนั้น เพื่อทานของท่านจะเป็นการลับ และพระบิดาของท่านผู้ทอดพระเนตรเห็นในที่ลี้ลับ พระองค์เองจะทรงโปรดประทานบำเหน็จแก่ท่านอย่างเปิดเผย" — มัทธิว 6:3-4

"จงให้ และท่านจะได้รับด้วย และในตักของท่านจะได้รับตวงด้วยทะนานถ้วนยัดสั่นแน่นพูนล้นใส่ให้ เพราะว่าท่านจะตวงให้เขาด้วยทะนานอันใด จะตวงให้ท่านด้วยทะนานอันนั้น" — ลูกา 6:58

"การให้เป็นเหตุให้มีความสุขยิ่งกว่าการรับ" — กิจการ 20:35

บำเหน็จรางวัลในการทำตามความประสงค์ของพระเจ้า

"บรรดาพระพรเหล่านี้จะตามมาทันท่าน ถ้าท่านเชื่อฟังพระสุรเสียงพระเยโฮวาห์พระเจ้าของท่าน" — พระราชบัญญัติ 28:2

"ถ้าเจ้าเต็มใจและเชื่อฟัง เจ้าจะได้กินผลดีแห่งแผ่นดิน" — อิสยาห์ 1:19

"ถ้าท่านประพฤติตามบัญญัติของเรา ท่านก็จะยึดมั่นอยู่ในความรักของเรา เหมือนดังที่เราประพฤติตามพระบัญญัติของพระบิดา และยึดมั่นอยู่ในความรักของพระองค์" — ยอห์น 15:10

พละกำลังและอำนาจ

"เพราะว่าพระเนตรของพระเยโฮวาห์สอดส่องอยู่เหนือแผ่นดินโลกทั้งสิ้น เพื่อสำแดงฤทธานุภาพของพระองค์ โดยเห็นแก่ผู้คนที่มีใจจริงต่อพระองค์ ในเรื่องนี้ท่านได้กระทำการอย่างโง่เขลา เพราะตั้งแต่นี้ไปท่านจะมีการศึกสงคราม" — 2 พงศาวดาร 16:9

"ความสุขเป็นของบุคคลที่กำลังของเขาอยู่ในพระองค์ ... เขาก้าวไปด้วยกำลังเพิ่มขึ้นเรื่อยๆ" — เพลงสดุดี 84:5,7

"แต่ผู้ที่รอคอยพระเยโฮวาห์จะเสริมเรี่ยวแรงใหม่ เขาจะเหินบินด้วยปีก เหมือนนกอินทรี เขาจะวิ่งและไม่เหน็ดเหนื่อย เขาจะเดินและไม่อ่อนเปลี้ย" — อิสยาห์ 40:31

การปกป้องคุ้มครอง

"ทูตสวรรค์ของพระเยโฮวาห์ห้อมล้อมบรรดาผู้ที่เกรงกลัวพระองค์ และช่วยเขาให้รอด" — เพลงสดุดี 34:7

"พระเจ้าทรงเป็นที่ลี้ภัยและเป็นกำลังของข้าพระองค์ เป็นความช่วยเหลือที่พร้อมสรรพในยามยากลำบาก" — เพลงสดุดี 46:1

"เมื่อเจ้าลุยข้ามน้ำ เราจะอยู่กับเจ้า เมื่อข้ามแม่น้ำ น้ำจะไม่ท่วมเจ้า เมื่อเจ้าลุยไฟ เจ้าจะไม่ไหม้ และเปลวเพลิงจะไม่เผาผลาญเจ้า" — อิสยาห์ 43:2

การจัดหาปัจจัย

"พระองค์จะมิได้ทรงหวงของดีอันใดไว้เลย จากบุคคลผู้ดำเนินในความเที่ยงธรรม" — เพลงสดุดี 84:11

"จงแสวงหาอาณาจักรของพระเจ้า และความชอบธรรมของพระองค์ก่อน แล้วพระองค์จะทรงเพิ่มเติมสิ่งทั้งปวงให้แก่ท่าน" — มัทธิว 6:33

"เราขอสิ่งใดก็ตาม เราก็จะได้สิ่งนั้นจากพระองค์ เพราะเราประพฤติตามพระบัญญัติของพระองค์ และปฏิบัติสิ่งเหล่านั้นซึ่งเป็นที่พอพระทัยในสายพระเนตรของพระองค์" — 1 ยอห์น 3:22

ฟันฝ่าเครื่องล่อใจ

"ไม่มีการทดลองใดๆเกิดขึ้นกับท่าน นอกเหนือจากการทดลองซึ่งเคยเกิดกับมนุษย์ทั้งหลาย แต่พระเจ้าทรงสัตย์ซื่อ พระองค์จะไม่ทรงให้ท่านต้องถูกทดลองเกินกว่าที่ท่านจะทนได้ แต่เมื่อท่านถูกทดลองนั้น พระองค์จะทรงโปรดให้ท่านมีทางที่จะหลีกเลี่ยงได้ด้วย เพื่อท่านจะมีกำลังทนได้" — 1 โครินธ์ 10:13

"เพราะเหตุที่พระองค์ได้ทรงทนทุกข์ทรมานโดยถูกทดลองนั้น พระองค์จึงทรงสามารถช่วยผู้ที่ถูกทดลองนั้นได้" — ฮีบรู 2:18

"องค์พระผู้เป็นเจ้าทรงทราบวิธีที่จะช่วยคนที่ดำเนินตามทางของพระเจ้าให้รอดพ้นจากการทดลองต่างๆ" — 2 เปโตร 2:9

ความช่วยเหลือในยามเดือดร้อน

"คนจนผู้นี้ร้องทูล พระเยโฮวาห์ทรงสดับ และทรงช่วยเขาให้พ้นจากความยากลำบากทั้งสิ้น" — เพลงสดุดี 34:6

"จงร้องทูลเราในวันทุกข์ยาก เราจะช่วยเจ้าให้พ้น และเจ้าจะถวายสง่าราศีแก่เรา" — เพลงสดุดี 50:15

"เพราะเขาผูกพันกับเราด้วยความรัก เราจึงจะช่วยเขาให้พ้น เราจะตั้งเขาไว้ในที่สูง เพราะเขารู้จักนามของเรา" — เพลงสดุดี 91:14-15

การปลอบโยน

"พระเยโฮวาห์ทรงอยู่ใกล้ผู้ที่จิตใจแตกสลาย และทรงช่วยผู้ที่จิตใจสำนึกผิดให้รอด" — เพลงสดุดี 34:18

"นี่คือการปลอบโยนในความทุกข์ยากของข้า คือพระวจนะของพระองค์ให้ชีวิตแก่ข้า" — เพลงสดุดี 119:50

"เราจะไม่ละทิ้งท่านไว้ให้โดดเดี่ยว เราจะมาหาท่าน" — ยอห์น 14:18

การรักษา

"พระองค์ทรงใช้พระวจนะของพระองค์ไปรักษาเขา และทรงช่วยเขาให้พ้นจากสิ่งต่างๆที่จะทำลายเขา" — เพลงสดุดี 107:20

"ดวงอาทิตย์แห่งความชอบธรรมซึ่งมีปีกรักษาโรคภัยได้ จะผุดขึ้นมาสำหรับคนที่ยำเกรงนามของเรา" — มาลาคี 4:2

"ท่านจงสารภาพผิดต่อกันและกัน จงอธิษฐานเพื่อกันและกัน เพื่อท่านจะได้หายโรค คำอธิษฐานด้วยใจร้อนรนอย่างจริงจังของผู้ชอบธรรมนั้นมีพลังมาก ทำให้เกิดผล" — ยากอบ 5:16

อิสระจากความกลัว

"ข้าพเจ้าได้แสวงพระเยโฮวาห์ พระองค์ทรงฟังข้าพเจ้า และทรงช่วยข้าพเจ้าให้พ้นจากความกลัวทั้งสิ้น" — เพลงสดุดี 34:4

"ผู้ที่มีจิตใจแน่วแน่ในพระองค์นั้น พระองค์ทรงรักษาไว้ในสันติสุขครบบริบูรณ์ เพราะเขาวางใจในพระองค์" — อิสยาห์ 26:3

"ความรักที่สมบูรณ์นั้นก็ขจัดความกลัวไปเสีย" — 1 ยอห์น 4:18

คำอุปมาอุปไมยที่พระเยซูเล่าให้ฟัง

ต้นมะเดื่อที่ไม่ออกผล: ลูกา 13:6-9

อวน: มัทธิว 13:47-50
คนเช่าสวน: มัทธิว 21:33-44; มาระโก 12:1-12; ลูกา 20:9-18

ต้นมะเดื่อแตกกิ่ง: มัทธิว 24:32; มาระโก 13:28-29

เพื่อนมาขอความช่วยเหลือตอนเที่ยงคืน: ลูกา 11:5-8

ชาวซะมาเรียผู้ใจดี: ลูกา 10:30-37

ผู้เลี้ยงแกะที่ดี: ยอห์น 10:1-16

งานเลี้ยงใหญ่: ลูกา 14:15-26

ขุมทรัพย์ที่ซ่อนไว้: มัทธิว 13:44

หญิงม่ายผู้รบเร้า(ไม่ลดละ): ลูกา 18:1-8

คนงานในสวนองุ่น: มัทธิว 20:1-16

เชื้อขนมปัง (ยีสต์): มัทธิว 13:33; ลูกา 13:20-21

เหรียญเงินที่หายไป: ลูกา 15:8-10

แกะที่หายไป: มัทธิว 18:12-14; ลูกา 15:3-7

คนเดินทางไกล: ลูกา 13:34-37

งานสมรสของโอรสกษัตริย์: มัทธิว 22:1-14

เมล็ดพันธุ์ผักกาด: มัทธิว 13:31-32; มาระโก 4:30-32; ลูกา 13:18-19

ไข่มุกล้ำค่า: มัทธิว 13:45-46

ฟาริซายและคนเก็บภาษี: ลูกา 18:9-14

เงินมินา: ลูกา 19:11-27

บุตรที่เหลวไหลกับพี่ชาย: ลูกา 15:11-32

เศรษฐีผู้โง่เขลา: ลูกา 12:16-21

เศรษฐีกับลาซารัส: ลูกา 16:19-31

เมล็ดเจริญงอกงามโดยที่คนหว่านไม่รู้: มาระโก 4:26-29

คนรับใช้คอยรับเจ้านาย: ลูกา 12:35-40

คนหว่าน: มัทธิว 13:3-9, 18-23; มาระโก 4:14-20; ลูกา 8:5-8, 11-15

เงินตะลันต์: มัทธิว 25:14-30

ข้าวละมาน: มัทธิว 13:24-30, 36-43

หญิงพรหมจารีย์สิบคน: มัทธิว 25:1-13

ลูกหนี้สองคน: ลูกา 7:41-47

บุตรสองคน: มัทธิว 21:28-32

คนต้นเรือนผู้อธรรม: ลูกา 16:1-9

เถาองุ่น: ยอห์น 15:1-6

คนสร้างเรือนผู้มีปัญญากับผู้ที่โง่เขลา: มัทธิว 7:24-27; ลูกา 6:47-49

คำพยากรณ์ที่เกิดขึ้นจริงตามนั้น

พระคัมภีร์ประกอบด้วยคำพยากรณ์เฉพาะเจาะจงจำนวนหลายร้อยข้อ เกี่ยวกับผู้คน ชนชาติ สถานที่ เวลาและเหตุการณ์ ซึ่งเกิดขึ้นจริงตามนั้น จนถึงรายละเอียดปลีกย่อยที่สุด บ้างก็เกิดขึ้นจริงตามนั้นเกือบทันที ส่วนบางข้อก็ใช้เวลาหลายร้อยปี ทว่าแต่ละข้อเกิดตามที่พระเจ้าบอกว่าจะเกิด (มีคำพยากรณ์อื่นๆจำนวนมากในพระคัมภีร์ที่ยังจะเกิดขึ้นจริง ซึ่งจะเกิดขึ้นจริงอย่างแน่นอนเช่นกัน) "เราคือพระเยโฮวาห์ เรากล่าวอย่างไร ก็จะเป็นไปตามคำนั้น จะไม่ล่าช้าต่อไปอีก ... เราจะลั่นวาจา และจะกระทำตามนั้น"[1]

รายการต่อไปนี้ประกอบด้วยคำพยากรณ์เด่นๆ ซึ่งเกิดขึ้นจริงแล้ว จำนวนกว่าหกสิบข้อ จัดไว้เป็นสองจำพวก ได้แก่คำพยากรณ์ที่เกิดขึ้นจริงในตัวพระเยซู อีกส่วนมาจากทั้งพระคัมภีร์เดิมและพระคัมภีร์ใหม่

แต่ละกลุ่มเรียงตามลำดับเหตุการณ์ วันเวลาที่เกิดขึ้นจริงตามนั้น ในบางกรณี ไม่มีเหตุการณ์ที่เกิดจริงบันทึกไว้ในพระคัมภีร์ แต่มีหลักฐานทางประวัติศาสตร์ยืนยัน ในกรณีเช่นนั้น ก็มีวันเวลาและเหตุการณ์ระบุไว้ ตามบันทึกประวัติศาสตร์ นักประวัติศาสตร์ไม่เห็นพ้องต้องกันทุกประการ เกี่ยวกับเวลาที่เหตุการณ์เหล่านี้เกิดขึ้น ดังนั้นวันที่ซึ่งระบุไว้อาจแตกต่างไปจากที่มีบันทึกไว้ในคอลัมน์โน้ตในพระคัมภีร์ของคุณ หรือเอกสารอ้างอิงอื่นๆ

คำพยากรณ์บางส่วนมีเหตุการณ์ที่เกิดขึ้นจริงตามนั้นมากกว่าหนึ่งอย่าง อาทิเช่น คำพยากรณ์เกี่ยวกับการที่คนต่างชาติจะหันมามีความเชื่อ ในกรณีเช่นนี้ ข้ออ้างอิงที่ระบุไว้มุ่งหมายให้เป็นตัวอย่าง

คำพยากรณ์ที่เกิดขึ้นจริงในตัวพระเยซู

พระเยซูประสูติจากหญิงพรหมจารี: อิสยาห์ 7:14 (742 ปีก่อนคริสตศักราช) เหตุการณ์ที่เกิดขึ้นจริง: มัทธิว 1:22-23; ลูกา 1:26-35 (4 ปีก่อนคริสตศักราช)

พระเยซูประสูติที่เบ็ธเลเฮ็ม: มีคา (710 ปีก่อนคริสตศักราช) เหตุการณ์ที่เกิดขึ้นจริง: มัทธิว 2:1; ลูกา 2:1-7 (4 ปีก่อนคริสตศักราช)

พระเยซูเป็นพระมาซีฮา มีเชื้อสายมาจากอียิปต์: โฮเซยา 11:1 (740 ปีก่อนคริสตศักราช) เหตุการณ์ที่เกิดขึ้นจริง: มัทธิว 2:13-23 (1 ปี)

การงานของพระเยซูในกาลิลี: อิสยาห์ 9:1-2 (740 ปีก่อนคริสตศักราช) เหตุการณ์ที่เกิดขึ้นจริง: มัทธิว 4:12-16 (ค.ศ.27)

พระเยซูเข้าสู่กรุงเยรูซาเล็มด้วยความมีชัย: เศคาริยาห์ 9:9 (487 ปีก่อนคริสตศักราช) เหตุการณ์ที่เกิดขึ้นจริง: มัทธิว 21:2-10 (ค.ศ.30)

พระเยซูเป็นที่เกลียดชังโดยไม่มีเหตุผล: เพลงสุดดี 69:4 (980 ปีก่อนคริสตศักราช) เหตุการณ์ที่เกิดขึ้นจริง: ยอห์น 15:23-25 (30 ค.ศ.)

พยานเท็จกล่าวหาพระเยซู: เพลงสดุดี 27:12 (980 ปีก่อนคริสตศักราช) เหตุการณ์ที่เกิดขึ้นจริง: มัทธิว 26:60-61 (ค.ศ.30)

พระเยซูถูกตบและโดนถ่มน้ำลายรดหน้า: อิสยาห์ 50:6 (712 ปีก่อนคริสตศักราช) เหตุการณ์ที่เกิดขึ้นจริง: มาระโก 14:65; ยอห์น 18:22; 19:2-3 (ค.ศ.30)

ในระหว่างถูกพิจารณาคดีที่มีโทษถึงชีวิต พระเยซูไม่ได้พยายามเอ่ยปากแก้ตัว: อิสยาห์ 53:7 (712 ปีก่อนคริสตศักราช) เหตุการณ์ที่เกิดขึ้นจริง: ยอห์น 19:6-9 (ค.ศ.30)

ปีที่พระเยซูถูกตรึงการเขน: ดาเนียล 9:25-26 (535 ปีก่อนคริสตศักราช) เหตุการณ์ที่เกิดขึ้นจริง:มัทธิว 27:50 (ค.ศ.30) คำพยากรณ์เกี่ยวกับ 69 สัปดาห์ ซึ่งเป็นจำนวน 69 ของเจ็ดปี ที่ปีหนึ่งมี 360 วัน ใน 445 ปีก่อนคริสตศักราช อาร์เทเซอร์เซส กษัตริย์จักรวรรดิเปอร์เซีย ทำให้คำพยากรณ์ช่วงแรกเกิดขึ้นจริง ตามที่ดานิเอลพยากรณ์ไว้เมื่อประมาณ 90 ปีก่อนหน้า เมื่ออาร์เทเซอร์เซสอนุญาตให้บูรณะและสร้างกำแพงกรุงเยรูซาเล็มขึ้นมาใหม่ พอช่วงเวลา 483 ปีของ 360 วันดังกล่าวผ่านพ้นไป พระมาซีฮาจะถูกสังหาร ซึ่งเท่ากับ 476 ปี ของเวลาตามมาตรฐานของระบบสุริยะในปัจจุบัน ซึ่งทำนายไว้อย่างถูกต้องว่าพระเยซูถูกสังหาร ในปี ค.ศ.30

พวกที่ประหารพระเยซูเอาเสื้อผ้าของพระองค์มาจับฉลากกัน: เพลงสดุดี 22:18 (980 ปีก่อนคริสตศักราช) เหตุการณ์ที่เกิดขึ้นจริง: ยอห์น 19:23-24 (ค.ศ.30)

พระเยซูสิ้นชีวิต ไม่ใช่เพราะกระทำผิดใดๆ แต่เพื่อบาปของผู้อื่น: อิสยาห์ 53:8-12 (712 ปีก่อนคริสตศักราช) เหตุการณ์ที่เกิดขึ้นจริง: ยอห์น 18:38; 19:30 (ค.ศ.30) (ดู 1 เปโตร 3:18 ด้วย)

เขาเอาน้ำองุ่นเปรี้ยวปนของขมให้พระเยซูดื่ม: เพลงสุดดี 69:21 (980 ปีก่อนคริสตศักราช) เกิดขึ้นจริง: มัทธิว 27:34 (ค.ศ.30)

พระเยซูถูกแทงที่มือและเท้า: เพลงสดุดี 22:16 (980 ปีก่อนคริสตศักราช) เหตุการณ์ที่เกิดขึ้นจริง: มัทธิว 27:35-37 (ค.ศ.30) (ดู ลูกา 24:36-40)

พระเยซูถูกตรึงร่วมกับอาชญากรทั่วไป: อิสยาห์ 53:12 (712 ปีก่อนคริสตศักราช) เหตุการณ์ที่เกิดขึ้นจริง: ลูกา 23:32-33 (ค.ศ.30)

พระเยซูถูกเย้ยหยันตอนที่ถูกตรึงบนไม้กางเขน: เพลงสดุดี 22:7,8; 109:25 (980 ปีก่อนคริสตศักราช) เหตุการณ์ที่เกิดขึ้นจริง: มัทธิว 27:39-44 (ค.ศ.30)

ระหว่างที่ถูกตรึงกางเขน พระเยซูไม่มีกระดูกหักแม้แต่ที่เดียว: เพลงสดุดี 22:17 (980 ปีก่อนคริสตศักราช) เหตุการณ์ที่เกิดขึ้นจริง: ยอห์น 19:31-33,36 (ค.ศ.30) (ดู อพยพ 12:6 และ ยอห์น 1:29 ด้วย)

ระหว่างที่ถูกตรึงกางเขน พระเยซูถูกแทงที่สีข้าง: เศคาริยาห์ 12:10 (487 ปีก่อนคริสตศักราช) เหตุการณ์ที่เกิดขึ้นจริง: ยอห์น 19:34,37 (ค.ศ.30)

พระเยซูถูกฝังในสุสานของคนมั่งคั่ง: อิสยาห์ 53:9 (712 ปีก่อนคริสตศักราช) เหตุการณ์ที่เกิดขึ้นจริง: มัทธิว 27:57-60 (ค.ศ.30)

พระเยซูฟื้นคืนชีพ: เพลงสดุดี 16:10 (980 ปีก่อนคริสตศักราช); มัทธิว 16:21 (ค.ศ.29); ลูกา 18:31-33 (ค.ศ.30) เหตุการณ์ที่เกิดขึ้นจริง: มัทธิว 2ค:1-10; 1 โครินธ์ 15:3-8 (ค.ศ.30)

พระเยซูเสด็จขึ้นสู่สวรรค์: เพลงสดุดี 68:18 (980 ปีก่อนคริสตศักราช) เหตุการณ์ที่เกิดขึ้นจริง: ลูกา 24:50-51; กิจการ 1:9 (ค.ศ.30)

คำพยากรณ์อื่นๆที่เกิดขึ้นจริงแล้ว

ซาราห์ตั้งครรภ์และให้กำเนิดอิสอัค เมื่อแก่ชราแล้ว: ปฐมกาล 17:15-19; 18:10,14 (1898 ปีก่อนคริสตศักราช) เหตุการณ์ที่เกิดขึ้นจริง: ปฐมกาล 21:1-3 (1897 ปีค.ศ.)

อับราฮามกลายเป็นบรรพบุรุษของชนชาติต่างๆ: ปฐมกาล 22:15-18 (1872 ปีก่อนคริสตศักราช) เหตุการณ์ที่เกิดขึ้นจริง: บุตรของอับราฮามคืออิสอัค กลายเป็นบรรพบุรุษของชาวยิว ส่วนบุตรของอับราฮาม ชื่ออิชมาเอล กลายเป็นบรรพบุรุษของชาวอาหรับ

โยเซฟตีความหมายความฝันคนเทเหล้าองุ่นและคนทำขนมปังของฟาโรห์ได้ถูกต้อง: ปฐมกาล 40:1-19 (1720 ปีก่อนคริสตศักราช) เหตุการณ์ที่เกิดขึ้นจริง: ปฐมกาล 40:20-22 (สามวันต่อมา)

โยเซฟตีความหมายความฝันของฟาโรห์เรื่องวัวและรวงข้าวได้ถูกต้อง: ปฐมกาล 41:25-32 (1715 ปีก่อนคริสตศักราช) เหตุการณ์ที่เกิดขึ้นจริง: ปฐมกาล 41:53-54 (ปี 1715-1701 ก่อนคริสตศักราช)

โยเซฟปกครองเหนือพ่อแม่และพี่น้องของเขา: ปฐมกาล 37:5-10 (1729 ปีก่อนคริสตศักราช) เหตุการณ์ที่เกิดขึ้นจริง: ปฐมกาล 45 (1707 ปีก่อนคริสตศักราช)

ชนชาติอิสราเอลสิบสองเผ่าที่เคยสามัคคีกัน แตกแยกออกเป็นอาณาจักรอิสราเอลและยูดาห์: 1 พงศ์กษัตริย์ 11:30-37 (992 ปีก่อนคริสตศักราช) เหตุการณ์ที่เกิดขึ้นจริง: 1 พงศ์กษัตริย์ 12:20 (975 ปีก่อนคริสตศักราช)

คำสาปแช่งต่อผู้ที่สร้างกำแพงเมืองเยรีโคขึ้นมาใหม่: โยชูวา 6:26 (1451 ปีก่อนคริสตศักราช) เหตุการณ์ที่เกิดขึ้นจริง: 1 พงศ์กษัตริย์ 16:34 (930 ปีก่อนคริสตศักราช)

ฝนแล้ง: 1 พงศ์กษัตริย์ 17:1 (910 ปีก่อนคริสตศักราช) เหตุการณ์ที่เกิดขึ้นจริง: 1 พงศ์กษัตริย์ 17:7 (910 ปีก่อนคริสตศักราช)

การจัดหาปัจจัยให้เอลียากับหญิงม่ายเมืองศาเรฟัทอย่างมหัศจรรย์ ในช่วงที่เกิดกันดารอาหาร: 1 พงศ์กษัตริย์ 17:9-14 (910 ปีก่อนคริสตศักราช) เหตุการณ์ที่เกิดขึ้นจริง: 1 พงศ์กษัตริย์ 17:15-16 (910 ปีก่อนคริสตศักราช)

ฝนแล้งสิ้นสุดลง: 1 พงศ์กษัตริย์ 18:1 (906 ปีก่อนคริสตศักราช) เหตุการณ์ที่เกิดขึ้นจริง: 1 พงศ์กษัตริย์ 18:43-45 (906 ปีก่อนคริสตศักราช)

กองทัพของเบนฮาดัดถูกทำลายล้าง: 1 พงศ์กษัตริย์ 20:13-14 (901 ปีก่อนคริสตศักราช) เหตุการณ์ที่เกิดขึ้นจริง: 1 พงศ์กษัตริย์ 20:15-30 (901 ปีก่อนคริสตศักราช)

ชายผู้ไม่ยอมตีผู้พยากรณ์ต้องถึงแก่ความตาย: 1 พงศ์กษัตริย์ 20:35-36 (901 ปีก่อนคริสตศักราช) เหตุการณ์ที่เกิดขึ้นจริง: 1 พงศ์กษัตริย์ 20:36 (901 ปีก่อนคริสตศักราช)

กษัตริย์อาหับสิ้นชีวิต: 1 พงศ์กษัตริย์ 20:42 (899 ปีก่อนคริสตศักราช); 21:18-24 (901 ปีก่อนคริสตศักราช) เหตุการณ์ที่เกิดขึ้นจริง: 1 พงศ์กษัตริย์ 22:31-38 (897 ปีก่อนคริสตศักราช)

เอลียาถูกรับตัวไปสู่สรวงสวรรค์: 2 พงศ์กษัตริย์ 2:3-10 (896 ปีก่อนคริสตศักราช) เหตุการณ์ที่เกิดขึ้นจริง: 2 พงศ์กษัตริย์ 2:11 (896 ปีก่อนคริสตศักราช)

ภาวะกันดารอาหารสิ้นสุดลงในซะมาเรีย: 2 พงศ์กษัตริย์ 7:1-2 (892 ปีก่อนคริสตศักราช) เหตุการณ์ที่เกิดขึ้นจริง: 2 พงศ์กษัตริย์ 7:3-18 (892 ปีก่อนคริสตศักราช)

ฮาซาเอลกลายเป็นกษัตริย์ที่โหดร้ายของซีเรีย: 2 พงศ์กษัตริย์ 8:7-13 (891 ปีก่อนคริสตศักราช) เหตุการณ์ที่เกิดขึ้นจริง: 2 พงศ์กษัตริย์ 8:14-15,28-29; 10:32; 13:3 (891 ปีก่อนคริสตศักราช)

ราชินีเยเซเบลสิ้นชีวิต: 1 พงศ์กษัตริย์ 21:23 (899 ปีก่อนคริสตศักราช); 2 พงศ์กษัตริย์ 9:10 (884 ปีก่อนคริสตศักราช) เหตุการณ์ที่เกิดขึ้นจริง: 2 พงศ์กษัตริย์ 9:30-37 (884 ปีก่อนคริสตศักราช)

ลูกหลานของเยฮูสี่ชั่วอายุคนได้นั่งบัลลังก์อิสราเอล: 2 พงศ์กษัตริย์ 10:30 (884 ปีก่อนคริสตศักราช) เหตุการณ์ที่เกิดขึ้นจริง: 2 พงศ์กษัตริย์ 15:12 (810 ปีก่อนคริสตศักราช)

กองทัพเซนนาเคอริบถูกทำลายล้าง และเขาสิ้นชีวิต: 2 พงศ์กษัตริย์ 19:6-7, 20-28, 32-34 (710 ปีก่อนคริสตศักราช) เหตุการณ์ที่เกิดขึ้นจริง: 2 พงศ์กษัตริย์ 19:35-37 (710 ปีก่อนคริสตศักราช)

การประสูติและศรัทธาแรงกล้าของกษัตริย์โยสิยาห์: 1 พงศ์กษัตริย์ 13:2 (975 ปีก่อนคริสตศักราช) เหตุการณ์ที่เกิดขึ้นจริง: 2 พงศ์กษัตริย์ 22:1-2; 23:15-25 (641 ปีก่อนคริสตศักราช)

ผู้พยากรณ์เท็จฮานันยาห์เสียชีวิตภายในหนึ่งปี: เยเรมีย์ 28:10-16 (596 ปีก่อนคริสตศักราช) เหตุการณ์ที่เกิดขึ้นจริง: เยเรมีย์ 28:17 (596 ปีก่อนคริสตศักราช)

ชาวเคลเดีย (บาบิโลน) บุกรุกอาณาจักรทางใต้ (ยูดาห์): ฮาบากุก 1:6-11 (626 ปีก่อนคริสตศักราช) เหตุการณ์ที่เกิดขึ้นจริง: 2 พงศ์กษัตริย์ 25:1 (590 ปีก่อนคริสตศักราช)

เยรูซาเล็มถูกทำลายล้าง ชาวยิวและกษัตริย์เศเดคียาห์ถูกชาวบาบิโลนจับไปเป็นเชลย: เยเรมีย์ 25:11 (606 ปีก่อนคริสตศักราช); 32:3-5 (590 ปีก่อนคริสตศักราช); 34:2 (591 ปีก่อนคริสตศักราช) เหตุการณ์ที่เกิดขึ้นจริง: 2 พงศ์กษัตริย์ 25:2-11; 2 พงศาวดาร 36:11-21 (586 ปีก่อนคริสตศักราช)

กษัตริย์เนบูคัดเนสซาร์ตกอับ และกลับตัวกลับใจ: ดาเนียล 4:20-27 (570 ปีก่อนคริสตศักราช) เหตุการณ์ที่เกิดขึ้นจริง: ดาเนียล 4:28-37 (569 ปีก่อนคริสตศักราช)

จักรวรรดิต่างๆที่สืบทอดมาจากบาบิโลน: ดาเนียล 2:31-40 (603 ปีก่อนคริสตศักราช); 7:1-7, 17 (555 ปีก่อนคริสตศักราช); 8:1-8 (553 ก่อนคริสตศักราช) เหตุการณ์ที่เกิดขึ้นจริง: จักรวรรดิเมโด-เปอร์เซีย (538-333 ปีก่อนคริสตศักราช) คืออกและแขนที่เป็นเงินในรูปปั้นจากบทที่ 2 รวมทั้งหมีในบทที่ 7 และแกะตัวผู้ในบทที่ 8  จักรวรรดิกรีซ (333-146 ปีก่อนคริสตศักราช) คือส่วนท้องและโคนขาที่เป็นทองเหลืองในรูปปั้นดาเนียล 2 รวมทั้งเสือดาวมีปีก มีหัวสี่หัวในบทที่ 7 และแพะตัวผู้ในบทที่ 8  จักรวรรดิโรมัน (44-445 ปีก่อนคริสตศักราช) คือส่วนขาที่เป็นเหล็กในรูปปั้นดาเนียล 2 และสัตว์ประหลาดที่มีฟันเป็นเหล็กในบทที่ 7

กษัตริย์ไซรัสแห่งเปอร์เซีย ซึ่งมีชื่อทำนายไว้ อนุญาตให้ชาวยิวที่เป็นเชลยกลับไปสร้างกรุงเยรูซาเล็มและวิหาร: อิสยาห์ 44:28; 45:1-4 (712 ปีก่อนคริสตศักราช) เหตุการณ์ที่เกิดขึ้นจริง: กษัตริย์ไซรัสมหาราชปกครองจาก 559-530 ปีก่อนคริสตศักราช (ดู 2 พงศาวดาร 36:22-23 และ เอษรา 1:1-4)

ชาวยิวได้กลับบ้านหลังจากเป็นเชลยที่บาบิโลน 70 ปี: เยเรมีย์ 25:12 (606 ปีก่อนคริสตศักราช); 29:10,14 (599 ปีก่อนคริสตศักราช); 33:7 (590 ปีก่อนคริสตศักราช); เศคาริยาห์ 1:16-17; 8:9 (519 ปีก่อนคริสตศักราช) เหตุการณ์ที่เกิดขึ้นจริง: ดังที่มีสัญญาณบ่งบอกจากการอุทิศวิหารซึ่งสร้างขึ้นมาใหม่: เอษรา 6:14-16 (516 ปีก่อนคริสตศักราช) (ดู เอษรา บทที่ 1, 7-8 ด้วย)

การสร้างกำแพงและถนนในกรุงเยรูซาเล็มขึ้นมาใหม่: ดาเนียล 9:25 (538 ปีก่อนคริสตศักราช) เหตุการณ์ที่เกิดขึ้นจริง: เนหะมีย์ 6:15; 7:1 (445 ปีก่อนคริสตศักราช)

เมืองไทระถูกทำลายล้าง เมืองไทระเป็นเมืองหลวงของฟีนิเซีย และศูนย์กลางการค้าของโลก โดยถูกทำลายในสองช่วง: เอเศเคียล 26:3-21 (588 ปีก่อนคริสตศักราช) เหตุการณ์ที่เกิดขึ้นจริง: ขั้นแรกเป็นไปตามนั้น เมื่อกษัตริย์เนบูคัดเนสซาร์ แห่งบาบิโลน ยึดแผ่นดินใหญ่ของเมืองไทระ เป็นเวลา 13 ปี แล้วทำลายเมือง (585-572 ปีก่อนคริสตศักราช) อย่างไรก็ตาม กษัตริย์เนบูคัดเนสซาร์ไม่มีกองทัพเรือ ซึ่งไม่อาจทำลายเมืองที่เป็นเกาะให้ราบคาบ ขั้นที่สองเป็นไปตามนั้นเมื่อกษัตริย์อเล็กซานเดอร์มหาราชยึดเมืองไทระส่วนที่เป็นเกาะ โดยสร้างทางข้ามจากแผ่นดินใหญ่ไปยังเกาะ ด้วยการใช้ไม้ซีดาร์จากเลบานอนเป็นเสาเข็ม และใช้ซากปรักหักพังจากตัวเมืองที่แผ่นดินใหญ่ถมทะเล (332 ปีก่อนคริสตศักราช)

นางอาลีซาเบธผู้เป็นหมัน ตั้งครรภ์และให้กำเนิดยอห์นผู้ให้บัพติศมา: ลูกา 1:13 (5 ปีก่อนคริสตศักราช) เหตุการณ์ที่เกิดขึ้นจริง: ลูกา 1:24, 57-64 (4 ปีก่อนคริสตศักราช)

การสังหารทารกในเมืองเบธเลเฮ็ม: เยเรมีห์ 31:15 (606 ปีก่อนคริสตศักราช) เหตุการณ์ที่เกิดขึ้นจริง: มัทธิว 2:16-18 (2 ปีก่อนคริสตศักราช)

ยอห์นผู้รับบัพติศมา ในฐานะผู้เบิกทางให้พระมาซีฮา: ฮิสยาห์ 40:3 (712 ปีก่อนคริสตศักราช); อิสยาห์ 62:10-12 (698 ปีก่อนคริสตศักราช); มาลาคี 3:1; 4:5-6 (420 ปีก่อนค.ศ.); ลูกา 1:17, 76-80 (4 ปีก่อนคริสตศักราช) เหตุการณ์ที่เกิดขึ้นจริง: มัทธิว 3:3 (ค.ศ.26)

คนต่างชาติหันมามีความเชื่อ: อิสยาห์ 9:2 (740 ปีก่อนคริสตศักราช); อิสยาห์ 49:6 (712 ปีก่อนคริสตศักราช) เหตุการณ์ที่เกิดขึ้นจริง: มัทธิว 4:13-16 (ค.ศ.26); กิจการ 13:48 (ค.ศ.46)

ผู้นำศาสนาชาวยิวตาบอดทางวิญญาณ: อิสยาห์ 6:9 (758 ปีก่อนคริสตศักราช); อิสยาห์ 29:13 (712 ปีก่อนคริสตศักราช) เหตุการณ์ที่เกิดขึ้นจริง: มาระโก 7:6-7 (ค.ศ.28); กิจการ 28:25-27 (ค.ศ.62)

ยูดาสอิสคาริโอททรยศพระเยซู: เพลงสดุดี 41:9 (980 ปีก่อนค.ศ.) เหตุการณ์ที่เกิดขึ้นจริง: ยอห์น 13:18; 18:1-5 (ค.ศ.30)

"รางวัล"ที่ยูดาสได้รับจากการทรยศพระเยซู และผลที่ตามมา: เศคาริยาห์ 11:12-13 (487 ปีก่อนคริสตศักราช) เหตุการณ์ที่เกิดขึ้นจริง: มัทธิว 26:14-15; 27:3-10; กิจการ 1:18-19 (ค.ศ.30)

เปโตรปฏิเสธพระเยซู: มัทธิว 26:34 (ค.ศ.30) เหตุการณ์ที่เกิดขึ้นจริง: มัทธิว 26:69-75 (ค.ศ.30)

มีคนรับหน้าที่แทนยูดาส: เพลงสดุดี 109:7-8 (980 ปีก่อนค.ศ.) เหตุการณ์ที่เกิดขึ้นจริง: กิจการ 1:17, 20 (ค.ศ.30)

การทุ่มเทพระวิญญาณบริสุทธิ์ลงมาให้: โยเอล 2:28-29 (800 ปีก่อนค.ศ.); กิจการ 1:4-5 (ค.ศ.30) เหตุการณ์ที่เกิดขึ้นจริง: ในวันเพนตาคอส กิจการ 2:1-4, 16-18 (ค.ศ.30)

เปาโลเดินทางไปกรุงโรม เรืออับปาง แต่ไม่มีผู้ใดเสียชีวิต: กิจการ 27:9-10, 21-26, 34 (ค.ศ.61) เหตุการณ์ที่เกิดขึ้นจริง: กิจการ 27:41-44 (ค.ศ.61) (ดู 2 โครินธ์ 11:25 ด้วย)

กรุงเยรูซาเล็มถูกทำลายล้าง หลังที่พระเยซูมาแล้ว: ดาเนียล 9:26 (538 ปีก่อนค.ศ.); มัทธิว 24:1-2; ลูกา 19:42-44 (ค.ศ.30) เหตุการณ์ที่เกิดขึ้นจริง: สี่สิบปีหลังจากที่พระเยซูสิ้นชีวิต กองทัพโรมันแห่งจักรพรรดิเวสปาเซียน ภายใต้การนำของบุตรชายชื่อ นายพลไททัส ยกทัพมายังกรุงเยรูซาเล็ม เผาราบ และค้นซากปรักหักพัง โดยแยกอิฐออกทีละก้อน เพื่อเอาทองคำที่ยาไว้และเป็นเครื่องประดับ ทองคำที่หลอมละลายอยู่ตามซอกอิฐ (ค.ศ.70)

พระกิตติคุณถูกประกาศ และหลักความเชื่อคริสเตียนกระจายไปทั่วโลก: มัทธิว 24:14; กิจการ 1:8 (ค.ศ.30) เหตุการณ์ที่เกิดขึ้นจริง: ในปัจจุบันมีสมาชิกคริสเตียนนิกายต่างๆประมาณ 2 พันล้านคน กระจายอยู่ในทุกประเทศทั่วโลก (ดู มาระโก 16:20; กิจการ 8:1; 17:6 ด้วย)

คุณเป็นพวกไหน?

พระเยซูเล่าเรื่องอุปมาอุปไมยให้ฟังว่า

"มีคนหนึ่งออกไปหว่านเมล็ดพืช เมื่อเขาหว่าน เมล็ดพืชนั้นก็ตกตามหนทางบ้าง ถูกเหยียบย่ำ และนกในอากาศมากินเสีย บ้างก็ตกที่หิน เมื่องอกขึ้นแล้ว ก็เหี่ยวแห้งไปเพราะที่ไม่ชื้น บ้างก็ตกที่กลางต้นหนาม ต้นหนามก็งอกขึ้นมาปกคลุมเสีย บ้างก็ตกที่ดินดี จึงงอกขึ้นเกิดผลร้อยเท่า จึงทรงร้องว่า "ใครมีหู จงฟังเถิด!"

เหล่าสาวกจึงทูลถามพระองค์ว่า "คำเปรียบนั้นหมายความว่าอย่างไร?"

พระองค์จึงตรัสว่า "ข้อความลึกลับแห่งแผ่นดินของพระเจ้า ทรงโปรดให้ท่านทั้งหลายรู้ได้ แต่สำหรับคนอื่นนั้นให้เป็นคำอุปมา เพื่อ 'เมื่อเขาดูก็ไม่เห็น และเมื่อเขาได้ยินก็ไม่เข้าใจ'

"คำเปรียบเทียบเป็นอย่างนี้ เมล็ดพืชได้แก่พระวจนะของพระเจ้า ที่ตกตามหนทางได้แก่คนเหล่านั้นที่ได้ยิน แล้วมารมาชิงเอาพระวจนะจากใจของเขา เพื่อไม่ให้เชื่อและรอดได้ ซึ่งตกที่หินนั้นได้แก่คนเหล่านั้นที่ได้ยินแล้วก็รับพระวจนะนั้น ด้วยความยินดี แต่ไม่มีราก เชื่อได้แต่ชั่วคราว เมื่อถูกทดลองเขาก็หลงไป ที่ตกกลางหนามได้แก่คนเหล่านั้นที่ได้ยินแล้วออกไป และความปรารภปรารมย์ ทรัพย์สมบัติ ความสำราญแห่งชีวิตนี้ ก็ปกคลุมเขา ผลของเขาจึงไม่เติบโต เมล็ดซึ่งตกที่ดินดีนั้น ได้แก่คนเหล่านั้นที่ได้ยินพระวจนะด้วยใจเลื่อมใสศรัทธา แล้วก็จดจำไว้ จึงเกิดผลโดยความเพียร"— ลูกา 8:5-15

[1] เอเสเคียล 12:25

หนังสือชุดจุดพลัง

ถ้าคุณประสงค์ที่จะเรียนรู้เพิ่มเติม ในการเชื่อมสื่อสัมพันธ์ส่วนตัวกับพระเจ้า การรับพร ความรัก และความสุขในชีวิตคุณ อย่าพลาดเล่มอื่นๆในชุดนี้ ได้แก่

พลังอธิษฐาน

คู่มือที่ปฏิบัติตามได้ง่าย สำหรับพลังสร้างสรรค์ที่ยิ่งใหญ่ที่สุดเท่าที่มีอยู่ หรือจะเคยมีมา คือพลังของพระเจ้า!

ฟันฝ่าอุปสรรค

หัดทะยานขึ้นเหนือการดิ้นรนต่อสู้และความยากลำบากในชีวิต เปลี่ยนอุปสรรคเป็นขั้นที่จะช่วยให้ไต่เต้าขึ้นไป

พรสวรรค์จากพระเจ้า

ค้นพบพรสวรรค์แสนวิเศษที่พระเจ้ามีไว้ให้คุณ พรสวรรค์ซึ่งจะปรับปรุงชีวิตคุณในโลกนี้และโลกหน้าอย่างมหาศาล

รับฟังจากสวรรค์

คุณรู้ไหมว่าคุณได้ยินพระเจ้าพูดกับคุณได้เป็นส่วนตัว? หนังสือเล่มนี้จะบอกคุณว่าทำได้อย่างไร!

ความรักหลากหลาย

แนวทางปฏิบัติง่ายๆ เพื่อช่วยคุณให้หัดมีความรักมากขึ้น และมีใจกรุณาต่อคนรอบข้าง ทั้งยังได้รับความสุขและความพึงพอใจตอบแทน

หัวใจทีละดวง

เสนอคำแนะนำทีละขั้นตอน เคล็ดลับแท้จริงที่มีข้อพิสูจน์แล้ว แบบอย่าง ข่าวสารที่จูงใจ และอื่นๆ เกี่ยวกับการมอบความรักของพระองค์ให้กับผู้อื่น คุณเพียงแต่เริ่มต้น ด้วยการเปลี่ยนโลกส่วนของคุณ!